" Furehdhe' Loabi " Fuvahmulah Times\nފުވައްމުލަކު މަގުތައް ހެދުމުގެ މަޝްރޫއުގެ 50 ޕަސަންޓް މަސައްކަތް ނިމިއްޖެކަމަށް “އެމްޓީސީސީ”ން ބުނެފި އުރީދޫ އާއި ޕަރސަނަލް ކޮމްޕިއުޓަރސް ގުޅިގެން ސްކޫލް ކުދިންނަށް ހާއްސަ އޮފަރއެއް ފުވައްމުލަކު ސްޓޭޓް އޮފް ދަ އާރޓް ޓިވެޓް އިންސްޓިޓިއުޓް އެޅުމަށް ބޭނުންވާ ބިން ހަމަޖައްސަވައި ދެއްވައިފި ސިޒޭރިއަން ހެދުމުގެ ތެރޭގައި ގޮހޮރު ކެފުނު މާބަނޑު މީހާގެ ބަނޑުން ނެގީ ބެންޑޭޖު ފަދަ ތަކެތި\n4 އަހަރު ކުރިން • ލިޔުނީ: ސާމިޔާ އަޙުމަދު\nހެނދުނުގެ ހިތްގައިމު ވަގުތެވެ. ދުންފިނީގެ ބޯފަރުދާއެއް މުޅިމާޙައުލުގާ ލެވިފާވެއެވެ. ފެހިކުލަގަދަ ގަސްތަކުގަ ފޮޅިފައިވާ މާތައް ކުލަގަދަވެފަ ތާޒާކަވެފަ ހިތްގައިމެވެ. ފަރިޔަށް ފޮޅިފައިވާ މާތަކުގައި ފިނި ރޯޅި ބީހިލާފައި ސަމާސާކޮށްލުމުން ތެޅިލާއިރު ބަލާލަން ނުހަނު ރީއްޗެވެ. ކައިލާޝް ގޯތިތެރޭގައި ދެކޮޅަށް ހިގަމުން ފޯނެއް ކުރަނީއެވެ. ބަގީޗާގައި ފޮޅިފައިވާ ކުލަކުލައިގެ މާގަސްތަކުގެ މެދުން ކައިލާޝް ދެކޮޅަށް ހިނގާ މަންޒަރު ފެންނަ މީހަކުވެސް ފިޔަވަޅުތައް ހުއްޓިފައި ބަލަހައްޓައިގެން ހުންނާނެއެވެ. ކައިލާޝްގެ ފަން އިސްތަށިގަނޑަށްވެސް އިރުގެ އަލި އެޅިފައި ވާތީ ޔޫރަޕް މީހެއް ފަދައެވެ. ކައިލާޝް ގެ މަންމައަކީ ކަޝްމީރު މީހަކަށް ވުމުގެ ސަބަބުން މަންމަގެ ރީތިކަން ވަރަށް ފުރިހަމައަށް ކައިލާޝް އަށް ލިބިފައިވެއެވެ. ކަޅު ޓީޝާޓް އެކަސްރަތީ ހަށިގަނޑަށް ހިފައިފައި ހުރުމާ ޖިންސްގެ ޖީބަށް އެއްއަތް ޖަހާލައިގެން އުޅޭތީ ވަކިން ފިރިހެންވަންތައެވެ. ކައިލާޝް ގެ އަދާތަކުގައިވެސް ވަނީ ހިތްދަމައިގަންނަ ގޮތެކެވެ. ގޭގެ ޕޯޓިކޯގައި ހުރި ކުޑަ މޭޒެއްގެ މަތީގައި ދުން އަރައަރާ އެހުރީ ކައިލާޝް ބޯން ފަށާފައި ބެހެއްޓި ކޮފީ ތައްޓެވެ. ކައިލާޝް ފޯނުކޮށް ނިމިގެން ޖިންސްގެ ޖީބަށް ކޮށްޕާލާފައި ކޮފީ ތައްޓާއި ދިމާއަށް ހިނގަހިނގާ ހުއްޓާ ގޭގެ ދޮރުމައްޗަށް އޮޓޯ އެއް މަޑުކޮށްލިތަން ފެނުނެވެ. ކޮފީ ތަށި ނަގާފައި އެއިން ކޯވަރެއް ބޯނުލެވިގެން އުޅެނިކޮށް އޮޓޯއިން ބޭރަށް ފުންމާލި އަންހެންކުއްޖަކު ފެނިގެން ފާޑަކަށް ސިހިގެން ދިޔައެވެ. ކޮފީތަށިން އެއްބައި އަތަށް ބަންޑުން ވެއްޖެއެވެ. ކައިލާޝް މަޑު އާހެއްގެ އަޑު އިއްވާލައިފައި ކޮފީތަށި އެހުރިތަނަށް ދޫކޮށްލަމުން އަނެއްކާވެސް މަގުމައްޗަށް ބަލަން ފަށައިފިއެވެ. އެވަގުތު އެންމެ ދެކެން ބޭނުންވި ޞޫރައަށް ނަޒަރު ހުއްޓުނެވެ. އިސްކޮޅުން މެދުމިނަކަށް ހުރެފައި ދޮން ކުއްޖެކެވެ. މެރޫން ކުލައިގެ ޝޯލްއެއްގެ ތެރެއިން ފާޅުވާން ހުރި ހަނދެއްފަދަ މޫނެކެވެ. އެހާމެ ވަށްވެފައި އެމޫނު ގެ މައުޞޫމް މްކަން ހާމަވެއެވެ. ކުކުޅުބިސް ކުލައިގެ އަބާޔާ ހެދުމެއްގައި ނިވާކަން ބޮޑެވެ. ހަމަ އެއާއެކު ފިނިން ސަލާމަތް ވުމަށް ލާފަ ހުރި ގަދަ ޗްކޮލެޓް ކުލައިގެ ފިނިހެދުމުން އިތުރަށް އެހަށިގަނޑު ނިވާކޮށްފަ ހުއްޓެއް ކަމަކު އެރީތިކަން ފާޅުވެއެވެ. އަވިއައިނުން ފޮރުވާލާފައި ވާ ބޮޑު ދެލޯ ކައިލާޝްއަށް ހުއްޓުނު ތަނާ އެރީތި ތުންފަތަށް ހިނިތުންވުމެއް ވެރިވެއްޖެއެވެ. ކައިލާޝް ގަބުވެފައި ބަލަން ހުއްޓާ އެ އަންހެންކުއްޖާ ކައިރިއަށް ހުއްޓިފައި އުފާވެރި އަޑަކުން ގޮވާލައިފިއެވެ. “ކައިލާޝް ” އެއަޑުގަވެސް އެވަނީ ކޮންފަދަ ފޮނި ފޮނި އިޙްސާސެއްހެއްޔެވެ. ކައިލާޝް އަށް ކުރެވުނު އިޙްސާސަކުން މޭގަ މަޑުމަޑު ތުރުތުރެއް އުފެދިއްޖެއެވެ. ހިތުގެ ގޮވާލުމަށް އިޖާބަދިނުމުގެ ގޮތުން ބޭނުންވަނީ ލާނެއް ސަމާސާ އެއްކޮއްލުމަށެވެ.\nކޮންއިރަކު އައިސްގެން މިއުޅެނީ؟” ކައިލާޝް ގަދަކަމުން ހިނިތުންވުމެއް ވެރިކޮށްފައި ވާހަކަދެއްކިއެވެ.\nހަމަދެންމެ.. ކައިލާޝް ކޮންކަމަކަށް ގެއްލި ހުސްވެފަތިހިރީ….\nޒީނާ އުފާވެރި ހީލުމާއެކު ޖަވާބުދިނެވެ. އެބައަންނަން އިގޭ\nގޭގެ ބަގީޗާގަ ހުރި ހިލަގޮނޑިއާދިމާޔަށް އިޝާރަތް ކޮއްލަމުން ކައިލާޝް ބުނެލިއެވެ. ބޭޒާރުވެދާނެތީ އިތުރު އެއްޗެއް ނުބުނެ ފޯން ކަންފަތަށް ހެޔޮވަރު ކޮއްލަމުންް ފަހު މަގުމައްޗަށް ނިކުންނަން ކަމަށް ހަދާފައި ކައިލާޝް ފަސްދީ ހިނގައިގެންފިއެވެ. މަގުމައްޗަށް ނިކުމެފައިވެސް ކައިލާޝް އެނބުރި ބަލައިލީ ގޭގެ ދޮރާއި ދިމާއަށެވެ. ކައިލާޝްގެ ކުރިމަތީގައިޒީނާ އަރަތަކަށް ވެއްޖެއެވެ.ޒީނާއަށް އޭނަގެ ހިތުގެ ހާލުހަމަ ނޭގެނީހެއްޔެވެ. ނޫނީ ދެނަހުރިކަމަށް ނަހަދާ ހުންނަނީ ހެއްޔެވެ. ކެންޑީގެ އެހިތްގައިމު ފިނި މާޙައުލުގައިވެސް ކައިލާޝް އަށް ކުރެވުނު އިޙްސާސަކުން ހޫނުވާންފެށިއެވެ. އެތަނަވަސް ނިތްކުރި މަތިން ދާހިއްލުމުގެ އަސަރު ފާޅުވާން ފެށިއެވެ. ފުންފުން ކޮށްދެތިން ނޭވާލުމަށް ފަހު ކައިލާޝް ހަމަޖެހިލެވޭތޯމަސައްކަތްކުރަމުން ދިޔައެވެ. އެކުވެރިން ގެ އިންތިޒާރުގަ ބޭރުގަ މަޑުކޮއްލަނީކަމުގަ ބުނެ ޒީނާއަށް މެސެޖް ކޮއްލުމަށް ފަހު ފުންނޭވާއެއް ދޫކޮއްލިއެވެ. އަދި ހިތާހިތުން ވިސްނާލިއެވެ. ކައިލާޝް އާދިމާވި އަންހެން ކުދިންގެ ތެރެއިން ޒީނާއަކީ އޭނަޔަށް ވަރަށް ޚާއްޞަވި ކުއްޖެކެވެ. އެއީ ޒީނާ ނޫން އެހެން އެވެސް ކުއްޖަކަށް އެހިތްމިލްކް ވެފައިވާތީ އެވެ.ޒީނާ ފެނުމުން އެހިތުގަ ފޮނިފޮނި ވިންދެއްޖަހާލައެވެ. އުފާވެރި ރާގެއްފަދައިންނެވެ. ބުނެދޭން ނޭގޭ ކަހަލަ އުފާވެރިކަމެއް ހިތާ ސިކުނޑިއަށް ވެރިވެއެވެ، ކައިލާޝް ގެ ހިތުގައި ގައި މި ޖަޒްބާތުތައް އުތުރެން ފެށީ އެންމެ ފުރަތަމަ ޒީނާ އާ ބައްދަލުވި ދުވަހުއްސުރެންނެވެ. އެއީ އެމީހުން ކިޔަވަމުންދިޔަ މެނޭޖްމަންޓް ކޯހުގެ ތެރެއިންނެވ.ެ ކޯހުގެ ކުދިންގެ ތެރެއިން ކައިލާޝް އާ ޒީނާ ދެމީހުންނަކީވެސް އެއްގްރޫޕަކަށް ނިސްބަތްވާ ދެމީހުންނެވެ. ނަމަވެސް ގުރޫޕްގައި ދެންތިބި މީހުންނާއި ޒީނާއަކާ ކައިލާޝް އާއި ތަފާތެއް ނެތެވެ، ހައްތާވެސް އެކުވެރިންނެވެ، އެމެންވެސް މަސައްކަތްކުރަނީ އެއް އަމާޒަކަށެވެ. އެއްބަނޑު އެއްބަފާ ބައެއްގެ ގޮތުގައި ތާފުތު މިޒާޖުގެ ދެޖީންސްގެ ކުދިންނާއި އެކު އެއީ ކާކުކަން މިއީ ކާކުން ދަނެގަނެ، އެންމެ ފުރިހަމަ އަޚްލާގާ އެކު، ގާތްކަމާއި އެކުވެރިކަން ބާއްވަން ޖެހޭ ހުދޫދުގެ ތެރޭގައެވެ. ޒީނާއަށް އެންމެންވެސް އެއްވަރެވެ، ސަމާސާކުރުމުގައިވެސް އެމީހެއްގެ މިޒަޖާއި ގުޅޭގޮތަށް ވަކިމީހަކު ތަފާތު ނުކޮށް ހުރިހާ ބައިވެރިން ވެސް އެކަންވެސް ކުރަމުންދިޔައެވެ. ނަމަވެސް ޒީނާ އާގުޅުވައިގެން ކައިލާޝް ދެކެން ފެށީ އެހެން ހުވަފެންތަކެކެވެ.\nކައިލާޝްއާ ޒީނާ ދެމީހުން ފުރަތަމަ ފަހަރަށް އަމިއްލަ ޒާތީ ވާހަކައެއް ޙިއްޞާ ކުރެވުނީ މީގެ ދެތިންމަސް ކުރިން ކުރެވުނު ޕިކްނިކް ދިޔުމަށް ކުރެވުނު ތިންގަޑިއިރުގެ ދިގު ދަތުރުގެ ތެރޭގައެވެ. ކަންދިމާކުރި ގޮތުން އެދުވަހު ޒީނާއާ ކައިލާޝް އާ ދެމީހުން ތިބެން ޖެހުނީ ކައިރިކައިރީގަ ޖެހިޖެހިގެންނެވެ. ދަތުރުގެ ދިގުކަމާއިއެކު ސަމާސާއަކުން ފެށުނު ބަސްމަގު މަޑުމަޑުން ކަތާކޮށް އޭގެ މިސްރާބު ބަދަލުވެ، އޭގެ އެންމެ ފުންމިނަށް ދިލާލީ ދެމީހުންގެ ދޭތެރޭގައި ދެކެވުނު މައުޟޫ އެއްގެ ސަބަބުންނެވެ.ޒީނާ ގެ ގައުމު ކަމަށްވާ ދިވެހިރާއްޖޭގެ ގުދުރަތީ ރީތިކަމާ އެގައުމުގެ އާދަކާދަތަކުގެ ވާހަކަ ތައްޒީނާ ގެ ފޮނި ފޮނި އަޑުން ކިޔާދެމުންދިޔައެވެ.އަދި ޚާއްޞަކޮށް ދިވެހިރާއްޖޭގެ ރަސްމީބަސް ދިވެހިބަހަކީ މިހާތަނަށް އެންމެ ޝައުގުވެރިވީ އެއްބަސްކަމަށް ވާތީ އެވެ. ކައިލާޝް ޒީނާ ގެ ވާހަކަތައް އަޑުއަހަން އިނީ ޝައުގުވެރިކަމާއި އެކުއެވެ. ވާހަކަތައް ކިޔައިދެމުން ދިޔައިރު ކައިލާޝް އަށް އިނދެވުނީ އެކަމަށް ގެއްލި ހުސްވެފައެވެ. ޖުމްލަތައް ނިންމާލަމުން މޫނު އަނބުރާލާ އެޚާއްޞަ ގޮތް ހިތުގާ ބިންވަޅުނެގެމުން ދިޔައެވެ. ޒީނާ ހީނލާއިރު ކޮލުގަ އުފެދޭ އަޑިކޮޅުވަކިން ރީތިވިއެވެ. އެވާހަކަތަކާ ބައިވެރިވުމު ގެ ގޮތުން ސުވާލުތައް ކޮށް ކައިލާޝް ނިކަން ގަޔާވެގެން ބައިވެރިވަމުން ދިޔައެވެ. ވަގުތު ދިޔައީ ކިހިނެތް ކަމެއްވެސް ކައިލާޝް އަކަށް ނޭގެއެވެ. ކެންޑީ އަށްގޮސް އެނބުރި އައި މަގުމަތީގައިވެސް ޒީނާ އާ ކައިލާޝް އާ ދެމީހުން ތިބީ ޖެހިޖެހިގެން އިން ގޮނޑީގައެވެ. ނަމަވެސް މިފަހަރު އިއްތިފާގެއް ނޫނެވެ. ގަސްތުގައެވެ. މިފަހަރު އެފުރުސަތު ހޯދީ ކައިލާޝް އެވެ. ޒީނާގެ ގެ ގާތްކަމަށް ހިތްއެދޭތީއެވެ. އެމީރުވަހުން ހިތްފުރާލަން ބޭނުންވާތީ އެވެ. އެފުރިހަމަ ރީތިކަން ބެލުމަށް ހިތް މަޖުބޫރުކުރާތީ އެވެ.\nއެދަތުރު ގެ ފަހުން ކޯހުގެ ބައިވެރިންނަށް ވެސް ޒީނާ އަކީ ކައިލާޝްއަށް ވަރަށް ޚާއްޞަ ކުއްޖެއްކަން އެގެއެވެ. އަބަދާއަބަދު ޒީނާ އޭނަގެ ކާރީގަ ހުންނަން ބޭނުންވާން ފެށިއެވެ. ނަމަވެސް ޒީނާއަށް މިކަމުގެ ކުޑަވެސް ހިލަމެއް ނުވެއެވެ. ކައިލާޝް ގެ އެހީތެރިކަމާ ރަގަޅުކަން ޒީނާ އަބަދުވެސް ފާހަގަކުރެއެވެ. އަދި ކޯހުގެ ބައިވެރިން ގެ ތެރެއިން ޒީނާގެ އެންމެ ގާތްކުއްޖަކީ ވެސް ކައިލާޝް އެވެ. އަދި ހުރިހާ ގޮތަކުންވެސް ޒީނާއަށް އެހީތެރިކަން ކައިލާޝް ފޯރުކޮށްދެމުންދާތީ ކަމަކަށް ބޭނުންވާ ދަނޑިވަޅުތަކުގަ ވެސް ފުރަތަމަ ޒީނާގެ ހިތައްއަންނަނީ ކައިލާޝްގެ ނަމެވެ. ކައިލާޝް ގެ ހިތުގެ އެދުންު ނޭގޭހާލުގައި ކައިލާޝް ގެ ހިތް ހަލާކުވަމުންދާ ކަހަލަ ކަންތައްތައް ވެސް ޒީނާއަށް ކުރެވެއެވެ. ނަމަވެސް އޭގެ ހިލަމެއް ޒީނާއަކަށް ނުވެއެވެ. ކޯހުގެ ޗުއްޓީ ދުވަސްކޮޅު ޒީނާ އެނބުރި ގައުމަށް ދިޔުމުން ކައިލާޝް އަށް ހީވީ އޭނަގެ ހިތް ހަށިގަނޑާ ވަކިވެގެން ދިޔަހެންނެވެ. ހިތުގެ ޙާލު ހާމަކުރުމަށް ހިތް ކިތަންމެވަރަކަށް އެދުނަސް އޭނަގެ ލަދުވެތިކަން ހުރަހަކަށް ވިއެވެ.\nޓެކްނޮލޮޖީ ގެ ޒަމާނީ ވިއުގައަކަށް ކިތަންމެ ފަރިތަނަމަވެސް ފޭސްބުކް ކައިލާޝް ބޭނުމެއްނުކުރެއެވެ. ވައިބަރ ފަދަ ވަސީލަތްތަކުން ދެމީހުން ވާހަކަދައްކާ އަކުން ވިޔަސް ފުރަތަމަ ފަހަރަށް ޒީނާގެ ކުރިމައްޗަށް އަރާފައި ހިތުގެ ޙާލުބަޔާންކުރުމަށް ކައިލާޝް ވަނީ ނުކުޅެދިފައެވެ. އޭނަބޭނުންވީ އެއްވެސް ތަފާތެއް ނުދައްކާށެވެ، ހިތުގެ އެންމެ ފުނުގައިވާ އަމިއްލަ އުދާސްތައް އެހެން މީހުންނަށް ފޮރުވާފައި އުފާވެރި މީހެއްގެ ގޮތުގައި ހިޔާލެއް ފިކުރެތް ނެތި މަޖަލުގައި ޗެޓްކުރަމުން ދާގޮތަށް ޒީނާދެކެ ކައިލާޝް ލޯބިވާކަން ފާޅުކުރުމަކީ ވާނެ ކަމެއް ނޫނެވެ. ސަބަބަކީ ޒީނާގެ ވާހަކަތައް ހުންނަގޮތުންނެވެ. އެހެން ކަމުން ވާހަކަތަކުގެ މިސްރާބު ބަހައްޓަން ކައިލާޝް ބޭނުންވީ ކުރިންވެސް ބަހައްޓަމުންއައި ފަދައިން ޒީނާއަށް ވާނުވާ ނޭނގޭ ދަރަޖައިގެ ތެރޭގައެވެ. އެހެނަސް ޒީނާއާ ކައިލާޝް ބައްދަލު ކުރާނީ އާދައިގެ ވިސްނުމަކު ނޫނެވެ، ކައިލާޝް ގަބޫލު ކުރާ ގޮތުގައި ޒީނާއަކީ އާދައިގެ އަންހެންކުއްޖެއް ނޫނެވެ، އެއަށްވުރެ މާބޮޑަށް އަބުއި އަންހެނެއްކަން އެކުގަ އުޅޭ އެންމެންވެސް ގަބޫލުކުރެއެވެ. އަމިއްލަ ދިރިއުޅުމުގެ އެއްވެސް ވާހަކަ އެއް މިވީހާ ތަނަށް ކައިލާޝް އާ ޙިއްޞާކޮށްފަ އެއްނުވެއެވެ. އެންމެފަހުން ފޭސްބުކުން އެހެންނަމެއްގަ ޒީނާއާ އެކުވެރިވެ ޒީނާގެ ފޭސް ބުކް ޕޭޖް ހާވާލުމުން ހުރިހާކަމެއްވެސް އެގުނެވެ. ޒީނާއަކީ މީހެއްގެ އަންބެއްކަމާ ދެކުދިންގެ މަންމަ އެއްކަން އެގުނެވެ. ފޭސްބުކްގައިވާ އެދެމަފިރިންގެ ލޯބިވެތި ތަސްވީރުތަކުން ކައިލާޝްއަށް މާޔޫސްކަމާއި މޮޅިވެރިކަން ގެނުވައިފިއެވެ. ރޭގަޑުގެ އަރާމުނިދިން މަޙްރޫމްވެ ހޫނުވެފައިވާ ތަންމަތީގައި އޮވެ ކަރުނަ ހިލިފައިވާ ދެލޯ މަރާލުމަށްފަހު ކައިލާޝް ވިސްނަމުންދިޔައެވެ. ރޫޖެހިފައިވާ ބެޑްޝީޓާއި އެކު ބަނޑުވަތަށް ޖެހިލުމަށްފަހު ހިތުގައިވާ އުދާސްތައް ބޭރުކުރަން ފަށައިފިއެވެ. ކެކެމުންދާ އުދާސްތަކާއި އެކު ކައިލާޝްގެ ރުއިމުގެ އަޑުއިތުރަށް ގަދަވެގެން ދިޔައެވެ. ތަގްދީރު ކުރަމުންމިދިޔަ ސަމާސާ ގަބޫލުކުރަން ދަތިވިއެވެ.\nކިޔަވަމުންދިޔަ ކޯހުގެ ބައިވެރިން ކޯސްނިންމުމަށް ފަހު ސެޓްފިކެޓް ލިބުމުގެ ކުރިން އެމީހުން އެންމެން ގެޓްޓުގެދަރ އެއް ބާއްވަން އެގެޔަށް އައިދުވަހެކެވެ. އެކުވެރިން ކުރަމުންދިޔަ ސަމާސާ ތަކުގަ ކައިލާޝް އަށް އޭގެ އެންމެ ފުރިހަމަ ގޮތުގަ ބައިވެރިއެއް ނުވެވުނެވެ. މަޑުމޮޅިކަމާއި އެކު ނެގިމަޑުވެފައިވާ ކައިލާޝްގެ ހިތުގައި އެވަގުތު އޮތީ ކޮންއެއްޗެއް ކަމެއް އެކަކަށް ވެސްް ނޭގެއެވެ. އެކުވެރިންނަށް ކައިލާޝް ގެ މިހަމަ ހިމޭންކަމެއް ކަމަކު ނުދިޔައެވެ. އަދި ވައްބަހުން ސަމާސަކުރަމުންދިޔައެވެ. ކައިލާޝް! “ހަނދުވަރު ދިނަސް ހަނދެއް މިތާކުނެތް” އެކުވެރިޔަކު މިހެންބުނެލުމާއެކު އެންމެންގެ ހުނުމުގެ އަޑު ފަޅައިގެން ދިޔައެވެ. ޒީނާގެ ރިތީ ހިނިތުންވުމަކާއި އެކު އިއްވާލި ތޫލި ހިނިގަނޑުގެ އަސަރު މޫނުމަތީގައި އެތަކެއް އިރަކު ހުއްޓެވެ. ކައިލާޝް ދިވާނާވެފަވާ ނަޒަރަކުން ޒީނާއަށް ބަލާލިއެވެ. ބުރުގާ އޮޅާލާފައިވާ ގޮތުން މޫނުގެ ބައްޓަމުގަ ވަނީ ސާދާ އަންހެންވަންތަ ކަމެވެ. ހީލީމަ ކޮލުގައި އިންނަ ހިނދިކޮޅާއި ލޮލުގައިވާ އަސަރުން ކައިލާޝް ގެ ެ ހިތުގެ އެންމެ ފުންމިނުން އަސަރުކުރުވައިފިއެވެ. އެއަސަރުތަކާއި އެކު ކައިލާޝްވެސް އެހުނުމުގައި ބައިވެރިވިއެވެ. ހަމަ އެއާއެކު ޒީނާއަށް އޭނަގެ ހިތުގައިވާ ލޯބި ފާޅުކުރަން އަޒުމް ކަނޑައެޅިއެވެ. އެންމެން ގެ ވަކިވުމަށް ފަހު އެސް އެމް އެސް ގެ ޒަރީއާއިން ކައިލާޝް އޭނަގެ ހިތުގެ ޙާލު ޒީނާއަށް ބަޔާންކޮށްދިނެވެ. ކުރުކޮށް ފޮނިކޮށް “އަހަރެން ޒީނާދެކެ ވަރަށް ލޯބިވެޔޭ” ބުނެ ފޮނުވާލި މެސެޖްގެ ޖަވާބަކަށް އިންތިޒާރުކުރުމެއްނެތި ކައިލާޝް ފޯނު ނިއްވާލިއެވެ. ޒީނާ ޖަވާބުގައި ފޮނުވާނެ މެސެޖް ކިޔާނެހާ ހިތްވަރެއް މިއަދަކު ކައިލާޝް ގެ ކިބަޔަކު ނުވެއެވެ. ޒީނާދެކެ ވާ ލޯބި ކައިލާޝް މިއަދު ފިނޑިއަކަށް ހަދައިފިއެވެ. އެލޯބީގަ ދީވާނާއަކަށް ހަދައިފިއެވެ. އަދި ޚިޔާލީ ވާދީތަކުގަ ޒީނާއެކު ހޭދަކުރެވެންފެށިއެވެ.\nއޭގެ އަނެއްދުވަހު ކައިލާޝް ފޯނުހުޅުވާލީ ޒީނާއަށް އޭނަގެ އަމިއްލަގައުމަށް ދެވޭނެހާ އިރުކޮށްފައެވެ. ޒީނާ ގެ ނަމްބަރުން އެތައް މިސްކޯލެއް އައަިސްފައި ހުއްޓެވެ. އަދި އެމެސެޖަށް އިޝާރާތް ކޮށްފަ އެއީކޮންކަހަލަ ސަމާސާ އެއްތޯ ސުވާލުކޮށް މެސެޖް ކޮށްފަ އޮތެވެ. ކައިލާޝް އޭނަގެ ހިތުގެ ޙާލުބަޔާން ކުރިއެވެ. އޭނަ ބޭނުންވަނީ ޒީނާ އާ ލޯބީގެ ގޮތުން ގުޅުންކަމަށާ ކައިވެނިކުރުން ކަމުގަ ހާމަކުރިއެވެ. ޒީނާއަކީ ދެކުދިންގެ މަންމަ އެއްކަމަށާއި އޭނަ އުޅެމުންދަނީ ލޯބީ ގެ މައްޗަށް ބިނާކުރެވިގެން ކުރިކައިވެންޏެއް ގައި އުފާވެރި ދިރިއުޅުމެއް ގައި ކަމަށް ބުނެވިސްނާދޭން މަސައްކަތްކުރިއެވެ. އަދި ދެމީހުންނަކީ ދެގައުމެއްގެ އިތުރުން ދެ ދީނެއްގެ ބައެއްކަމަށާއި މުސްލިމް އަންބަކަށް އެފަދަގުޅުމެއް ހުއްދަނޫންކަމަށް ބުނެ ވިސްނާދެއެވެ. ކައިލާޝް ދެކެ ލޯބިވާ މީހަކާއި އެކީ ދިރިއުޅުމެއް ފެށުން ރަގަޅުކަމަށް ބުނެ ޒީނާ ވިސްނާ ދެއެވެ. ނަމަވެސް ކައިލާޝް އެކަމެއް ގަބޫލެއްނުކުރެއެވެ. އަދި އެހެން އަންހެނަކު ދެކެ ލޯބިނުވެވޭނެ ކަމަށާއި އޭނަގެ ހިތުގައި ޒީނާއަށް ދެވިފައިވަ މަގާމް އެހެން އަންހެނަކަށް ނުދެވޭނެކަމުގައި ބުނެ މަރު ނުވަތަ ލޯބި ކާމިޔާބުވަންދެން މަސައްކަތް ކުރާނެކަމަށް ބުނަމުންދިޔައެވެ. އަދި މެސެޖްކުރުމާ ފޯނުކުރުން ކުރިއަށް ގެންދިޔައެވެ. ޒީނާގެ ފިރިމީހާއަށް މިހުރިހާ މެސެޖެއްފެނުމުން ޒީނާ އާ މެދު ޝައްކުރެވެން ފެށިއެވެ. ކުރިން ދެމުން ދިޔަ ލޯތްބާއަޅާލުން އަދި ގާތްކަން މަޑުމަޑުން ދުރުވަމުންދިޔައެވެ. މިކަންތައް ވެގެންދިޔައީ ޒީނާގެ ދިރިއުޅުން ބަނަވެ އޭނަގެ ހިތް ފުނޑުފުނޑުވެގެން ދިޔަކަމަކަށެވެ. ޒީނާގެ ދެލޮލުން ކަރުނަހިކޭ އެންމެވަގުތެއްވެސް ނާދެއެވެ.\nދިރިއުޅުމަށް މިކުރިމަތިވި ކޮޅިގަނޑުން ސަލާމަތްވެ އަމާން އައްސޭރިއަކަށް ދިޔުމަށް ހިތްވަރާއެކު ތެދުވިއެވެ. އަދި ޒީނާ އޭނަގެ ފިރިމީހާއަށް ހުރިހާވާހަކަ ތަކެއް ތެދަށް ކިޔާދިނެވެ. އަދި އެންމެ ފުރަތަމަ ދުވަހެކޭ އެއްގޮތަށް މިއަދުވެސް ޒީނާ ހުރީ ވަފާތެރިކަންމަތީގަ ކަމަށް ބުނެވިސްނާދިނެވެ. ކައިލާޝް ކަހަލަ ކިތަންމެ ފިރިހެނަކާ ދިމާވިޔަސް ފިރިމީހާ ދެކެވާލޯތްބަށް އެއްވެސް ބަދަލެއްނާންނާނެކަމަށް ބުނެ އަޙްދުވިއެވެ. އަދި ސީދާ ކައިލާޝް އާ ގުޅައިގެން ޙަގީގަތް ބެލުމަށް އެދުނެވެ. ޒީނާގެ ފިރިމީހާ ކައިލާޝް އާއި ބައްދަލު ކުރުމަށް އެޤައުމަށް ދިޔައެވެ. ދެކެވުނު ވާހަކަތަކުގެ ތެރެއިން ޒީނާ ދެކެ ވަރަށް ވަރަށް ލޯވިބާކަމަށް ތަކުރަރުކޮށް ކައިލާޝް ބުންޏެވެ. ޒީނާ ނޫން އެހެން އަންހެނަކު ޙަޔާތަށް ގެންނަން ކައިލާޝް ބޭނުން ނުވާކަމަށާ އަދި ލޯބިވެވުނީ ކީއްވެކަމެއްވެސް ހުދު އޭނައަށް ވެސް ނޭގޭ ކަމަށް ބުންޏެވެ. ކައިލާޝްގެ އެދުމަށް ޒީނާ އިޖާބަނުދޭކަން ކައިލާޝް ގެ ވާހަކަތަކުން ޒީނާގެ ފިރިމީހާއަށް އެގުނެވެ. އެހެންކަމުން ހީނަރުވާންފަށާފަވާ ކައިވެނީގެ ގުޅުމުގަ އެޅުނު ރެނދުތައް އަލުންގުޅުވާލަ ލަދިނުމަށް ޒީނާގެ ފިރިމީހާ ތެދުވިއެވެ. މާޔޫސްކަމުގައި ދިރިދިރިއުޅެމުންދިޔަ ޒީނާގެ ނަފްސަށް ބާރެއް ނެތަސް ފުރާނަ އެދެނީ ހަމަ އެކަނި ފިރިމީހާއަށްޓަކައި ކަން ހާމަކޮށްދިނުމަށް ކުރެވުނު އާދޭސްތަކަށްފަހު ޒިނހިމޭންކަން އިޚްތިޔާރު ކުރިތާ ކިތަންމެ ދުވަހެކެވެ.ޒީނާގެ ހިމޭން ދުނިޔެ ހަލަބޮލިކޮށްލީ ފޯނަށް އައި ލޮޅުންގަދަ ވައިބްރޭޝަނާއި އެކުއެވެ. އެއީ އުފަލުން ހިތް ފުރިގެން ދިޔަ ވަގުތެވެ. ބަނަފެވައިވާ ދުނިޔެ އަލުން އަލިކޮށްލަދިން ސާފު މެންދުރުގެ ވަގުތެވެ. ހިތްދަތިކަމަކުން އުފާވެރިކަމަށް ހިތްބަދަލުކޮށްލަދިން އަގުހުރި ވަގުތުކޮޅެވެ. ކަނިވެ ނިވެމުންދިޔަ ކައިވެނީގެ ހުޅުކޮޅު އިތުރަށް އަލިގަދަކޮއްލަލަދިން ވައިރޯޅި ޖެހުނު މަޢުނަވީ ވަގުތެވެ. އެއީ ގެއްލިފަވީ ދިރިއުޅުމުގެ އުފާތަކާ ގުޅިފަވާ ޒީނާގެ ފިރިމީހާ ޝާހިދު ގެ މެސެޖް ޒީނާގެ ފޯނަށް އައި މުހިންމު ހިނދުކޮޅެވެ.\nކެޓެގަރީ: ޚަބަރު ވާހަކަ\nއުރީދޫ އަތޮޅުދުވުމުގައި ފުވައްމުލައް ސިޓީ ތަމްސީލު ކުރައްވާނީ ކައުންސިލަރ މުޖުތަބާ\nބެކަޕު ނެތުމުން ފުވައްމުލަކަށް އައްޑޫއިން ޓްރާންސްފޯމަރެއް ގެންދަަނީ\nފުވައްމުލަކު ނަރުދަމާ ނިޒާމަކީ ބައެއްގެ ޖީބަށް ރަންބިސްއަޅާ ކުކުޅެއް!\nވެކްސިން ނުޖަހާ ފަތުރުވެރިންނަށް ދެވޭ އަށް ރަށެއްގެ މައުލޫމާތު އާއްމުކޮށްފި\nނައިބު ރައީސް ގުރައިދޫ ސިއްހީ މަރުކަޒަށް ޒިޔާރަތް ކުރައްވައިފި!\nތީ ފުރާނައިގެ ދިރުމޭ މަގޭ…♥.\nޒަރޫރީ ބޭނުންތަކަށް އައްޑޫ އާއި ފުވައްމުލަކާ ދެމެދު ފެރީގެ ހިދުމަތް އެމްޓީސީސީން ދެނީ\nއާންމު ހާލަތަށް ގައުމު ގެންދިއުމަށް އެންމެން އެކުގައި މަސައްކަތް ކުރުމަށް ނައިބު ރައީސް ގޮވައިލައްވައިފި\nފުވައްމުލަކު ހޮސްޕިޓަލުގެ އިހުމާލުން 02 ޒުވާނަކަށް ރަށުން ބޭރަށް ގެންގޮސްގެން ފަރުވާ ދޭން ޖެހިއްޖެ!\nއުރީދޫ އަތޮޅު ދުވުމުގައި ރެޖިސްޓަރވުމުގެ ފުރުސަތު އަލުން ހުޅުވާލައިފި


ރާއްޖޭގެ އިދާރީ ދާއިރާތަކުގެ މެދުގައި ތަފާތު ކުރުންތަކެއް ގެންގުޅޭ ކަމުގެ ތުހުމަތު އަސްލަމަށް – Dhen.mv\nރާއްޖޭގެ އިދާރީ ދާއިރާތަކުގެ މެދުގައި ތަފާތު ކުރުންތަކެއް ގެންގުޅޭ ކަމުގެ ތުހުމަތު އަސްލަމަށް\nރައުފާ ރަޝީދު November 4, 2020 - 1:53 pm\nރައްޔިތުންގެ މަޖިލީހުގެ ބައެއް މެންބަރުންގެ ދާއިރާތަކުގައި ތަފާތު ކުރުންތަކެއް ގެންގުޅުއްވާ ކަމުގެ ޝަކުވާކޮށް ހައުސިންގް އަދި ޕްލޭނިންގް މިނިސްޓަރު މުހައްމަދު އަސްލަމަށް މިއަދު މަޖިލީހުގެ ޖަލްސާގައި ސުވާލު އަމާޒުވެއްޖެ އެވެ.\nބަޖެޓުގައި ނުހިމެނޭ ރ. ދުވާފަރު މަގު ހެދުމުގެ ދެވަނަ ފިޔަވަހި 37.8 މިލިއަން ރުފިޔާއަށް ބޮޑުކުރުމަށްފަހު ހަވާލު ކޮށްފައިވާތީ، ފޮނަދޫ ދާއިރާގެ މެންބަރު މޫސާ ސިރާޖު ހުށަހެއްޅުވި ސުވާލަށް ޖަވާބު ދެއްވަން އަސްލަމް މިއަދު ވަނީ މަޖިލީހަށް ހާޒިރުކޮށްފައެވެ.\nއެ ސުވާލުގެ ޖަވާބުގައި އަސްލަމް ވިދާޅުވީ ފަހުން ސޮއިކުރެވުނު ދުވާފަރު މަޝްރޫއަކީ އާ މަޝްރޫއެއް ނޫން ކަމަށާއި ކުރިން އެއްބައި ނިމިފައިވާ މަޝްރޫއުތައް ވިދިގެން އަންނަ އަހަރު ކުރިއަށް ގެންދިއުމަކީ ސަރުކާރުތަކުން ކުރަމުން އަންނަ ކަމެއް ކަމަށެވެ.\n" ހިނގަހިނގާ އޮތް މަސައްކަތެއްގެ ކަމެއް އެ ހިނގަނީ. އާންމު އުސޫލުން ކޮންމެ މަސައްކަތެއްގައި އިތުރު ކުރެވޭ މިންވަރެއް އެއީ. ވަރަށް ގިނަ މަޝްރޫއުތައް މަޖިލީހުގެ މެންބަރުންނާއި ރައްޔިތުންގެ އެދުމާ އެއް ގޮތަށް ވަރަށް ގިނަ މަޝްރޫއުތަކުގެ މަސައްކަތް އިތުރު ކޮށްފައި އޮންނާނެ." އަސްލަމް ވިދާޅުވިއެވެ.\nނަމަވެސް، މިނިސްޓަރު ދެއްވި ޖަވާބު ބަލައިގަންނަން ދަތިކަމަށް ރިޔާސަތުގައި އިންނެވި މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ ވިދާޅުވެފައެވެ.\n"މި ކަންކަމުން އެބަ ސާފުވޭ މީގައި ކަމެއް އުޅޭކަން. އަޅުގަނޑުގެ ވާހަކައަކީ ރެކިވަޑައިނުގަންނަވާށޭ އެގޮތަށް ދާއިރާތަކުގައި ޕްރޮޖެކްޓުތައް ގެންދަވައިފިއްޔާ ވަރަށް ބޮޑު އިމްބެލެންސް، ވަރަށް ބޮޑެތި މައްސަލަ އުފެދިގެން އަންނާނެއޭ،" ނަޝީދު ތަކުރާރުކޮށް ވިދާޅުވިއެވެ.\nމިކަމާއި ގުޅޭ ގޮތުން އިތުރު ސުވާލު ކުރަން ލިބުނު ފުރުސަތުގައި ބައެއް މެންބަރުން ވަނީ ބަޖެޓްގައި ނެތް ކަމެއް މަޝްރޫއެއްގެ ތެރެއަށް އިތުރު ކުރަން ނިންމުމުން އެކަމުގެ ކަމުގެ ޝަކުވާ އުފުލައިފައެވެ.\nހައުސިން މިނިސްޓަރު އަސްލަމް\nފޮނަދޫ މަގު ހެދުން ފޭސް2ގައި ސޮއި ކޮށްފައި ނުވާތީ ދެ މިނިސްޓަރަކާ ސުވާލުކުރަނީ\nހެލްތް މިނިސްޓްރީ ހިންގުން ވަގުތީ ގޮތުން އަސްލަމް އަށް


Midhiya Aharu Israel Ah Vure Ginain Muslimun Meree India Gai - Vaguthu\nމިދިޔަ އަހަރު އިސްރާއީލަށް ވުރެ ގިނައިން މުސްލިމުން މެރީ އިންޑިއާ އިން!\nރައީސް އިބްރާހިމް މުޙައްމަދު ޞާލިހް، އިންޑިއާގެ ބޮޑުވަޒީރު މޯދީއާއި ބައްދަލު ކުރައްވަނީ -- ފޮޓޯ: ރައީސް އޮފީސް\nނިމިގެން ދިޔަ 2018 ވަނަ އަހަރު އިސްރާއީލުން މުސްލިމުން މެރި އަދަދަށް ވުރެ ގިނައިން އިންޑިއާ އިން މުސްލިމުން މަރާފައިވާ ކަމަށް ތަފާސް ހިސާބުތަކުން ދައްކައިފިއެވެ.\n"އަލް ގުދުސް އަލް އަރަބީ" އިން ބުނެފައިވާ ގޮތުގައި މިދިޔަ އަހަރު އިސްރާއީލުން ވަނީ ފަލަސްތީނުގެ 318 މީހަކު ޝަހީދުކޮށްލާފައެވެ. އިންޑިއާ އިން ވަނީ ކަޝްމީރުގައި ދިރިއުޅޭ 355 މުސްލިމަކު މިދިޔަ އަހަރު ޝަހީދުކޮށްލާފައެވެ.\nއިސްރާއީލުން މިދިޔަ އަހަރު ވެސް އެންމެ ގިނަ މީހުން ޝަހީދު ކޮށްފައި ވަނީ ޣައްޒާގައެވެ. ޣައްޒާގެ 271 މުސްލިމަކު ޝަހީދުވިއިރު ހުޅަނގު އައްސޭރިން ވަނީ 42 މީހުން ޝަހީދުކޮށްލާފައެވެ. ޝަހީދުވި ފަލަސްތީން މީހުންގެ ތެރޭގައި 57 ކުޑަކުދިން ވެސް ހިމެނެއެވެ.\nކަޝްމީރުގައި މިދިޔަ އަހަރު ކުއްލި ނުރައްކަލުގެ ހާލަތު އިއުލާންކޮށްގެން ގިނަ އަދަދެއްގެ މުސްލިމުން ހައްޔަރު ވެސް ކޮށްފައި ވެއެވެ.\nއިސްރާއީލަށް ވުރެ ގިނައިން އިންޑިއާ އިން މުސްލިމުން މަރާފައި ވާއިރު ފަހަކަށް އައިސް އިންޑިއާ ގައި މުސްލިމުންނަށް ދެމުންދާ ހަމަލާތައް ވަނީ އިތުރުވެފައެވެ. މުސްލިމުންނާއި މެދު އިންޑިއާ ރައްޔިތުންގެ މެދުގައި ނަފްރަތު އުފެއްދުން އިތުރުވަމުން ދިޔަ ނަމަވެސް އިންޑިއާ ސަރުކާރުން އެކަން ހުއްޓުވަން އެކަށީގެންވާ މަސައްކަތެއް ނުކުރާކަމަށް ގިނަ ބަޔަކު ތުހުމަތު ކުރެއެވެ.\nއިންޑިއާގެ ހާލަތު މިހާރު ބަދަލު ވަމުންދާ ގޮތައް ބަލާއިރު ކައިރި މުސްތަގުބަލެއްގައި މުސްލިމުންނާއި ހިންދޫންނާއި މެދު ބޮޑު ހަމަނުޖެހުންތަކެއް ހިންގަން ފަށާފާނެ ކަމުގެ އިންޒާރު ވެސް ބައެއް ފަރާތްތަކުން ދެއެވެ.\nމިހާރު އިންޑިއާގައި ވެރިކަން ކުރަމުން އަންނަ ބީޖޭޕީ އަކީ ހަރުކަށި ހިންދޫންގެ ސިޔާސަތުތަކަށް ވަރަށް ބޮޑަށް ތާއިދު ކުރާ އަދި އެސިޔާސަތުތައް ތަންފީޒު ކުރުމަށް މަސައްކަތް ކުރަމުން އަންނަ ޕާޓީއެކެވެ.\nޖެނުއަރީ 10, 2019 13:35\nއެހެންވެ އެލެކްސް އިންޑިއާ ދެކެ އެހާ ގަޔާވަނީ !\nއިންޑިއާއިން ވަރަށް އިހާނެތިކޮށް މުސްލިމުން މަރާހަދާ. ޚާއްސަކޮށް ކަޝްމީރުގައި އެތައް ބަޔަކު ގެއްލުވާލަނީ ބަޑިޖަހާ މަރައިގެން. އިންޑިއާއަކީ ހަމަ އެކަނި ހިންދޫންގެ ގައުމަކަށް ހަދަން މިހާރުގެ ސަރުކާރުން ވަރަށް މަސައްކަތްކުރޭ. ނުބައި މޯދީއެއް ވެރިކަމުގައި ހުރީ.\nޖެނުއަރީ 12, 2019 09:54\nދެން ހަޖަމްކޮށްލާ. އުޅެވޭ ގޮތެއް ނޭނގެންޔާ ވާނެ އެހެން


Udhagoovaathee kamah bune gahuge eh falhi koshaalaifi - AO News\nއުނދަގޫވާތީ ކަމަށްބުނެ އަވަށްޓެރިޔާގެ ގަހުގެ އެއްފަޅި ކޮށާލައިފި\nއަވަށްޓެރިއާގެ ގޭގައި ހެދިފައިވާ ގަހެއްގެ މައްސަލަ ހޫނުވެ، ގަހުގެ ސަބަބުން އުދަގޫވާކަމަށްބުނެ އެ ގަހުގެ އެއްފަޅި ކޮށާލައިފިއެވެ\nއިނގިރޭސިވިލާތުގެ ދިރިއުޅެމުން ދިޔަ ދެ އަވަށްޓެރިންގެ މެދުގައި ގަހުގެ މައްސަލަ ހޫނުވީ ދެގޭ ދޭތެރޭގައި ހެދިފައި ހުރި ގަހެއްގެ އެއްފަޅިން އުދަގޫވާތީއެވެ، އަދި އެންމެ ފަހުން މި މައްސަލަ ހައްލުކުރުމަށް ގަހާހެދި އުނދަގޫވާ ކަމަށް ބުނާ އަވަށްޓެރިޔާ ވަނީ ގަސް ކޮށުވާލައިފިއެވެ.\nއައިރީން އާއި ގަރހަމް އަދި މިސްޓްރީ އާއި ސަންގީތާ އަކީ ޖެހިގެން ހުރި ދެގޭގައި ދިރި އުޅެމުން އަންނަތާ 30 އަހަރުވެފައިވާ އަވަށްޓެރިންނެވެ.\nގަސްކަނޑާލި ހާދިސާ އަށްފަހު މިސްޓްރީ ބުނީ، ދެ އަވަށްޓެރިން ވެސް މިހާތަނަށް އުޅެމުން އައީ ވަރަށް އެކުވެރިކޮށް ކަމަށެވެ. އައިރީންގެ މާމާ ދަރިން އެގެއަށް އައިމަ އެކުދިން އަހަރެންގެ މާމަ ދަރިންނާ އެއްކޮށް ކުޅެހަދައެވެ. އަބަދުވެސް ގާތް ގުޅުމެއްބާއްވަމުން އައި މި ދެ އަވަށްޓެރިން ގަހުގެ މައްސަލައި ހަތުރުންނަށް ވެފައިވާ ކަމަށް މިސްޓްރީ ބުނެއެވެ.\n“އެއްދުވަހަކު ގަރހަމް އައިސް ބުނަނީ މި ގަހުގެ އުނދަގޫ ވަރަށް ބޮޑުކަމަށް. ގަހަށް ކޮތަރުތައް އައިސް ހާލިހަދާ ބިސްއަޅައި ކޮތަރުގެ ގުއި މުޅި ސަރަހައްދަށް ފައިބާތީ އުނދަގޫވާ ކަމަށް. ދެން އަހަރެން ބުނިން ދޫނިތައް އަބަދުވެސް އެ ގަހުގައި އުޅޭނޫންހޭ. އެހެން ބުނުމުން ގަރހަމް ބުނީ ކާރު ބާއްވަންވެސް އުނދަގޫ ވާކަމަށް އެގަހާހެދި. އެހާ ހިސާބުން އަހަރެން ބުނިން ގަސްކޮށާ މީހުން އަގުބޮޑު ކަމުން ނުކޮށުވިގެންނޭ މިއުޅެނީ. އެކަމަކު ވަރަށް އަވަހަށް ކޮށާދޭނަމޭ. މިހެން ހުއްޓާ ފެނުނީ ކުއްލިޔަކަށް ގަރހަމް ގަސްކޮށާ މީހަކު ގޮވައިގެން އައިސް އެގަހުގެ އެގެއާވީ ފަޅި އެއްކޮށް ކޮށުވާލިތަން” މިސްޓްރީ ކިޔައިދިނެވެ.\nކ.ވ އައިރިން އަދި މިސްޓްރީ އާއިސަންގީތާ\nގަހުގެ މައްސަލައިގައި މި ދެއާއިލާ މިހާރު ވާހަކަ ނުދައްކައެވެ. އެހެން ނަމަވެސް މިސްޓްރީ ބުނީ އެދެމެފަރިންނަށް އަބަދުވެސް އިހްތިރާމް ކުރާނެ ކަމަށާއި އެމީހުން ވާހަކަ ދެއްކިއްޔާ ވާހަކަވެސް ދައްކާނެކަމަށެވެ.\nމި ހާދިސާގެ ފޮޓޯ ސޯޝަލް މީޑިއާގައި ދައުރު ވުމާއެކު ގިނަބަޔަކު ބުނީ މިއީ އެކަކު އަނެކަކަށް އިހްތިރާމް ކުރުމުގައި ލާމަސީލު އަދި މިހާތަނަށް ފެނުނު އެންމެ ރަނގަޅު އަވަށްޓެރިން ކަމަށެވެ. އެހެން ނަމަވެސް އެހެން އަވަށްޓެރިއަކު ބުނެފައިވަނީ ރީތި ގަހަކަށް އެހެން ހެދުމަކީ ލަދު ގަންނަން ޖެހޭކަމެއް ކަމަށާއި އެނޫނަސް އެހެން ގޮތަކަށް އެމީހުންނަށް ދިމާވި މައްސަލަ ހައްލު ކުރެވިދާނެ ކަމަށް ގަބޫލު ކުރާކަމަށެވެ.\nއެމްއެމްޕީއާރުސީގެ މައްސަލާގައި ރައީސް ޔާމީނަށް ދައުވާ ނުކުރެވޭނެ: އަލީ ވަހީދު\nރައީސް ޔާމީން މިނިވަން ކުރުމަށް އަލީ ވަހީދު ގޮވާލައިފި\nކަރުގައި އެއްޗެއް ތާށިވި ކުޑަކުއްޖަކު ސަލާމަތްކުރި ނަރުހަކަށް ތައުރީފު އޮހެނީ


ޖަޕާނަށް ކުރައްވާ ރަސްމީ ދަތުރުފުޅެއްގައި ރައީސް ޞާލިޙް ދެކަނބަލުން ފުރާވަޑައިގެންފި\nރައީސް އޮފީހުން ހާމަކުރެއްވި ގޮތުގައި މިމަހުގެ 20 އިން 26 އަށް ރައީސުލްޖުމްހޫރިއްޔާގެ ދެކަނބަލުން ޖަޕާނަށް ކުރައްވާ މި ދަތުރުފުޅަކީ ޖަޕާނު ސަރުކާރުގެ ދަޢުވަތަކަށް ކުރައްވާ ރަސްމީ ދަތުރުފުޅެކެވެ. ރައީސުލްޖުމްހޫރިއްޔާގެ މި ދަތުރުފުޅުގައި ޖަޕާނުގެ އައު އެންޕެރަރ ތަހުތަށް އިސްކުރެއްވުމުގެ ރަސްމިއްޔާތުގައި ބައިވެރިވެ ވަޑައިގެންނެވުމުގެ އިތުރުން ޖަޕާނުގެ ބޮޑުވަޒީރާ ބައްދަލުކުރައްވައި ދެ ޤައުމުގެ ދެމެދުގައި ރަސްމީ މަޝްވަރާތައް ބާއްވަވާނެއެވެ.\nވޭތުވެދިޔަ މާޒީގައި ޖަޕާނުން ރާއްޖެއަށް ވަނީ ގިނަގުނަ އެހީތައް ފޯރުކޮށްދީފައެވެ. ރާއްޖެ ހޯދާފައި ތަރައްޤީގެ ގިނަ ކުރިއެރުން ތަކުގައި ޖަޕާނުގެ ޙިއްޞާ ވަރަށް ބޮޑެވެ. އަދި ޖަޕާނަކީ ތަފާތު އެކި ރޮނގުތަކުން ރާއްޖެއަށް ބޮޑެތި އެހީތައް ފޯރުކޮށްދީފައިވާ ރާއްޖޭގެ އުމްރާނީ، އިޖުތިމާޢީ އަދި އިންސާނީ ވަސީލަތްތަކުގެ ތަރައްޤީގެ މުހިންމު ބައިވެރިއެކެވެ.\nއެގޮތުން 1980 އިން ފެށިގެން ޖަޕާނުން ރާއްޖެއަށް ފޯރުކޮށްދީފައިވާ އެހީތެރިކަމަށް ބަލާއިރު، ސަރުކާރުގެ ކާނާގެ އެހީގެ ޕްރޮގްރާމުގެ ދަށުން ޖަޕާނުގެ ދީލަތި އެހީތެރިކަން ލިބެމުން ގޮސްފައިވެއެވެ. ރާއްޖޭގެ މަސްވެރިކަމަށް އިންޤިލާބީ ކުރިއެރުމެއް އައިސްފައިވާ އެއް ކަމަކީ މަސްދޯނިފަހަރުގައި އިންޖީނު އެޅުންކަމަށްވާއިރު އެކަމަށްވެސް ޖަޕާނު ސަރުކާރުން ވަނީ އެހީތެރިކަން ފޯރުކޮށްދީފައެވެ.\nތަޢުލީމީ ދާއިރާއަށް ބަލާއި މާލެއާ ރާއްޖޭގެ އެކިއަތޮޅު ތަކުގައި ޖަޕާނު ސަރުކާރުގެ އެހީގައި ސްކޫލުތައް ބިނާކުރެވިފައިވެއެވެ. މުވާސަލާތީ ދާއިރާއިން އެކި އަހަރުތަކުގެ މަތިން ގިނަ އެހީތަކެއް ޖަޕާނުން ރާއްޖެއަށް ފޯރުކޮށްދީފައިވެއެވެ. އޭގެތެރޭގައި ޓީ ވީ މޯލްޑިވްސް އުފެދި ކުރިއެރުމުގައި ޖަޕާނު ސަރުކާރުން ލިބުނު އެހީތެރިކަން ފާހަގަކުރެވެއެވެ.


Sea-Life in Book kuri flat thakah veegoiy neyngi kanboduvehjje\nސީލައިފުން ބުކްކުރި ފްލެޓްތަކަށް ވީގޮތް ނޭނގި ކަންބޮޑުވެއްޖެ\nސީލައިފް ގްލޯބަލް އިން ހުޅުމާލޭގައި އަޅަން ނިންމާފައިވާ ފްލެޓްތަކަށް ވީގޮތް ނޭނގޭތީ އެ ފްލެޓް ގަންނަން ބުކިން ފީގެ ގޮތުގައި 50،000 ރުފިޔާ ދައްކައި އިންތިޒާރުގައި ތިބި މީހުން މާޔޫސްވެ އެކަމުގެ ޝަކުވާތައް އޮއްސަން ފަށައިފި އެވެ.\nސީލައިފް އިން ހުޅުމާލޭގައި ތިން ފިޔަވައްސެއްގެ ދަށުން 3000 ފްލެޓް އަޅަން ނިންމައި 2014 ވަނަ އަހަރު އިފްތިތާހު ކުރި މަޝްރޫއުގެ ދަށުން ފުރަތަމަ އަޅާ 1000 ފްލެޓް ބުކް ކުރަން ހުޅުވާލި ފުރުސަތުގައި 280 މީހުން ބުކިން ހަދައި ފައިސާދެއްކި އެވެ. އެއިން ބުކިން ފީގެ ގޮތުގައި ކޮންމެ މީހެއްގެ އަތުން 50،000 ރުފިޔާ ނެގި އެވެ. ބައެއް މީހުން މިފަހުން ވަނީ ސީލައިފް އޮފީހަށް ފައިސާ ހޯދަން ގޮސްފަ އެވެ.\nނަމަވެސް އެ މަޝްރޫއުގެ މަސައްކަތް ކުރިއަށް ނުގޮސް ތިން އަހަރުވެފައިވާއިރު ފްލެޓްގެ ބުކިން ފައިސާ ދައްކާފައި މީހުންނަށް ވެސް އެ ކުންފުނިން އެކަމުގެ މައުލޫމާތު ދީފައި ނުވާ ކަމަށް އެ ފްލެޓް ގަންނަން ފައިސާ ދެއްކި ފަރާތަކުން އަވަސްއަށް ބުންޏެވެ. އޭނާ ބުނި ގޮތުގައި އެ ފްލެޓްތަކުގެ ބުކިން އަށް ނެގި ފައިސާ އަނބުރާ ހޯދަން ތަކުރާރުކޮށް ގުޅުމުން ވެސް އެ ފައިސާ ވެސް އަދިވެސް ރީފަންޑްކޮށްދީފައެއް ނުވެ އެވެ.\nސީ ލައިފްއިން ތިން ކޮޓަރީގެ ފްލެޓެއް ބުކް ކުރި މީހަކު ނަން ނުޖަހަން އެދި "އަވަސް" އާ ވާހަކަދައްކަމުން ބުނީ، ފްލެޓްތަކުގެ މަސައްކަތް ކުރިއަށްނުދާތީ ބުކިން އަށް ދެއްކި ފައިސާ އަނބުރާ ހޯދަން މަސައްކަތް އެ އޮފީހަށް ގުޅައިގެން މަސައްކަތް ކުރާތާ ހަތަރު މަހަށްވުރެ ގިނަ ދުވަސްވެފައިވާ ކަމަށެވެ. ނަމަވެސް އެދެވޭ ޖަވާބެއް ނުލިބުމުން ސީލައިފް އޮފީހަށް ދިޔަކަމަށާއި އެ ނަމަވެސް އެތަނުގައި ތިބި މުވައްޒަފުން އެދެވޭ ޖަވާބެއް ދީފައި ނެތް ކަމަށް އޭނާ ބުންޏެވެ.\nސީލައިފުން 2014 ވަނަ އަހަރު އިއުލާންކުރި ސީލައިފް ރެޒިޑެންސް މަޝްރޫއުގެ ބިންގާ އަޅުއްވައިދެއްވީ ރައީސް އަބްދުﷲ ޔާމީން އެވެ. ނަމަވެސް އެ މަޝްރޫއުގެ ދަށުން ފްލެޓް އަޅަން ޗައިނާ ކުންފުންޏަކާ ހަވާލުކޮށް އެއްބަސްވުމުގައި ސޮއިކުރީ 2016 ވަނަ\nއެ ސޮއިކުރި ރަސްމިއްޔާތުގައި ސީލައިފްގެ މެނޭޖިން ޑިރެކްޓަރަކަށް އަހުމަދު މޫސާ މުހައްމަދު (އަންމަޓީ) ވިދާޅުވީ ފްލެޓްތަކުގެ މަސައްކަތް ފެށުން ލަސްވީ ލިބެން ޖެހޭ ބައެއް ހުއްދަތައް ނުލިބުމުގެ ސަބަބުން ކަމަށެވެ. އަދި މި އަހަރު، 2016 ވަނަ އަހަރު ނިމުމުގެ ކުރިން ފްލެޓްތައް އަޅައި ވެރި ފަރާތްތަކާ ހަވާލުކުރާނެ ކަމަށެވެ.\nފްލެޓް އަޅަން ސީލައިފް އަށް ދިން ބިމުގައި ބައެއް މަސައްކަތްތައް ކުރިއެވެ. ނަމަވެސް އެ މަސައްކަތްތައް ވެސް މިހާރު އޮތީ ހުއްޓާލާފަ އެވެ. ސީލައިފަށް އެ މަޝްރޫއުގެ މަސައްކަތް ހަވާލުކުރީ 2019 ގައި ނިންމާ ގޮތަށެވެ.\nސީލައިފް އިން ހުޅުމާލޭގައި އަޅަން ނިންމީ 3000 ހައުސިން ޔުނިޓެވެ. އޭގެ ތެރެއިން ފުރަތަމަ އަޅަން ނިންމި 1000 ހައުސިން ޔުނިޓް ހަދަން ނިންމާފައި ވަނީ އެއްކޮޓަރިއާ ދެ ކޮޓަރި އަދި ތިން ކޮޓަރީގެ އެޕާޓްމަންޓުތަކާއި ޕެންޓް ހައުސްއެކެވެ. އަދި ހަ ޓަވަރު އިމާރާތް ކުރާ އިރު އޭގެ އެއްވަނަ އަދި ދެވަނަ ފްލޯގައި ހިމެނެނީ ޝޮޕިން ކޮމްޕްލެކްސްއާ ރެސްޓޫރަންޓާ ޕާކިންއަކާއި ޖިމް އެއް އެޅުމަށް ވަނީ ހަމަޖެހިފައެވެ. އޭގެ އިތުރުން ކޮންމެ ބްލޮކެއްގެ ތިންވަނަ ފްލޯގައި ސުއިމިން ޕޫލެއް ހިމެނުމަށް ވެސް ވަނީ ރާވާފަ އެވެ.\nހައުސިން ޔުނިޓް ސީ ލައިފް ކޮމްޕްލެކްސް


Qaumuge veriyaaah hamalaadhee zakham kohlaifiyey bunaa adu ivey hindhu\nޤައުމުގެ ވެރިޔާއަށް ހަމަލާދީ ޒަޚަމް ކޮށްލައިފިޔޭ ބުނާ އަޑު އިވޭ ހިނދު\nމިދިޔަ ހުކުރު ދުވަހުގެ މެންދުރުގެ ވަގުތެވެ. އަހަރެންގެ ވަރަށް ގާތް ރަހުމަތްތެރިއެއް ކަމުގައިވާ ޢަލީ މާލޭގައި ކިޔަވަން ހުރުމަށް ފަހު އެނބުރި ރަށަށް އައުމުގެ އުފަލުގައި އޭނާގެ ގޭގައި އޮތް ހުކުރު ދުވަހުގެ މެންދުރު ކެއުމަށް ދަޢުވަތު ލިބުމުން، ހުކުރުން ފާބައިގެން އޭނަ އާއެކު އަހަރެން އެގެއަށް ދިޔައީމެވެ. ނާސްތާއަށް އިންސާފުކުރަން ފެށުމާއި އެކު ޢަލީގެ ބޭބެ “ޒެޑޭ (ކުރީގެ ރައީސް މައުމޫން) ޒަމާނުގަ މިހާ މީރު ކާއެއްޗެއްވެސް ނުލިބެޔޭ” ބުނެލިއެވެ. ވަގުތުން ޢަލީގެ މަންމަ އޭނާގެ ބޭބެގެ ވާހަކައަށް ހުރަސް އަޅާ ސިޔާސީ ވާހަކަ ނުދެއްކުމަށް އިންޒާރު ދިނެވެ.\nއަސްތާ، ވާހަކަ މިކިޔައި ދެވެނީ ވަރަށް މުހިއްމު އެއްބައި ވައްޓާލާފައެވެ. ޢަލީގެ ޢާއިލާއަކީ ސިޔާސީ ފިކުރުގައި މަސްހުނިގަނޑެކެވެ. ޢަލީގެ ކާފަ އާއި ބައްފަގެ އިތުރުން އޭނާގެ މަންމަ އަކީ މައުމޫނަށް މަރުދޭންވެސް ފަހަށް ނުދާ ވަރަށް އެބޭފުޅާއަށް ލޯބިކުރާ ބައެކެވެ. މިއާ ޚިލާފަށް ޢަލީގެ ބޭބެއާއި ދައްތަގެ އިތުރުން ކޮއްކޮ އަކީ އެމްޑީޕީ ވަރެއް ނެތިގެން އުޅޭ ބައެކެވެ. ދެން ކަންތައް ހުންނާނެ ވަރު ވިސްނާލައްވާށެވެ. ޢަލީ ފަކީރު ހުންނަނީ މި ދެބައި މީހުންގެ ދެމެދުގައި ފިތި ބާރުވެފައެވެ.\n“އަހަރެމެންގެ ރައީސަށް ފާޑުފާޑުގެ އެއްޗެހިކިޔަން ކަލޭމެން ލަދެއް ނުގަނޭތަ؟ ބަލަ މިރާއްޖެ މިހާހިސާބަށް މިއައީ އޭނާގެ މިންނެތް މަސައްކަތުންނޭ… ބަލަ އަމީނު ދައުރުގަ ޔާ ނާސިރު ދައުރުގަ ކިހެނެތްތަ މިތަން އޮތީ؟ ތިޔަ އަންނި އަރާފަ އެއްޗެހި އަގުބޮޑުކޮށް ގަނެފަ އެބަ ކިޔައެއްނު4ލާރި ޔޭ އަގު ބޮޑުވީ.. ލަދެއް ނުގަނޭތޯޗެ.. ހަމަ ރަނގަޅަށް ވެސް އެހެރީ ޒަބީދަށް ލާންވެފަ” ކާފަ އަކަށް ހިމޭނަކުން ނީނދެވުނެވެ. “އަހަންނަކަށް ވާނޭނގެ!” މަންމަ ވެސް ކާފައާއި އެއްބައިވެލިއެވެ.\n“ބަލަބަލަ… ޒެޑޭ 8 މިލިޔަން ރުފިޔާ ކާލައިގެން މިތަން މިޔޮތީ އަޑި އަޅުވާލާފަ ކަމެއް ނޭނގޭތަ ކާފަ އަކަށް… އަންނި ބޭބެގެ ހާދަ މަސައްކަތަކުންނޭ މިވަރަށް ވެސް މިތަން މިއޮތީ… ޒެޑޭ އަށް ރާއްޖެ އަންނަން ކެރުނީމަވެސް މަ ހައިރާންވޭ..” ބޭބެވެސް އޭނާގެ ދޮޅިވަރު ދަމާލިއެވެ.\n“ޒެޑޭ އައި ދަނޑިވަޅު ބަލާފަ ހުސްނީ މުބާރަކަށް ހެދިހެން ހައްޔަރުކޮށްގެން ތަހުގީގުކުރަން ވީއޭ.. ނޫނީ ހަމަ ސީދާ ޕާޓޭންނަށް ދީފަ ހަވަރަށް ގޮވާލަންވީ.. ހޭހަދާލާނެ އެއްނު… އެރުން ފާޑު ފާޑު ކުރާކަށް ނުކެރޭނެ…” ކޮއްކޮ ވެސް ހީވީ އިންތަނުން އުދުއްސައި ގަންނަން އުޅުން ހެންނެވެ.\n“ކަލޭމެންނަށް ނުކުރެވޭނެ އެއް ކަމެއްވެސް… އެޔަށް ވުރެ ހުޝިޔާރުވާނެ އަހަރެމެންގެ ޒަޢީމް… ތިހެން ކިޔަނިކޮށް ތިޔަ އަންނިއަށް ކަންނޭނގެ އެހެން ހަދާލާތަން ފެންނާނީ.. ނިކަން ތިބޭ އެއްޗެހި އަގު ބޮކުރީމަވެސް ހެވި ދިއްލިފަ… އަންނިއަށް ނުބައި ގޮތަކަށް ދައްކަވާނެ އަދި އެދުވަސް.. މަހުންނާނަން ހޭން… ހިނގާ ދާން ބަކުރާ! މީތިން މިތިބީ ރީނދޫ ހުމުގަ ހަލާކުވެފަ..” ކައި ނިމިގެން ކާފަ ތެދުވުމުން، އަލީގެ ބައްޕަވެސް ކާފަ ދެއްކި ވާހަކައަށް ‘އާނ ހޫނ’ ކިޔަމުން ތެދުވިއެވެ.\nއަހަރެންގެ ހިތަށް އެރިއެވެ. މިއީ ދިވެހި ކޮންމެ ޢާއިލާއެއްގެވެސް މިއަދުގެ ހާލަތެވެ. ޢާއިލާތަކުގެ ހަމަޖެހުން މިވަނީ ގެއްލިފައެވެ. ދެމަފިރިން ވަރިފަށަށް އަރައި، ދެބެން ދެބެނަށް މާރާމާރީ ހިންގާ، ލޭގެ ގުޅުން ކަނޑާލަމުން މިދަނީ ކޮންކަމާކާ ހެދިހެއްޔެވެ؟ އެކަކު އަނެކަކަށް ހެއްދެވި ނެހެއްދެވިއަށް ގޮވާ، ބޮޑެތި އިލްޒާމުތައް އަޅުވަމުން، ޢާއިލީ ގުޅުމާއި އަވައްޓެރިކަމުގެ ގުޅުތައް ކަނޑަމު މިގެންދަނީ ކީއްވެ ހެއްޔެވެ؟ ސިޔާސީ ކޯޅުންތައް ޙުއްބުލް ވަޠަނަށް ވުރެ މަތީ ދަރަޖައަކާއި މުހިއްމުކަމެއް އަހަރެމެންގެ ހިތްތަކުގައި ހޯދީ ކޮންއިރަކު ހެއްޔެވެ؟ މިއަދު ތިމާގެ އަނބި ދަރީންނާއި މައިންބަފައިންނާއި މި ދީބު ދެކެވާ ލޯބީގެ މައްޗައް ޕާޓީ ލޯބި މި އިސްކުރެވެނީ ކީއްވެ ހެއްޔެވެ؟ ކުރާނެ ކަމެއް ނެތެވެ. މިއީ ޤައުމުގެ މިއަދުގެ ހާލަތެވެ. މިއީ ފަހު ޒަމާނުގެ ޢަލާމާތްތައް ކަންނޭނގެއެވެ.\nއެ ޚިޔާލުގައި އަހަރެންނަށް އިނދެވުނީ ކުޑަ އިރުކޮޅަކުއެވެ. ކަސްޓަޑް ތައްޓެއް އަހަރެންގެ އަތަށް ލައިދެމުން ޢަލީ ވަރަށް ނުބައި ގޮތަކަށް ހީލާފައި އަހަރެން ގާތު ބުނެލިއެވެ. “ހާޝިމް އިންނާތި އެއްޗެކޭ ނުބުނެ މަޑުން… ވަރަށް ފައްކާ އެއްޗެއް ހަދާލާނަން އިނގޭ…” ސިޓިންގ ރޫމްގައި ހުރި ޓީވީ ހުޅުވާލުމަށް ފަހު ޢަލީ ރެޑީ ވެލިއެވެ. އަދި އަޑުގެ ނެތްތަނަށް ގޮވައިގަތެވެ. “މަންމާ! ބައްޕާ! ބޭބޭ! ޓީވިން މިޔޮށް ކިޔާ އެއްޗެއް ނިކަން ބަލާބަލަ!.. އަންނި ހުކުރުން ފޭބި ގަޑީގަ ބަޔަކު ތޫނު އެއްޗަކުން ހަމަލާދީ އެމަނިކުފާނު ވަރަށް ބޮޑަށް ޒަހަމް ކޮށްލައިފިޔޯ!.. މިހާރު އައިސީޔޫގަ ފަރުވާ ދެނީ ޔޯ!..”\nއަހަރެންގެ މޭގަނޑު އަނގައަށް ނައީ ކިރިޔާއެވެ. ޢަލީ އެބުނީ ހާދަހާ ނުރައްކާތެރި އެއްޗެއްކަން އޭނާއަށް ހަމަ ނޭނގެނީ ބާއެވެ؟ އެވަގުތު ނަގޫޖެހިތާ ބޯޖަހާފައި އެންމެން އަންނަ އަޑު އިވެއެވެ. ނިދާ ކޮޓަރީގައި އަރާމުކުރަން ތިބި ޢަލީގެ މަންމަ އާއި ބައްޕަވެސް ނުކުތް އަޑު އިވުނެވެ. އަހަރެންގެ ހިތައް އެރިއެވެ. ޢަލީގެ މަންމަ އާއި ބައްޕަ އަދި ކާފަ ހާދަހާ އުފަލެއްވާނެތާއެވެ. ހީހީފައި ހަޖޫޖަހާނެ ތާއެވެ.. އަނެއްކާ އެއީ ދޮގެއްކަން އެނގޭ އިރަށް އަނެއްބައި މީހުން ހާދަކަންތަކެއް ހުންނާނެތާއެވެ. އެކަހަލަ ދުވަހެއް ހަޤީގަތައް އައިސްފިނަމަ، ދެޕާޓީ ދެޕާޓީއަށް ހަނގުރާމަ އިޢުލާނުކޮށް އެއްބަޔަކު އަނެއްބަޔަކަށް ކަތިލައި ހުސްކުރާނެކަން އަހަރެންނަށް ހަމަ ޔަޤީނެވެ. ދިވެހިންގެ ހާލަތު މިއަދު މިވަނީ އެހާ ހިސާބަށް ގޮސްފައެވެ.\nއެހެން ނަމަވެސް ކަންތައްވީ އަހަރެން ހީކުރި ގޮތާ ދިމާ އިދިކޮޅަށެވެ. ސިޓިންގ ރޫމް ތެރެއަށް ހުރިހާ އެންމެން އައިސް ވަތް އިރު އެންމެންގެ މޫނުމަތިންވެސް ފެންނަމުން ދިޔައީ ނުތަނަވަސް ކަމާއި މާޔޫސް ކަމެވެ. ބޭބެ އާއި ދައްތައަށް ވުރެ މަންމައަށް ވެފައި ހުރިވަރު ބޮޑެވެ. ދެލޯ ފެންކަޅިވެފައި ހުރި އިރު ބައްޕަގެ އަތުގައި ބާރަށް ހިފަހައްޓައިގެން ހުރިގޮތުން އަހަރެން ހައިރާންވިއެވެ. “މިހާރު ޕާޓޭން ނާހެދި އުޅެވޭކަށް ނެތެއްނު… މިވަރުން ކިހެނެތް މިޤައުމު ކުރިއަރާނީ؟.. މަންމަ ބުންޏެވެ. އެވަގުތު ކާފަ ވަނެވެ. ” މިހާރު ރައީސަކަށް ވެސް ޤަދަރެއް އިހުތިރާމެއް ނެތީދޯ… ބިރުވެތިކަމެއްވެސް ނުހުރެޔޭ ‘މީތިން’، ޤައުމުގެ ވެރި މީހަޔަށް އެހެން ހަދަން.. ބަލަ މިހާރު ހާލުކޮޅު ކިހެނެތްބާ؟” ކާފަގެ ރާގުވެސް ވަނީ ބަދަލުވެފައެވެ. މީގެ އިރުކޮޅެއް ކުރިން ގަދަލައި ލައިފާ ޒުވާބުކުރި ޢާއިލާ މިހާރު ތިބީ އެކަތިގަނޑެއްގެ މިސާލުގައި ދިމާވިކަމަށް ހީކުރެވުނު ކޮޅެއްނެތްހާ ބޮޑު ހިތާމައިގައި ބައިވެރިވެގެންނެވެ.\nއަހަރެންގެ ލޮލުން ކަރުނަ ހިލުނެވެ. ހިތަށް ކުރި ފުން އަސަރަކުންނެވެ. އެއީ ނަމޫނާ ޢާއިލާއެކެވެ. ތަފާތު ޚިޔާލުތަކުގެ ބައެކެވެ. ތަފާތު ފިކުރުތަކެއްގެ ބައެކެވެ. އެހެންނަމަވެސް އެހެން ދިވެހީންނާއި ޚިލާފަށް އެ ޢާއިލާގެ ހުރިހާ އެންމެންގެ ގައިގައިވެސް ޖަހަނީ އެއް ވިންދެކެވެ. ހިނގަނީ އެއްވިސްނުމެކެވެ. އެއް ޝުޢޫރުތަކެކެވެ. އޮތީ އެއް އެދުމެކެވެ. މިޤައުމަށް ދުޅަހެޔޮ ކުރިމަގެއް ލިބުމެވެ. މިޤައުމުގެ ކުރިއަރައިގެން ދިއުމެވެ. ނޭދެވޭ އެންމެހާ ކަންކަމުން މި ފަސްގަނޑު ޠާހިރުކުރުމެވެ. އަހަރެންގެ ހިތަށް އެރިއެވެ. ކޮންމެ ދިވެހި ޢާއިލާއެއްވެސް މިފަދަ ޢާއިލާއަކަށް ވާނެނަމަ މިއަދު މިކުރިމަތި ވަމުންދާ ހުރިހާ ގޮންޖެހުންތަކާ މި ދިވެހި ވަޠަން ކުރިމަތި ލާނީ ހާދަހާ ކެރިގެންނެވެ. ދިމާވާ ހުރިހާ ހުރަސްތައް ކަޑަށްތުކޮށް މާއްދީ އަދި މަޢުނަވީ ތަރައްޤީގެ ހަރުފަތްތަކުން ކުރިއަށް ދާނީ ހާދަ ހަލުވި ކަމާއި ފަސޭހަ ކަމާއި އެކުގައެވެ. އެފަދަ ދުވަހަކީ މިޤައުމު އުފަލުން ނަށަންފަށާނެ ދުވަހެއްކަން ޔަޤީނެވެ.\nދިހަހާސް ހަމަކޮށްފި، އަދިވެސް ސިޓީއެއްގެ ދަރަޖަ ދޭކަށް ނުވޭތަ؟\nބޮޑު ޓީޗަރުގެ ކުއްލި މަރުން ފުން ހިތާމައެއް، އެންމެ ރޮއްވާލައިފި\nގެދޮރުވެރިކަމުގެ އިންތިޒާރުގައި ކުޅުދުއްފުށީ ރައްޔިތުން 11 އަހަރު!\nބަންގްލަދޭޝްއިން ރާއްޖެ އެތެރެކުރަން އުޅުނު މަސްތުވާތަކެތި އަތުލައިގަނެފި\nހދ އަތޮޅު ވޮލީ މުބާރާތުގައި 10 ޓީމަކުން ބައިވެރިވެއްޖެ\nމީރާގެ ޑިރެކްޓަރުންގެ ބޯޑުގެ މެންބަރުކަމަށް ކުރިމަތިލުމުގެ ފުރުސަތު ހުޅުވާލައިފި\nއެއް އަހަރުގެ މުއްދަތަކަށް ބަންގްލަދޭޝްގެ މަސައްކަތްތެރިން ގެނައުން މަނާކޮށްފި\nހޭންޑް ފުޓް އެންޑް މައުތް ޑިޒީސް ހަލުވިކަމާއެކު ފެތުރެނީ


Sudan ah askaree inqilaabeh: Omar AlBashir ge zaman vee verikan nimumakah Sudan ah askaree inqilaabeh: Omar AlBashir ge zaman vee verikan nimumakah\nސޫދާނަށް އަސްކަރީ އިންޤިލާބެއް: ޢުމަރު އަލްބަޝީރުގެ ޒަމާންވީ ވެރިކަން ނިމުމަކަށް\nސޫދާންގެ އަސްކަރިއްޔާއިން އެ ޤައުމުގެ ރައީސް ޢުމަރު އަލް ބަޝީރު މަޤާމުން ދުރުކޮށްފިއެވެ. ސޫދާންގެ ވެރިކަމުގައި ތިރީސް އަހަރު ހޭދަކުރައްވާފައިވާ ޢުމަރު އަލް ބަޝީރުގެ ފަރާތްޕުޅުން އަދި އެއްވެސް އެއްޗެއް ވިދާޅުވެފައިނުވާ ނަމަވެސް، އަސްކަރިއްޔާގެ ޓޭންކަރުތައް ވެރިރަސް ޚަރްތޫމަށް ނެރެފައެވެ. އަދި އަސްކަރިއްޔާގެ އިސް ޖެނެރަލް އަޙުމަދު އަވަދް ބިން އައުފް މިހާރު ވަނީ، އަސްކަރިއްޔާގެ ލީޑަރޝިޕްގެ ދަށުން އިންތިޤާލީ ސަރުކާރެއް އެކުލަވާލައްވާފައިވާކަން އިޢުލާންކުރައްވައި، ކުރިއަށް އޮތް ތިން މަސް ދުވަހަށް އެ ޤައުމުގައި ކުއްލި ޙާލަތު އިޢުލާންކުރައްވާފައެވެ.\nމިއާއެކު، ޚާރްތޫމުގެ މަގުތަކަށް އެތައް ހާސް ރައްޔިތުންނެއް ނިކުމެ، ގެންދަނީ މަގުތަކުގައި އުފާފާޅުކުރަމުންނެވެ. އަދި މިހާރު، ސޫދާންގައި ހައްޔަރުކޮށްފައިތިބި ހުރިހާ ސިޔާސީ ކުށްވެރިންވެސް މިނިވަންކޮށްފައިވާކަމަށް، އެ ޤައުމުގެ ނޭޝަނަލް އިންޓެލިޖަންސް އެންޑް ސެކިއުރިޓީ ސަރވިސް އިން މަޢުލޫމާތުދެއެވެ.\nޑިސެމްބަރު މަހު ސޫދާންގައި ހަމަނުޖެހުން އުފެދުނީ، ކާބޯތަކެތީގެ އަގު އުފުލިގެންނެވެ. އެހެނަސް އިސާހިތަކު މި ނުތަނަވަސްކަން ވަނީ، އުމަރު އަލް ބަޝީރުގެ 30 އަހަރުގެ ވެރިކަމާ ދެކޮޅަށް ކުރާ މުޒާހަރާތަކަކަށް ބަދަލުވެފައެވެ. މިދިޔަ ހޮނިހިރު ދުވަހު ވެރިރަށް ޚަރްތޫމާއި އުންމު ދުރްމާން ސިޓީގައި ބަޝީރުގެ އިސްތިއުފާއަށް ގޮވާލައި މުޒާހަރާކޮށްފައިވާއިރު، މުޒާހަރާގެ ގިނަ ބައިވެރިން ވަނީ ޚަރްތޫމުގައި ހުންނަ ސޫދާން ސިފައިންގެ މައިމަރުކަޒުގެ ކުރިމަތީގައި އެއްވެ އެތަނުގައި މަރުކަޒުކޮށްފައެވެ. އެ މީހުން ގޮވާލަމުން ގެންދަނީ ރައީސް ބަޝީރުގެ ވެރިކަން ނިމުމަކަށް ގެނައުމަށް ރައްޔިތުން ކުރާ މުޒާހަރާތަކަށް ސިފައިން އެއްބާރުލުން ދިނުމަށެވެ. އަދި އިސްތިއުފާ ދެއްވުމަށް ރައީސް ބަޝީރަށް މަޖުބޫރުކޮށް، ވަގުތީގޮތުން ސޫދާންގެ ވެރިކަމާ ހަވާލުވުމަށްވެސް މުޒާހަރާކުރާ ފަރާތްތަކުން އެދުވަހު ސިފައިންނަށް ގޮވާލިއެވެ.


MP @AleeVoice mas market ga\nރިޕޯޓު - ނުރަސްމީ ގަޑި\nމެމްބަރު އަލީ ހުސައިން މަސް މާރުކޭޓްގައި\nހަލާލު ކޮންމެ މަސެއްކަތަކީ އަބުރުވެރި މަސައްްކަތެއް\nމަސް މާރުކޭޓްގައި މަސައްކަތް ކުރީ ރާއްޖެޓީވީގެ ޕްރޮގްރާމެއްގެ ތެރެއިން\nކ. މާލެ 24 މެއި 2018 | ބުރާސްފަތި 07:23 5,197\nނުރަސްމީ ގަޑީގައި އަލީ ހުސެއިން މަސްކަނޑަނީ - ރާއްޖެއެމްވީ\nރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސެއިން މަސް މާރުކޭޓްގައި މަސްކަޑާ މީހެއްގެ ގޮތުގައި ރާއްޖެޓީވީގެ "ނުރަސްމީ ގަޑި" ޕްރޮގްރާމްގައި ވަނީ މަސައްކަތް ކޮށްފައިއެވެ. ޕްރޮގްރާމްގެ ޝޫޓިން ކުރިއަށް ދިޔައިރު އަލީ ހުސެއިން މަސްކަޑަށް ހުރި ފޮޓޯތަކާއި ބައެއް ވީޑިއޯތައް ސޯސަލް މީޑިއާގައި ވަނީ ދައުރުވެސް ވެފައެވެ. ގިނަ ބައެއްގެ ފާޑުކިޔުން އަލީ ހުސެއިންނަން އަމާޒުވިއިރު، ތައުރޫފު ވެސް އޮހިގެން ދިޔަ އެވެ. ނުރަސްމީ ގަޑީގައި އަލީ ހުސެއިންނާ ހަވާލުކުރި މަސައްކަތް، ކުރެއްވުމަށް ފަހު އޭނާ ވަނީ ތަޖުރިބާ ހިއްސާކޮށްފައެވެ. ރައްޔިތުންގެ މަޖިލީހުގެ މެމްބަރެއް މަސްމާރުކޭޓްގައި މަސްކަނޑަށް ޖެހިވަޑައިގަތުމުން ކުރެއްވުނު ތަޖުރިބާ ވެސް ތަފާތު ވާނެއެވެ.\nއަލީ ހުސައިން ވިދާޅުވީ އާމްދަނީ ހޯދުމަށް ކުރަން ހަޑި މަސައްކަތެއް ނޯންނާނެ ކަމަށެވެ. ހަލާލު ކޮންމެ މަސައްކަތަކީ ވެސް އަބުރުވެރި މަސައްކަތެއް ކަމަށް އޭނާ ވިދާޅުވިއެވެ.\nނުރަސްމީ ގަޑީގައި އަލީ ހުސެއިން މަސްކަނޑަނީ\n"މިއީ ކުރަން ވަރަށް ރަނގަޅު މަސައްކަތެއް، ރަށުތެރޭގައި މަސައްކަތެއް ނެތިގެން ކަމަށް ބުނެ އުޅޭ ޒުވާނުން ހަމަ ކުރަން ރަގަނޅު މަސައްކަތެއް، އަޅުގަނޑުމެނަނަން ފެނުނު ވެމްކޯއިން ވެސް ކުނި އުކާލަން ޒުވާނުންތަކަކަށް ފުރުސަތު ތަކެއް ދިނީމަ، ވަޒީފާއަކާއި އެކީ އެކަށީގެންވާ މުސާރައަކާއި އެކީ ދިނީމަ، ޒުވާނުން މަސައްކަތް ކުރަން ނުކުތް ތަން، އަޅުގަނޑަށް ހީވަނީ މިތަނަން ވެސް (މަސް މާރުކޭޓަށް) އިތުރު އެރޭޖްމެންޓެއް ހަދައިގެން، އަދި އެ ފަރާތުގައި އަށިތަކެއް ހަދާއިގެން ޒުވާނުންނަން ހަމަ މަސްކަނޑަށް، މި ބޭފުޅުންނާއި (މިހާރު މަސްކަޑާ މީހުން) އެކީގައި ޓްރޭނިން ހަދާފަ، މަސްކަނޑަށް ތިބުމަކީ ހަމަ އެކަށީގެންވާ، އާމްދަނީއެއް ލިބޭނެ ކަމެއް، ވަރަށް ރަނގަޅު މަސައްކަތެއް، ރީތި މަސައްކަތެއް އަނެއްކާ ދިވެހިންގެ ދިރިއުޅުމާއި އަޅުގަނޑުމެންގެ ވައްޓަފާޅިއާއި، ގުޅުންހުރި ހަލާލު ރަނގަޅު މަސައްކަތެއް ގޮތުގައި އަޅުގަނޑު ފާހަގަކުރަނީ" މަސްކެނޑުމާއި ގުޅޭ ގޮތުން އަލީ ހުސެއިން ރާއްޖެއެމްވީއަށް މައުލޫމާތު ދެމުން ވިދާޅުވިއެވެ.\nމަސް މާރުކޭޓްގައި އަލީ ހުސައިން މަސް ކެނޑުއްވީ ވަރަށް ފަރިތަކޮށެވެ. އޭނާ ބުނި ގޮތުގައި އެއީ އޭނާ ރަށުގައި އުޅުއްވި ދުވަސްވަރުން ފެށިގެން ކުރައްވަމުން ގެންދަވާ ކަމެއް ކަމަށާއި މިހާރު ވެސް ރަށަށް ވަޑައިގެންފި ނަމަ، މަހަށް ވަޑައިގެން މަސް ކަނޑުއްވާ ކަމަށެވެ.\n"ބައެއް މީހުންނަން ނޭނގޭ އަޅުގަނޑުކަމެއް މަސްކަނޑަށް ހުރީ، މަހުގެ ދެބައި ކުޅަ އެއްބައި ކަނޑާފަ އަޅުގަނޑު އެއްޗަކޭ ބުނީމަ، ބަލާލަނީ، މޫނަން ބަލާލާފަ ބުނަނީ އަޅުގަނޑަކަށް ނޭނގެއޭ އަސްލު ކާކުކަމެއް، ވަރަށް އާދައިގެ މަސް ކަނޑާ މީހެއް ކަމަށޭ ހީކުރީ މީހުން ބުނީ، ދެން އަޅުގަނޑުކަން އެނގުނީމަ ވަރަށް ހީލާފަ ވާހަކަ ދައްކާލަ ދިޔައީ" އަލީ ހުސެއިން ވިދާޅުވިއެވެ.\n"ނުރަސްމީ ގަޑި" ޕްރޮގްރާމަކީ އާންމުންގެ މެދުގައި މަގްބޫލް ބޭފުޅުންގެ ރަސްމީ ގަޑި ނިމުމުން ނުރަސްމީ ގަޑީގައި ކުރާ ކަންކަން ގެނެސްދޭ ޕްރޮގްރާމެކެވެ. ޕްރޮގްރާމްގައި މެހުމާންގެ ހަޔާތާ ގުޅޭ ގޮތުން އާއިލާ މެމްބަރުން ދީފައިވާ އިންޓަރވިއުތަކުން އިތުރު ފުރިހަމަ ކަމެއް ގެނެސްދޭނެވެ. ނުރަސްމީ ގަޑީގައި ޕްރޮގްރާމްގެ މެހުމާނުންނަށް މަސައްކަތެއް ހަވާލުކުރެއެވެ. އެކަން ވަނީ ޗެލެންޖަކަށެވެ. މީގެ ކުރީގެ ރޯދަ މަސްތަކުގައި ވެސް ތަފާތު އެކި ފަރާތްތަކުގެ ހަޔާތާ ގުޅޭ ވާހަކަތައް "ނުރަސްމީ ގަޑި" ޕްރޮގްރާމްގައި ވަނީ ގެނެސްދީފައެވެ.\n"ރަސްމީ ގަޑި" ޕްރޮގްރާމަކީ ބެލުންތެރި މަގްބޫލްކަން ހޯދާފައިވާ ޕްރޮގްރާމެކެވެ. ވޭތެވެދިޔަ ދެ އަހަރުގެ ރަމަޟާން މަހު މި ޕްރޮގްރާމް ގެނެސް ދީފައިވާއިރު، ރައްޔިތުންގެ މަޖިލީހުގެ މެމްބަރުންނާއި އާންމުންގެ މެދުގައި މަގްބޫލް އެކި ބޭފުޅުން ވަނީ ތަފަތު މަސައްކަތް ކުރައްވާފައެވެ. އެގޮތުން ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފް މާރުކޭޓް ގޮޅިއެއްގައި މަސައްކަތް ކުރައްވާފައިވާއިރު، ރައްޔިތުންގެ މަޖިލީހުގެ މެމްބަރު އަބްދުﷲ ރިޔާޒު ވަނީ ކަންމަތީ ފިހާރައެއްގެ ސޭޓެއްގެ ގޮތުގައި މަސައްކަތް ކުރައްވާފައިވެއެވެ.


ތިލަދުންމަތީ އުތުރުބުރީ އަތޮޅު ކައުންސިލް އިދާރާއަށް އަލަށް އައްޔަން ކުރެއްވި ސެކްރެޓަރީ ޖެނެރަލް ހއ. ދިއްދޫ އާލިޔާ އަލްފާޟިލް މުޙައްމަދު އަސްލަމް އޮފީހަށް ވަޑައިގެންނެވުމާ ގުޅިގެން އެމަނިކުފާނަށް މަރުހަބާ ދަންނަވައިފިއެވެ.\nއަލްފާޟިލް މުޙައްމަދު އަސްލަމަށް މަރުހަބާ ދެންނެވުމުގެގޮތުން ބޭއްވުނު އިވެންޓްގައި އެމަނިކުފާނަށް މަރުހަބާ ދެންނެވީ އަތޮޅު ކައުންސިލްގެ ރައީސް އަލްފާޟިލް މޫސާ ޝަފީޤްއާއި ސީނިޔަރ ކައުންސިލް އެގްޒެކެޓިވް އަލްފާޟިލް ޢަބްދުﷲ ޝަފީޤްއާއި ކައުންސިލްގެ އިސްވެރިންނާއި މުވައްޒަފުންނެވެ.\nސެކްރެޓަރީ ޖެނެރަލްއަށް މަރުހަބާ ދެންނެވުމުގެ ގޮތުން ކުރިއަށް ގެންދިޔަ ބައްދަލުވުމުގައި ހުރިހާ މުވައްޒަފުންގެ ތަޢާރަފެއް ދެއްވައި އެ މަނިކުފާނުގެ މަސައްކަތުގައި އެއްބާރުލުން ދެއްވުމަށް އެދިވަޑައި ގެންނެވިއެވެ. އަދި މުވައްޒަފުންގެ ފަރާތުން ވަރަށް ފުރިހަމައަށް އެއްބާރުލުން ދެއްވާނެކަމުގެ ޔަޤީންކަން ސެކްރެޓަރީ ޖެނެރަލަށް ދެއްވިއެވެ.\n← ސްޓޭޓް ހައުސްއަށް ފަރުނީޗަރ ހޯދުމާބެހޭ ބީލަން ފޯމް\nއޮފީސް ޕާރޓިޝަން ގަންނަން ބޭނުންވެއްޖެ →


Film Awards ge title partner akah Dhiraagu | Mihaaru\nދިވެހި ފިލްމު އެވޯޑްސްގެ ޓައިޓްލް ސްޕޮންސަ އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން\nދިވެހި ފިލްމު އެވޯޑްސްގެ ޓައިޓްލް ޕާޓްނަރަަކަށް ދިރާގު\n12 ޑިސެމްބަރ 2017 - 15:35\nއެވޯޑަށް ވާދަކުރާ ފިލްމުތަކުގެ ނޮމިނޭޝަން މިރޭ އިއުލާން ކުރާނެ\nނެޝަނަލް ސެންޓަ ފޮ ދި އާޓްސް (އެންސީއޭ) އާއި ޕީއެސްއެމް ގުޅިގެން އަންނަ ހަފުތާގެ އަންގާރަ ދުވަހުގެ ރޭ ބާއްވާ ދިވެހި ފިލްމު އެވޯޑްސްގެ ޓައިޓްލް ސްޕޮންސަރަކަށް ދިރާގު ހަމަޖައްސައި، އެ ކުންފުންޏާ އެކު އެއްބަސްވުމުގައި މިއަދު ސޮއިކޮށްފި އެވެ.\nޔޫތު މިނިސްޓްރީގައި ބޭއްވި ރަސްމިއްޔާތެއްގައި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ޔޫތު މިނިސްޓަރު އިރުތިޝާމް އާދަމެވެ. ދިރާގުން ސޮއިކުރެއްވީ އެކްޓިން ސީއީއޯ އަލީ ރިޔާޒެވެ.\nއެންސީއޭ އިން ބުނީ އެވޯޑް ހަފުލާ ޕްރޮމޯޓްކޮށް މާކެޓް ކުރުމުގެ ކަންކަމުގައި ދިރާގާ އެކު އެއްބަސްވުމަކަށް އާދެވުމުން އެ ކުންފުނިން 200،000ރ. ގެ ސްޕޮންސައެއް ވެސް ދޭނެ ކަމަށެވެ.\nމި މަހުގެ 19 ވަނަ ދުވަހުގެ ރޭ ބާއްވާ ދިވެހި ފިލްމް އެވޯޑްސް ހާއްސަކޮށްފައި ވަނީ 2014-2016 އަށް ރިލީޒްވި ފީޗާ ފިލްމުތަކާއި މިދިޔަ އަހަރު އެވޯޑަށް ހުށަހެޅި ނަމަވެސް، އެވޯޑް ދީފައި ނުވާ ކުރު ފިލްމުތަކަށެވެ.\nއެގޮތުން ފީޗާ ފިލްމު ކެޓަގަރީގައި ޖުމްލަ 17 ފިލްމު ވާދަކުރާ އިރު، ކުރު ފިލްމުތަކުގެ ބައިން ހުށަހެޅީ ހަތް ފިލްމެވެ.\nމި ފަހަރު ވާދަކުރަނީ ހުޅުދާން، 24 ގަޑި އިރު، އާދޭސް، އިންސާނާ، އަނިޔާ، ރާނީ، ރަންދަރި، މިކޮއެ ބައްޕަ ބައޭބައޭ، އެންމެ ފަހު ވިންދާ ޖެހެންދެން، އަހްޝަމް، އެ ރެއަށް ފަހު، ނޭނގި ޔާރު ވަކިވީ، ވާށޭ މަށާއެކީ، ވަފާތެރި ކެހިވެރިޔާ، 4426، ވީ ބޭވަފާ އަދި ބައިވެރިޔާ އެވެ.\nއެވޯޑްސްގައި ވާދަކުރާ ކުރު ފިލްމުތަކަކީ ވޫޑޫ، ކަޝްފް، ފަރިހިބެ 3، ފަރިހިބެ 4، ސިޔާސީ ކޯޅުން، ސިޔާސީ ވެކްސިން، 13 އަށް ވިސްނާ 2000 އެވެ.\nދިވެހި އެވޯޑްސްއަށް ހުށަހެޅި ފިލްމުތަކުގެ ނޮމިނޭޝަންތައް މިރޭ އިއުލާން ކުރަން ވަނީ ހަމަޖެހިފަ އެވެ.\nއިތުރު ލިޔުންތައް ގައުމީ ފިލްމް އެވޯޑްސް ދިރާގު ދިވެހި ފިލްމް އިންޑަސްޓްރީ


26ge Fulhandhuthah: sagaafee zamaanee!\n26ގެ ފުޅަނދުތައް: ސަގާފީ ޒަމާނީ!\nމިނިވަން ދުވަހުގެ ފުޅަދުބުރުގެ ތެރެއިން ފޫޅަނދެއް: މިފަހަރު ފުޅަނދު ބުރު އައީ މެދު ކެނޑުމަކަށްފަހު -- އަހުމަދު ޝުރާއު | އަވަސް\nއަބަދުވެސް މިނިވަން ދުވަހަށް ހާއްސަކޮށް ކުންފުނިތަކުން ދުރާލާ ތައްޔާރުވާ އެންމެ ބޮޑު އެކައްޗަކީ މިނިވަން ދުވަހުގެ ފްލޯޓްތައް ނުވަތަ ފުޅަނދުބުރެވެ.\nއެކި އެކި ތީމްތަކަށް ކޮންމެ ކުންފުންޏެއް ވެސް އެ ބައެއްގެ ހުނަރު ދައްކާލުމަށް މާލެ މަގުމައްޗަށް ނެރޭ ފުޅަނދަކީ އާންމު އެންމެން ހާއްސަކޮށް ކުޑަކުދިންގެ މެދުގައި މަގުބޫލު އެއްޗެކަށް ވެއެވެ. އެ ބޮޑު ހަރަދު ކުރަނީ ވެސް އެހެން ވެގެނެވެ.\nމާލެ ، 27 ޖުލައި 2019 -- މިނިވަން ދުވަހުގެ މުނާސަބަތުގައި ބޭއްވި ފުޅަދުބުރުގެ ތެރެއިން -- އަހުމަދު ޝުރާއު | އަވަސް\nމިނިވަން ކަމަށް 54 އަހަރު ފުރުމުގެ މުނާސަބަތަށް މި ފަހަރު ފަސް ކުންފުންޏަކުން ނުވަ ފުޅަނދެއް ނެރުނެވެ. މި ފުޅަނދުތަައް މަޖީދީ މަގުން ގެންގޮސް މުލީއާގެ ކަައިރިން ނިންމާލީ އެވެ. މުލިއާގެ އާ ހިސާބުން ފުޅަނދުތަކުގެ ތަފާތު ހަަރަކާތްތަކެއް ހާއްސަ ކުރީ ރައީސް އިބްރާހިމް މުހައްމަދު ސޯލިހުގެ ދެކަނބަލުންނާއި ސަރުކާރުގެ އިސް ވެރިންނާއި އާއިލާތަކަށެވެ.\nމި ފަހަރުުގެ ފުޅަނދު ބުރުގައި ބައިވެރިވީ ވެސް ސަރުކާރުގެ އެންމެ ބޮޑު ފަސް ކުންފުންޏެވެ. އެއީ ރާއްޖޭގެ މައި ގޭޓް، އެމްއޭސީއެލް އާއި ފެން ކުންފުންޏާއި ސްޓެލްކޯ އާއި އެމްޕީއެލް އަދި ދިވެހިންގެ ބޭންކެވެ. މި ފަސް ކުންފުނިން ފަރުމާކޮށް މަގުތަކަށް ދޫކޮށްލީ ތަފާތު ދެ ވައްތަރެއްގެ ތީމްތަކަށް ތައްޔާރު ކޮށްފައިވާ ފުޅަނދުތަކެކެވެ.\nމިނިވަން ދުވަހުގެ މުނާސަބަތުގައި ބޭއްވި ފުޅަދުބުރުގެ ފުޅަނދެއް\nޖަޒީރާވަންތަ ޒަމާނީ ކުލަތަކެއް\nމި އަހަރު ނެރުނު ފުޅަނދުތަކަކީ ކާޓޫނުތަކާއި ޒަމާނީ ޑިޒައިންތަކުން ފުރިފައިވާ ފުޅަނދެކޭ ވެސް ނުބުނެވޭނެ އެވެ. އަދި މި ފުޅަނދުތަކަކީ ސަގާފީ ހެދުމާއި ދިވެހި ނެށުންތަކުން ނިންމާލި ފުޅަނދެކޭ ވެސް ނުބުނެވޭނެ އެވެ. މާލެ މަގުތަކަށް އެއްވެ ތިބި އެންމެންނަށް ދައްކާލީ ދެ ވައްތަރުގެ މިކްސް އެކެވެ. އެމްޑަބްލިއުއެސްސީ އިން ދުން އަރުވަމުން ދުއްވާލި "ވޯޓާ އެކްސްޕްރެސް" ރޭލުގައި ތިބީ ވޯޓާ ހީރޯސް އެވެ. ފެންކުންފުނީގެ މާސްކު އެޅި ވޯޓާ ހީރޯތަކާއި އަކުއަމޭންގެ އަސްލުކަން ކުޑަ ކުދިންނަށް ވަރަށް ކަމުދިޔަަ އެވެ.\nމިނިވަން ދުވަހުގެ ފުޅަނދުތައް ބަލަން މީހުން އެއްވެފައި\nމިނިވަން ދުވަހުގެ މުނާސަބަތުގައި ބޭއްވި ފުޅަދުބުރުގެ ހަރަކާތްތައް --އަހުމަދު ޝުރާއު | އަވަސް\nކާޓޫނު ކެރެކްޓާތައް މަގުމައްޗަށް ނެރުނު ދެވަނަ ބަޔަކީ ސްޓެލްކޯ އެވެ. ޓޯއި ސްޓޯރީ ކާޓޫނުގެ ކެރެކްޓާތައް މާލެ މަގުތަކުގައި ހިނގި އިރު ދެ ފަޅީގައި މަންޒަރު ބަލަން ތިބި ކުޑަކުދިން ފަހަރަކު މީހަކަށް ގޮވަމުން ދިޔަ އެވެ. ކެެރެކްޓާތަކާއެކު ފޮޓޯ ނެގުމާއި ސަލާން ކުރުމާއި "މިއީ ހަމަ އަސްލުވެސް ވުޑީ" ހޭ ވެސް އަހާލަ އެވެ.\nބަޒްލައިޓްއިޔާގެ ވެސް ތަފާތު ތިން ވައްތަރެއް އުޅުނެވެ. ވުޑީ އާއި ފޯކީ އަދި ޖެސީގެ އިތުރުން ބާބީ އާއި ކެން ވެސް ތިބީ ރިއަލް ލައިފް ވާޝަން އެއް ފެންނަ ކަހަލަ ގޮތަކަށެވެ.\nމިފަހަރުގެ ފުޅަނދު ބުރުގައި ހިމެމުނު ކެރެކްޓާތަކެއް\nމިނިވަން ދުވަހުގެ ފުޅަދުބުރުގެ ފުޅަނދެއް\nފައިސާ ފޮތިތައް އަޅާ ބަރުކޮށްގެން ދިޔަ ބީއެމްއެލްގެ ދިއްލާފައި އޮތް ބޮޑު ފޮށި މަޖީދީ މަގުން ދުއްވާފައި ގެންދިޔައީ ބޮކި އަރުވަމުންނެވެ. ޕޯޓްސް ކުންފުނިން ނެރުނު ބޯޓުން ފެންނަނީ މުދާ އުފުލަން މީގެ ކުރިން ދިވެހިން އުޅުނު ގޮތެވެ. އަދި ދިވެހި ސަގާފީ ހެދުންތަކުގައި ތިބި އެމްޕީއެލް ޒުވާން އަންހެނުންނާއި ފިރިހެނުންގެ ފަރި ނެށުންތަކަށް ހުއްޓުމެއް ނެތެވެ.\nމިނިވަން ދުވަހަށް ބީއެމްލް އިން ނެރުނު ފުޅަނދު\nފްލޯޓް ބުރުގައި ދެން ފެނުނީ އެއާޕޯޓުގެ ބޮޑު ފުޅަނދެވެ. ގިނަ ބަޔަކު ގަޔާވި މި ފުޅަނދަކީ މިކްސް އެކެވެ. ފުޅަނދު ފެށީ ކުރީގެ ރަސްރަސްކަލުން ދައްކުވައިދޭ ގޮތަށް ހެދުން އަޅާފައި ތިބި ގްރޫޕަކުންނެވެ. އެމީހުންނާއެކު ދެން ފެނުނީ އެއާޕޯޓަށް ޖައްސަން އުޅުނު ސްޕޭސް ޝިޕެކެވެ. ޝިޕް ފެނުމާއެކު މަގުމަތީ ތިބި ޒުވާން ކުދިން ގޮވަން ފެށީ "އޭރިއާ 51" އަށް ދާންވީ ދޯ" އޭ އެވެ. އަދި، އެއާޕޯޓަށް ޖައްސާފައި އޮތް އެއާބަސް އާއެކު ޓަވަރުގައި ޖައްސާފައި ހުރީ ދިވެހިވަންތަ ކުލަތަކެކެވެ.\nކުދިންގެ މޫނުމަތިން ހިނިތުންވުން\nމިނިވަން ދުވަހު ކުންފުނިތަކުން އެއްބަޔަކު އަނެއް ބަޔަކާ ވާދަ ކޮށް ހުނަރު ދައްކާލި ފުޅަނދުބުރުތައް ބަލަން އިއްޔެ މާލޭ މަގުތައް ފުރާލި އިރު ކުޑަކުދިންގެ މޫނުމަތިން ފެނުނީ އުފާވެރި ކަަމެވެ. ދެ އަހަރަށްފަހު ބޭއްވި މި ހަރަކާތް ބަލާލި ކޮންމެ މީހަކަށްވެސް ފެނުނު މި މިކްސް ހަމަ ވަރަށް ކަމުދިޔަ އެވެ.\nއެމްޑަބްލިއުއެސްސީ ސްޓެލްކޯ މޯލްޑިވްސް ޕޯޓްސް ލިމިޓެޑް + މިނިވަން ދުވަސް އެމްއޭސީއެލް\nކޯޕަރޭޓް ސްކޮލާޝިޕް ސްކީމެއް ތައާރަފުކޮށްފި


EXCLUSIVE: Mi aharu gellun kudavaane, anna aharu faidhaavaan fashaane: IAS | MBS NEWS\nމޯލްޑިވިއަންގެ މަތިންދާބޯޓެއް. އެ ކުންފުންޏަށް އަންނަ އަހަރުން ފެށިގެން ފައިދާވާން ފަށާނެ ކަމަށް ލަފާކުރޭ.\nމިއަހަރު ގެއްލުން ކުޑަވާނެ، އަންނަ އަހަރު ފައިދާވާން ފަށާނެ: އައިއޭއެސް\n19 December 2021, 20:32\nކޮވިޑާ ގުޅިގެން ކުޑަކުރި މުސާރަ ޑިސެމްބަރު މަހުން ފެށިގެން އިޔާދަކޮށް ނިމޭނެ: މިހާދު\nކުންފުންޏަށް އިތުރު ބޯޓު ގެންނަން މަސައްކަތްކުރަމުން އެބަ ގެންދަން\nކޮވިޑާ ގުޅިގެން މިދިޔަ އަހަރާއި މިއަހަރު ވައިގެ ދަތުރުފަތުރުގެ ހިދުމަތުން ގެއްލުވިޔަސް، މި އަހަރު ފަހުކޮޅުން ފެށިގެން އެ ގެއްލުން ކުޑަވެ، އަންނަ އަހަރު ފައިދާވާން ފަށާނެ ކަމަށް އައިލެންޑް އޭވިއޭޝަން ސާވިސަސް (އައިއޭއެސް) އިން މިއަދު ބުނެފި އެވެ.\nވައިގެ ދަތުރުފަތުރުގެ ހިދުމަތްދޭ ސަރުކާރު ކުންފުނީގެ މެނޭޖިން ޑިރެކްޓަރު މުހައްމަދު މިހާދު "ހުރިހާ"އާ ވާހަކަދައްކަވަމުން ވިދާޅުވީ ކޮވިޑާ ގުޅިގެން މުޅި ދުނިޔޭގެ ވައިގެ ދަތުރުފަތުރަށް ކުރިމަތިވި ހީނަރުކަން އެ އެއާލައިނަށް ވެސް ކުރިމަތިވި ކަމަށެވެ. ނަމަވެސް މިއަހަރުގެ ޖުލައި މަހުން ފެށިގެން ވައިގެ ދަތުރުތައް މަޑުމަޑުން އިތުރުވެ، ކުންފުންޏަށް ލިބޭ ގެއްލުން ކުޑަވާން ފަށާފައިވާ ކަމަށް ވެސް އޭނާ ވިދާޅުވި އެވެ.\nފިނޭންސް މިނިސްޓްރީން މިދިޔަ ހަފުތާގައި އާއްމުކުރި ސަރުކާރު ހިއްސާވާ ކުންފުނިތަކުގެ މިއަހަރުގެ ދެވަނަ ކުއާޓަރުގެ މާލީ ހިސާބުތައް ދައްކާ ގޮތުން އައިއޭއެސްއަށް 99.5 މިލިއަން ރުފިޔާ ގެއްލުންވެފައިވެ އެވެ. އަދި މިދިޔަ އަހަރުގެ ދެވަނަ ކުއާޓަރުގައި ވެސް 110.1 މިލިއަން ރުފިޔާ ގެއްލުންވެފައިވެ އެވެ.\nނަމަވެސް 2018 އަދި 2019 ގައި އެ ކުންފުންޏަށް މާލީ ގޮތުން ފައިދާވެފައިވެ އެވެ.\nއެ ކުންފުނީގެ މާލީ ހާލަތާ ބެހޭ ގޮތުން ވާހަކަދައްކަވަމުން މިހާދު ވިދާޅުވީ މިދިޔަ އަހަރުގެ އަހަރީ ހިސާބު އަދި ނުނިމޭ ކަމަށެވެ. ނަމަވެސް މިއަހަރުގެ ތިންވަނަ އަދި ހަތަރުވަނަ ކުއާޓަރުގައި އެ ގެއްލުން ކުޑަވާނެ ކަމަށް ވެސް އޭނާ ވިދާޅުވި އެވެ.\n"މިހާރު އެ ރިފާކުރަނީ އަން އޮޑިޓެޑް ރިޕޯޓެއް. އަޅުގަނޑުމެންގެ ކުންފުނީގެ މިދިޔަ އަހަރުގެ މާލީ ހިސާބުތައް އަދި ނުނިމޭ އެ ނިމުނީމަ އެނގޭނީ މިދިޔަ އަހަރުގެ ގެއްލުން. މިއަހަރުގެ ރިޕޯޓު ވެސް ވަރަށް އަވަހަށް ނިންމާލާނަން،" މިހާދު ވިދާޅުވި އެވެ.\nއޭނާ ވިދާޅުވީ ކޮވިޑްގެ ލޮކްޑައުން ނިމި މީހުން އަލުން ދަތުރުކުރަން ފެށީ އަހަރުގެ ފަހު ކުއާޓަރަށް އެޅުނު ފަހުން ކަމަށެވެ.\n"މިދިޔަ އަހަރުގެ ބޮޑު ބައެއް ދިޔައީ ޑޮމެސްޓިކް ދަތުރުތައް ނުކުރެވި. މިއަހަރުގެ ކުރީކޮޅު ވެސް ބަންދުވީ. އަދި ތިންވަނަ ކުއާޓަރަށް އެޅުނު ފަހުން މީހުން ދަތުރުކުރަން ފެށީ،" މިހާދު ވިދާޅުވި އެވެ.\nއޭނާ ވިދާޅުވީ ދުނިޔެ އަލުން ހުޅުވި، މިދިޔަ ސެޕްޓެމްބަރު މަހުން ފެށިގެން އަލުން ޓޫރިސްޓުން ވެސް ދަތުރުކުރާ މިންވަރު އިތުރުވާން ފަށާފައިވާ ކަމަށެވެ. އަދި މިހާރު ކަރަންޓީނާ ނުލައި ދަތުރުކުރެވެން ފެށުމުން ވެސް ޑޮމެސްޓިކް ދަތުރުތައް ވަރަށް ބޮޑަށް އިތުރުވެފައިވާ ކަމަށް ވެސް މިހާދު ވިދާޅުވި އެވެ.\n"އަޅުގަނޑުމެންނަށް މިދިޔަ އަހަރު ލިބުނު ގެއްލުމުގެ ރިފެކްލެޝަން އަންނާނެ މިއަހަރު ވެސް. ނަމަވެސް ތިންވަނަ އަދި ހަތަރުވަނަ ކުއާޓަރުގައި އެ ގެއްލުން ކުޑަވާނެ،" އޭނާ ވިދާޅުވި އެވެ.\nމިހާދު ވިދާޅުވީ 1،300 އެއްހާ މުވައްޒަފުން މަސައްކަތްކުރާ ކުންފުނިން ކޮވިޑާ ހެދި އެންމެ މުވައްޒަފަކު ވެސް ވަކިނުކުރާ ކަމަށެވެ. އަދި ކޮވިޑާ ގުޅިގެން ކުޑަކުރި މުސާރަ ޑިސެމްބަރު މަހުން ފެށިގެން އިޔާދަކޮށް ނިމޭނެ ކަމަށް ވެސް އޭނާ ވިދާޅުވި އެވެ.\nޑިސެމްބަރު މަހުން ފެށިގެން ފުލް މުސާރަ ލިބެން ފަށާނެ. ޕްރި ކޮވިޑް ލެވެލްއަށް އިޔާދަކުރާނެ ވާހަކަ ކުރިން ވެސް އޮންނާނެ އަންގާފައި. ކުންފުނީގެ މާލީ ހާލަތު މިހާރު މިދަނީ މަޑުމަޑުން ރަނގަޅުވަމުން،\n"ޑިސެމްބަރު މަހުން ފެށިގެން ފުލް މުސާރަ ލިބެން ފަށާނެ. ޕްރި ކޮވިޑް ލެވެލްއަށް އިޔާދަކުރާނެ ވާހަކަ ކުރިން ވެސް އޮންނާނެ އަންގާފައި. ކުންފުނީގެ މާލީ ހާލަތު މިހާރު މިދަނީ މަޑުމަޑުން ރަނގަޅުވަމުން،" މިހާދު ވިދާޅުވި އެވެ. "ކޮވިޑްގެ ހާލަތު އިތުރަށް ގޯސް ނުވެއްޖެ ނަމަ އިރާދަކުރެއްވިއްޔާ އަންނަ އަހަރު ކުންފުންޏަށް އެކަށީގެންވާ ފައިދާއެއް ލިބެން ފަށާނެ."\nއޭނާ ވިދާޅުވީ ކުންފުނީގެ އެތެރޭގެ އުދުހުންތަކުގައި ބޭނުންކުރާ ހަތަރު ބޯޓު ގްރައުންޑްވުމުން އެހެން އެއާލައިންތަކުން ބޯޓު ޗާޓަރުކުރަން ޖެހުނު ކަމަށެވެ. ނަމަވެސް އެ ހަތަރު ބޯޓުގެ ތެރެއިން ދެ ބޯޓުގެ ޝެޑިއުލް މެއިންޓަނަންސް ނިމި، އަންނަ ހަފުތާގެ ތެރޭގައި އެއް ބޯޓު އުދުހެން ފަށާނެ ކަމަށް ވެސް މިހާދު ވިދާޅުވި އެވެ.\n"ހަތަރު ބޯޓެއް ގްރައުންޑްވެފައި ވަނީ. އޭގެ ތެރޭގައި އޮންނާނެ ލީސްކޮށްފައި އޮންނަ ދެ ބޯޓެއް ވެސް. އެ ދެ ބޯޓު ފޮނުވާލާނެ އަންނަ އަހަރު ޖެނުއަރީގައި،" އޭނާ ވިދާޅުވި އެވެ.\nމިހާދު ވިދާޅުވީ ކުންފުންޏަށް އިތުރު ބޯޓު ގެންނަން މަސައްކަތްކުރަމުން އަންނަ ކަމަށެވެ.\n"މި ޕީރިއަޑްގައި ސްކޫލް ޗުއްޓީއާއި ޓޫރިޒަމް ވެސް ވަރަށް ރަނގަޅުވަމުން ޖާގަ ނުލިބިގެން އެބަ ގުޅޭ. އެކަމަކު ކުއްލިއަކަށް ދިމާވި ޓެކްނިކަލް މައްސަލައަކާ ހެދި އެ ދަތިތައް ދިމާވެގެން އުޅެނީ،" އޭނާ ވިދާޅުވި އެވެ.\nއޭނާ ވިދާޅުވީ ބޯޓުތައް ގްރައުންޑް ވިޔަސް ރިސޯޓުތަކުގެ ޓޫރިސްޓުން އުފުލަން ކޮންޓްރެކްޓްތައް ހަދާފައި ހުރުމުން އެ ދަތުރުތައް ކުރަން ކުންފުންޏަށް މަޖުބޫރުވާނެ ކަމަށެވެ. އަދި ދަތުރުތަކަށް ކޭޓާކުރަން ޗާޓާކުރަމުން ގެންދާ ކަމަށް ވެސް މިހާދު ވިދާޅުވި އެވެ.\n"މިހާރު މަރާމާތުކުރަމުން އަންނަ ދެވަނަ ބޯޓު ވެސް މިމަހުގެ ފަހުކޮޅު އޮޕަރޭޝަނަށް ނެރެވޭނެ. އަދި އާ ބޯޓުތައް ގެނައުމުން ވެސް މި މައްސަލައަށް ހައްލެއް ލިބޭނެ،" އޭނާ ވިދާޅުވި އެވެ.\nކޮވިޑް-19 އިގްތިސާދު ވިޔަފާރި މެނޭޖިން ޑިރެކްޓަރު މުހައްމަދު މިހާދު މޯލްޑިވިއަން ދަތުރުފަތުރު ޓޫރިޒަމް


އެސިސްޓެންޓް ކޮމްޕިޔުޓަރ ޓެކްނީޝަން\nމަޤާމު: އެސިސްޓެންޓް ކޮމްޕިޔުޓަރ ޓެކްނީޝަން\nމަޤާމުގެ ނަންބަރު: J-120884\nއެހެނިހެން އެލަވަންސް: -/700 ރުފިޔާ (ސަޕޯޓިންގ ކޯ އެލަވެންސް2)\nކޮމްޕިޔުޓަރުތައް އަޕްޑޭޓްކުރުމާއި ނެޓްވޯރކް އެޅުމާއި އިންޓްރާނެޓް ބެލެހެއްޓުމާއި އަޕްޑޭޓް ކުރުމާއި އަދި އެންޓިވައިރަސް އަޕްޑޭޓް ކުރުން.\nހަފްތާއަކު އެއްފަހަރު ކޮމްޕިއުޓަރުތައް ސްކޭންކޮށް ޑީފްރެގްމެންޓްކުރުން.\nކޮމްޕިއުޓަރުތަކުގެ ކޮންޑިޝަން ޗެކްކުރުން.\nއެއްވެސް ކޮމްޕިއުޓަރަކަށް މައްސަލައެއް ދިމާވެއްޖެނަމަ ލަސްނުކޮށް ވެރިއަކަށް ދަންނަވާ އެމައްސަލަ ޙައްލުކުރުން.\nކޮމްޕިއުޓަރުތައް މަރާމާތުކުރުމާއި މާލެ ފޮނުވުމަށާއި ގެނައުމަށް ކުރަންޖެހޭ އެންމެހާ ކަންތައްތައް ކުރުން.\nއިންޕޮމޭޝަން ޓެކްނޮލޮޖީގެ ގޮތުން ސްކޫލަށް ހޯދޭ ތަކެތި ރައްކާތެރިކަމާއެކު ބެލެހެއްޓުން.\nސްކޫލުގެ ކޮމްޕިއުޓަރުތައް އެއްތަނުން އަނެތްތަނަށް ބަދަލުކުރުމުގެ ކުރިން ވެރިއަކަށް ދެންނެވުން.\nބައުވެ ނުވަތަ ހަލާކުވެ ބޭނުން ނުކުރެވޭ ތަކެތީގެ ލިސްޓް ތައްޔާރުކޮށް ސްކޫލު އޮފީހަށް ހުށަހަޅަމުން ގެންދިއުން.\nމަސައްކަތު މީހުންގެ އެހީއާއެކު ކޮމްޕިއުޓަރުތައް ފޮހެ ސާފްކޮށް ބެލެހެއްޓުން.\nމަތީ ޘާނަވީ ކުދިންނަށް އިންޓަރނެޓްގެ ޚިދުމަތް ފޯރުކޮށްދިނުމުގެ ކަންތައްތައް ރޭވުމާއި ކުދިން އިންޓަރނެޓްގެ ޚިދުމަތް ހޯދާއިރު އެކަން މޮނީޓަރކޮށް އެޚިދުމަތް ލިބިގަންނަނީ ހެޔޮގޮތުގައިތޯ ބަލައި އަޅަންޖެހޭ ފިޔަވަޅުއެޅުން.\nސްކޫލުގެ ބެލް ސިސްޓަމަށް ދިމާވާ މައްސަލަތައް ޙައްލުކޮށް ބަރާބަރަށް ބެލް ޖެހޭނޭ ގޮތް އިންތިޒާމުކުރުން.\nސްކޫލުން ހިންގާ ހަރަކާތްތަކާއި ބާއްވާ ބައްދަލުވުންތަކަށް ސައުންޑް ތައްޔާރުކުރުމާއި ފޮޓޯނެގުމާއި މޫވީ ކުރުމުގެ ކަންތައްތައް ކުރުން.\nއިންފޮމޭޝަން ޓެކްނޮލޮޖީގެ ދާއިރާއިން ސްކޫލުގެ މުވައްޒަފުންނަށް ބޭނުންވާ ކަންކަމުގައި އެހީތެރިވުން.\nއޯޑިއޯ ވިޝުއަލްއާއި ގުޅޭތަކެތި ބެލެހެއްޓުން\nކޮމްޕިއުޓަރ ލެބާއި ގުޅޭގޮތުން އިދާރާއިން ހަމަޖައްސާ އުސޫލުތައް ތަންފީޒުކުރުމުގައި އިސް ދައުރެއް އަދާކުރުން.\nޖަލްސާތަކާއި ބައްދަލުވުންތަކުގައި ސައުންޑް ސިސްޓަމް ބޭނުންކުރަން ޖެހިއްޖެ ނަމަ އެކަން އިންތިޒާމުކުރުން.\nސްކޫލުގެ ފިންގަރޕްރިންޓް ސިސްޓަމަށް ދިމާވާ މައްސަލަތައް ޙައްލުކުރުން.\nސާނަވީ ނުވަތަ އެއާ އެއްފެންވަރުގެ އިމްތިހާނަކުން2މާއްދާއިން ދަށްވެގެން 'ޑީ' ގުރޭޑް ލިބިފައިވުމާއެކު، އޭގެ އިތުރުން "ސެކެންޑަރީ ސުކޫލް" ނުވަތަ "ހަޔަރ ސެކަންޑަރީ ސްކޫލް" ސެޓްފިކެޓް އިމްތިހާނުގައި 'ދިވެހި' މިމައްދާއިން ދަށްވެގެން 'ސީ' ގުރޭޑް ލިބިފައިވުން\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން (www.csc.gov.mv ) އަދި އިހަވަންދޫ ސްކޫލު އޮފީހުން ލިބެން ހުންނާނެއެވެ.)\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n7. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓުފިކެޓު ލިބިފައިވާނަމަ އެސެޓުފިކެޓުގެ ކޮޕީ.\n- ޙާސިލްކޮށްފައިވާ ތަޢުލީމާއި ތަމްރީނަށް ބަލައިގެން.\n· މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެމްބަރު 10 ވާ އާދިއްތަ ދުވަހުގެ 12:30 ގެ ކުރިން، އިހަވަންދޫ ސްކޫލް އަށެވެ. މިވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ. (އީމެއިލް މެދުވެރިކޮށް ފޮނުވާ އެޕްލިކޭޝަން ފޯރމް އޮފީހަށް ލިބުނުތޯ ޔަޤީން ކުރުމަކީ އެޕްލިކޭޝަން ހުށަހަޅާ ފަރާތުގެ ޒިންމާއެކެވެ.) އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅާފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 12 ނޮވެމްބަރު 2019 އާއި 18 ނޮވެމްބަރު 2019 އާ ދެމެދު، އިހަވަންދޫ ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6500096 ނަންބަރު ފޯނަށެވެ. ފެކްސް ކުރާނެ ނަންބަރަކީ، 6500528 އެވެ. އީ-މެއިލް ކުރާނީ [email protected] އަށެވެ.\n30 އޮކްޓޯބަރ 2019\nސުންގަޑި: 10 ނޮވެންބަރު 2019 1230


މިރަށާއެކު މިއަތޮޅުގައި އޮންނަނީ މީހުން ދިރިއުޅޭ 05 ރަށެވެ. ވެރިކަންކުރަނީ ނިލަންދޫގައެވެ. މިއަތޮޅުގެ ހުރިހާ ރަށެއގައިވެސް 24 ގަޑިއިރު ކަރަންޓް ހުރެއެވެ. ނިލަންދޫ ފިޔަވައި އެހެން ރަށްރަށުގައި ކަރަންޓްގެ ޚިދުމަތް ދެމުން ގެންދަނީ ފެނަކަ ކޯޕަރޭޝަންގެ ފަރާތުންނެވެ. ނިލަންދޫގައި ކަރަންޓްގެ ޚިދުމަތް ދެމުން ގެންދަނީ ރައްޔިތުންނެވެ. ހުރިހާ ރަށެއްގައި ޖީސީއީ އޯލެވެލް ފެންވަރަށް ކިޔަވައި ދެއެވެ. އަދި ބިލެއްދޫ ނިލަންދޫގައި އޭލެވެލްއަށް ކިޔަވައި ދެއެވެ. ހުރިހާ ރަށެއްގައިވެސް ޞިއްޙީ ޚިދުމަތް ލިބެން ހުރެއެވެ.\nމަގޫދޫއަކީ އަތޮޅުވެރިކަންކުރާ ރަށް ނިލަންދޫގެ އިރުން އޮންނަ، މީހުންދިރިއުޅޭ ރަށްތަކުގެ ތެރެއިން ދެވަނަ ރަށެވެ. 18 ޖެނުއަރީ 1999 ގައިއަތޮޅުވެރިކަން ސަރުކާރުން ނިލަންދުއަށް ބަދަލުކުރުމާއި ހަމައަށް އަތޮޅުވެރިކަން ކުރަމުން ދިޔައީ މިރަށުގައެވެ. މިރަށުގައި ވަރަށް ގިނަ ޒަމާންތަކެއް ވަންދެން އަތޮޅުވެރިކަން ކޮށްފައިވެފައެވެ. މަގޫދޫ ރައްޔިތުން ދިރިއުޅުމަށްކުރާ މައިގަނޑު މަސައްކަތަކީ މަސްވެރިކަމާއި، ވަޒީފާ އަދާކުރުމާއި އަދި ކޮންސްޓްރަކްޝަން މަސައްކަތެވެ. މިރަށުމީހުން ކުރާ މަސްވެރިކަމުގެ ތެރޭގައި ފާނައިގެ މަސްވެރިކަމާއި، ބޮޑު ކަންނެލީގެ މަސްވެރިކަމެވެ. މިރަށު މީހުން މިހާރު އެންމެ ގިނައިން ކޮށްއުޅެނީ ބޮޑުކަންނެލީގެ މަސްވެރިކަމެވެ. މީގެ އިތުރުން އާމްދަނީ ހޯދުމުގެ ގޮތުން މިރަށުގެ ބައެއް މީސްމީހުންވިޔަފާރި ކުރުމާއި، ފަންގިވިނުމާއި، ވަޑާންކުރުމާއި ސައިހޮޓާ ހިންގުންފަދަ މަސައްކަތާއި އަދި މަދުބަޔަކު ރިސޯޓު ތަކުގައިވެސް މަސައްކަތް ކުރަމުން ދެއެވެ.


Dho?! DHO RECIPE: Kukulhu Riha\nދޯ ރެސިޕީ: ކުކުޅު ރިހަ\nހާއްސަ ކޮންމެ މުނާސަބަތަކަށް ވެސް ކުކުޅަކީ އަހަރެމެންނަށް މުހިންމު އެއްޗެކެވެ. އާންމު ދުވަސްތަކުގައި ހުކުރު ދުވަހަށް ވެސް ކުކުޅެވެ. އީދުގައި ވެސް ކުކުޅުން ހަދާ ކާނާގެ އެކި ބާވަތްތަކެވެ. އީދުގެ ތަހުނިޔާއާ އެކު މި ދެނީ ވެސް "ރުމާ" ޕޭޖްގައި ފާތިމަތު ޚުރުޝިދާ ކިޔައިދީފައިވާ ރެސިޕީއެކެވެ.\n1 ކުކުޅު (1400 ގުރާމުގެ، ރިހައަށް ކޮށައިފައި، ލޮނު ލައިފައި)،6ޖޯޑު ފެން،2ޖޯޑު ކާށިކިރު،3މޭޒުމަތީސަމުސާ ހަނާކުރި ހުނިހަވާދު / ތެޔޮ ހަވާދު / އައްޑޫ ހަވާދު (ހިމުންކޮށް ފުނޑައިފައި)، 1 ފިޔާ (ބޮޑު، އަރިމަތިން ކޮށައިފައި)، 1 ފިޔާ (ކުޑަ)، 1 ސައިސަމުސާ ދިރި، ½ ސައިސަމުސާ އަސޭމިރުސް (މުގުރައިފައި)، 1 ސައިސަމުސާ ފޮނިތޮށިކާފޫރުތޮޅި (މުގުރައިފައި)،2ލޮނުމެދު (ބޮޑު)، ½ ސައިސަމުސާ އިނގުރު (ގާނައިފައި)، 1 މޭޒުމަތީސަމުސާ ގިތެޔޮ، ހިކަނދިފަތް، ރާނބާފަތް، ލޮނު، (ބޭނުން ނަމަ) ގިތެޔޮމިރުސް\nރިހައަށް އަޅާ ކިރުޖޯޑު ތައްޔާރުކުރާ ގޮތް\nކުޑަ ފިޔާ، ލޮނުމެދު، ދިރި އެއްކުރުމަށް ފަހު، މިކްސްޗަރުގައި ނުވަތަ ވަނުގައި (ދިރިކޮޅު ހިމުން ނުވާ ވަރަށް) ޗިސްކޮށްލާށެވެ. އޭގެ ތެރެއަށް ފޮނިތޮށިކާފޫރުތޮޅި، އަސޭމިރުސް އަޅައި، ސަމުސަލަކުން އެއްކުރުމަށް ފަހު ކިރުޖޯޑުގެ ތެރެއަށް އަޅައިލައިފައި މަތިޖަހައިފައި ބަހައްޓާށެވެ.\nކުކުޅު ރިހަ ހަދާނެ ގޮތް\nގިތެލުގައި ފިޔާ މީރުކޮށްލާށެވެ. ފިޔާކޮޅު މޯޅިވީމައި، އިނގުރުކޮޅާއި ހަވާދުކޮޅު އަޅައިފައި، އެއް ޖޯޑު ފެނާއި ބައި ޖޯޑު ކާށިކިރު އަޅައިގެން ހަވާދުކޮޅު ކައްކާނީ އެވެ. ރަނގަޅަށް ކެކެން ފެށުމުން ކުކުޅުކޮޅު އަޅައި ފަސް ޖޯޑު ފެން އަޅައިފައި، ބައި ޖޯޑު ކާށިކިރު އަޅައިގެން ކައްކާނީ އެވެ. ކުކުޅުކޮޅު ރޯފިލުމުން، ތައްޔާރުކުރި ކިރުޖޯޑު އަޅައިފައި، ލޮނު ހެޔޮވަރު ކޮށްފައި، ބޭނުން ނަމަ ގިތެޔޮމިރުސްކޮޅެއް ލުމަށް ފަހު، ފަސް މިނެޓު ވަންދެން ކައްކައިލައިފައި، ހިކަނދިފަތާއި ރާނބާފަތް އަޅައިފައި އުނދުން ނިއްވާލާށެވެ.


Champion Eydhafuhtah undhagoo feshumeh\nޗެމްޕިއަން އޭދަފުއްޓަށް އުނދަގޫ ފެށުމެއް\nކުޅުދުއްފުއްޓާ އޭދަފުށީ ބައްދަލުކުރި މެޗުގައި އޭދަފުށީ ޓީމުގެ އިޝާން އިބްރާހިމް (ސައްޓު) ބޯޅަ ހިފައިގެން އަންނަނީ — ފޮޓޯ: ރާއިފް ޔޫސުފް / އީޓީ\nއެސްޓީއޯ މިނިވަން ޗެމްޕިއަންޝިޕް ފުޓްބޯޅަ މުބާރާތުގެ ގްރޫޕް އެކެއްގެ ފުރަތަމަ މެޗުގައި އޭދަފުށިން ލަނޑެއް ޖެހިޔަ ނުދީ ކުޅުދުއްފުށިން ހިފަހައްޓައިފިއެވެ. މިއަދު ހަވީރު ކުޅުދުއްފުށީ ރަސްމީ ސްޓޭޑިއަމްގައި ކުޅުނު މިމެޗު ނިމުނީ އެއްވެސް ޓީމަކަށް ގޯލެއް ނުޖެހި އެއްވަރުވެގެންނެވެ.\nމިއަދުގެ މެޗު ފަށައިގެން އޭދަފުށިން ވަނީ މޮޅަށް ކުޅެ ކުޅުދުއްފުށީގެ ގޯލަށް ނުރައްކާ ކޮށްފައެވެ. އަދި ފުރަތަމަ ހާފުގައި އޭދަފުށީ ޓީމުގެ ކެޕްޓަން ޢަބްދުލްމަޖީދު އިބްރާހީމް (މަޖިއްޓޭ) ވަނީ ގޯލެއްވެސް ޖަހާފައެވެ. ނަމަވެސް ރެފްރީ ނިންމީ ގޯލް ޖެހިއިރު މަޖިއްޓޭ ފައުލް ކޮށްފައިވާކަމަށެވެ.\nމެޗުގެ ދެވަނަ ހާފު ފެށިގެން އޭދަފުށީ ޓިމުގެ ޢަލީ ޒުބައިރު އަށް ވަނީ ހުސް ފުރުސަތެއް ލިބިފައެވެ. ނަމަވެސް މި މެޗުގައި މޮޅު ކުޅުމެއް ދެއްކި ކުޅުދުއްފުށީ ޓީމުގެ ކީޕަރު ވަނީ އެ ބޯޅަ މަތަކޮށްފައެވެ. ދެވަނަ ހާފުގައި ކުޅުދުއްފުށީ ޓީމުންވެސް ވަނީ އެޓީމުގެ ކުޅުން ރަގަޅުކޮށް އޭދަފުށީގެ ގޯލަށް ނުރައްކާ ކޮށްފައެވެ. މެޗުގެ ދެވަނަ ހާފުގައި ވަރުބަލިކޮށް ފެނުނު އޭދަފުށީ ޓީމުން ގޯލެއް ޖަހަން މަސައްކަތް ކުރި ނަމަވެސް ކުޅުދުއްފުށިން ވަނީ ލަނޑެއް ޖެހިޔަ ނުދީ ހިފަހައްޓާފައެވެ. މެޗުގައި އޭދަފުއްޓަށް ގިނަ ކޯނަރުތަކެއް ލިބި އޭގެ ބޭނުންވަނީ ނުކުރެވިފައެވެ. މޮޅު ކުޅުމެއް ދެއްކިނަމަވެސް އޭދަފުއްޓަށް މިއަދުގެ މެޗުގައި ނިންމާލުމުގެ މައްސަލަ އޭދަފުށީ ޓީމުން ވަރަށް ބޮޑަށް ފާހަގަކުރެވުނެވެ.\nކުޅުދުއްފުއްޓާ އޭދަފުށި ބައްދަލުކުރި މެޗުގެ ެތެރެއިން– އީޓީ ފޮޓޯ / ރާއިފް ޔޫސުފް\nމެޗަށްފަހު ކުޅުދުއްފުށީ ޓީމުގެ ކޯޗު މުޙައްމަދު ދާއުދޫ ވިދާޅުވީ އެންމެ ފަހުގެ ޗެމްޕިއަނުންނާއި ކުޅެ މެޗު އެއްވަރުވުމުން ހިތްހަމަ ޖެހޭކަމަށެވެ.\n“އެންމެ ފަހުގެ ޗެމްޕިއަނުންނާ ދެކޮޅަށް ކުޅެ ޕޮއިންޓެއް ލިބުނީމަ ހިތްހަމަ ޖެހޭ. ފަހު ވަގުތު ނަތީޖާ ބަދަލުކޮށްލަން ކުޅުދުއްފުއްޓަށް ފުރުސަތު ލިބުނު. އޭގެ ބޭނުން ނުކުރެވުމަކީ ޓީމަށް ލިބުނު ގެއްލުމެއް. އޭދަފުށިން މި މެޗުގަ މޮޅަށް ކުޅުނު. އެކަމު ކުޅުދުއްފުށިންވެސް ދެއްކީ ހަމަ ރަގަޅު ކުޅުމެއް. މިއީ މުބާރާތުގައި ކުރިއަށް ދާންލިބުނު ހިތްވަރެއް”\nމި ގްރޫޕްގައި މާދަމާ ކުޅޭ މެޗުގައި ބައްދަލުކުރާނީ ށ. މިލަންދޫ އާއި އއ. މާޅޮހެވެ. އޭދަފުށީގެ ދެވަނަ މެޗުގައި ޖުލައި 10 ވަނަ ދުވަހު ނިކުންނާނީ ށ. މިލަންދޫއާ ދެކޮޅަށެވެ.\nމި މުބާރާތުގެ ގްރޫޕް ދޭއްގައި ކުޅުނު ފުރަތަމަ މެޗުވެސް ނިމުނީ 0-0 އިން އެއްވަރު ވެގެންނެވެ. މި މެޗުގައި ބައްދަލުކުރީ ގްރޫޕް ދޭއްގެ މެޗުތައް ބާއްވާ ގދ. ތިނަދޫ އާއި ދ. ކުޑަހުވަދޫ އެވެ. މި ގްރޫޕްގައި މާދަމާ ކުޅޭ މެޗުގައި ވާދަކުރަނީ ތ. ތިމަރަފުށްޓާއި ސ. ފޭދޫ އެވެ.


(31 ޑިސެމްބަރ 2019 އާ ގުޅޭ)\nއެހެންކަންތައް އެވަނީ ހޭޒަލްއާ ހެދިއޭ އެއްފަހަރު ވެސް މުހުސިނާގެ ހިތަކަށް މިނޫނީ ނާރައެވެ. އޭނާއަށް ހޭޒަލް ފެނުނީ އަޚުލާޤު ރަނގަޅު ކިޔަމަންތެރި ކުއްޖެއްގެ ގޮތުގައެވެ.\nވިޔާނުދާ އެއްވެސް ސިފައެއް މުހުސިނާ ނުދެކެއެވެ. އެއާއެކު މުހުސިނާގެ ހިތަށް އެރީ އެހެން އަންނަ މަދު ފަހަރަކުން މީހެއްގެ ގޮތެއް ނޭނގޭނޭކަމެވެ. އެމީހުންނަށް ފެންނާނީ ހޭޒަލް އެމީހުންނަށް ދެއްކި ކުލައެއްތާއޭ މުހުސިނާގެ ޟަމީރު ވެސް އެއްބަސްވިއެވެ.\n"ލިއަމް، ރަނގަޅަށް ބުނެބަލަ... ކީއްވެ ޒެއްލު ވަރިވީ؟" ލިއަމްއަށް ފަރުވާތެރިކަމާއެކު ބަލަން ހުރެ ޒައިދަން އެއްސެވެ. އޭނާއާއި ލިއަމް އެޕާޓްމެންޓަށް އައީ ޝަމާޢިލް ބުނެގެންނެވެ. ލިއަމް ބޭނުންވާނޭ އެއްޗެހި ވަގުތީ ގޮތުން ވިޔަސް ބަންދުކޮށްގެން ގެއަށް ލިއަމް ބަދަލުވާން ޝާމާޢިލް އެންގީމައެވެ.\n"ޒެއްލު އަމިއްލައަށް ވަރިވާން ބޭނުންވީ" ލިއަމް އެންމެން ގާތު ވެސް ބުނަނީ އެހެންނެވެ. ޒައިދަންއަށް ދެފަރާތަށް ބޯހޫރާލެވުނެވެ. ލިއަމް ބުނާ އެއްޗެއް ޤަބޫލުކުރަން އޭނާއަށް ދައްޗެވެ.\nއެޕާޓްމެންޓަށް ޒައިދަން ވަން ވަގުތު ވެސް ހީވަނީ އެތަނުގައި އަދިވެސް ލިއަމްގެ ދެމަފިރިން އުޅެމުންދާ ތަނެއް ހެންނެވެ. ލިއަމް ކޮޓަރިއަށް ވަނުމުން އެ ކޮޓަރީގެ ދޮރުމަތީ ޒައިދަން މަޑުކޮށްލީއެވެ. އޭނާއަށް އެ ކޮޓަރިތެރެ އޮތް ގޮތް ފެނުނެވެ. އެތަނުގައި ވެސް އެއްވެސް އެއްޗެއް މަދުވެފައިވީހެން ހިޔެއްނުވެއެވެ. ހޭޒަލްގެ ދެ ހެދުމެއް ހަރުގަނޑިގައި ހުރިއިރު ލިއަމް ހުޅުވާފައި ހުރި އަލަމާރީގައި ވެސް ފެންނަނީ ހޭޒަލްގެ ހެނދުންތައް ހުރި ތަނެވެ. އެކޮޓަރީގައި ހުރި ރީތިވާ މޭޒުމަތީގައި ހޭޒަލްގެ މޭކަޕް ސާމާނާއި އެނޫން ވެސް އެއްޗެހި ހުއްޓެވެ. ހީވަނީ ހޭޒަލް ދިޔައްޔާ އެ ދިޔައީ ދެންމެ ހެންނެވެ. އެވެސް އަވަސްއަރުވާލާފައެވެ. އެހެންނޫންނަމަ ބޭނުންކުރާ އެއްޗެހީގެ ތެރެއިން ޚާއްޞަކޮށް އަންނައުނުތައް ގެންދިޔައީހޭ ޒައިދަންގެ ހިތަށް އެރިއެވެ.\n"ލިއަމް... މަންމަ ބުނި ތިންމަސްވެއްޖެއޭ، ޒެއްލުގެ އެއްވެސް އެއްޗެއް ވެސް ނުގެންދޭތަ؟ އޭނާއަށް ނުދޭންތަ ބަހައްޓާފަ މިހުރީ" ޒައިދަންގެ ނަޒަރު ކޮޓަރީގެ އެކި ދިމާއަށް ހުއްޓެމުންދިޔައެވެ.\n"އެ ބަހައްޓައިގެން އަހަންނަށް ފައިދާތަކެއްވާނީތަ؟..." ލިއަމްގެ އަޑުގައިވީ ނުރުހުމެވެ. އިތުރަށް ސުވާލު ނުކުރުންކަން ރަނގަޅުވާނީ ޒައިދަންއަށް ވިސްނުނެވެ. ލިއަމް ރުޅިގަދަވަނީ އޭނާ ހާމަކުރަން ބޭނުންނުވާކަމެއް އޮތީމައޭ ޒައިދަންގެ ޟަމީރު އެއްބަސްވިއެވެ. އެހެންވެ އަމިއްލަ ޝުޢޫރުތައް ފާޅުކުރުން ހުއްޓާލިއެވެ. ނަމަވެސް އޭނާގެ ހިތާއި ސިކުނޑީގައި ޖަވާބު ބޭނުންވެފައި ސުވާލުތައް ހައްތަހާވީ ގިނައެވެ.\nއެޕާޓްމެންޓް ދޫކޮށްލުމުގެ ވިސްނުމެއް ލިއަމްގެ ނެތެވެ. އެނބުރި ގެއަށް ދާކަށް ވެސް އޭނާ ބޭނުމެއްނޫނެވެ. ނަމަވެސް ޝަމާޢިލްގެ ބަހަށް ދެކޮޅު ހަދާނޭ ހިތްވަރެއް ލިއަމްގެ ނެތެވެ. އެޕާޓްމެންޓުގައި ހުރީ ހަމައެކަނި އޭނާގެ އެއްޗިއްސެއްނޫނެވެ. އެތަނުން އޭނާ ގެންދަން ބޭނުންވާ އެތައް އެއްޗެއް އެބަހުއްޓެވެ. ނަމަވެސް ޝަމާޢިލްގެ އެންގުމަށް ބޯލަނބަން ޖެހިފައިވުމުން ލިއަމް ފޮށި ތައްޔާރުކުރީއެވެ. އެ ފޮށި ދަމަމުން ކޮޓަރިން އޭނާ ނުކުންނަން އައުމުން ދޮރުމަތީ ހުރެފައި ޒައިދަން ވެސް ހިނގައިގަނެއްޖެއެވެ.\nއާ ދުވަހެއްގެ އިރު މެދުން ޖެހިފައި ހުރި ވަގުތެވެ. ނަމަވެސް އިރުގެ އަލިކަން ފަނޑުވެ ދުނިޔެމަތި އަނދިރިކަމަށް ދައްކައެވެ. އުޑުމަތިން ފެންނަ ބޯކަޅު ވިލާތަކުން ދެންމެދެންމެ ވާރާ އޮހިގެންފާނެހެން ހީވެއެވެ. ޖެހޭ ވައިރޯޅިތައް ބާރުވެ ފަޒާގައި ފިނިކަމެއް ވިއެވެ. ވީރާ އޮފީހުން ނުކުތީ އެތަނުގައި އުޅޭ އެހެން ސްޓާފަކާއެކު މެންދުރު ކާށެވެ. އެމީހުންގެ މިސްރާބު ހުރީ ކަންމަތީގައި ހުރި ރެސްޓޯރެންޓަށެވެ. އެތަނުގެ މަތީ ފަންގިފިލާގައި ނަގާފައި އޮތް ބުފޭގައި އެ ދެ އަންހެންކުދީން ބައިވެރިވިއެވެ. ތަށިތަކަށް ކާއެއްޗެހި އަޅައިގެން އައިސް އިށީނީ މަގުމަތި ފެންނަ ގޮތަށް ހުރި މޭޒެއްގެ ދޮށުގައެވެ. ވައަތްފަރާތު ގޮނޑީގައި އިން ސަނާއާ ވާހަކަދައްކަމުން ވީރާ ކެއުން ކުރިއަށް ގެންދިޔައެވެ. ފެނުގެ ސައިލެއް އޮހިގަތް ފަދައިން ވާރޭގެ ތިކިތައް އޮހިގަތީ އެމީހުން ކައި ނުނިމެނީހެވެ. ރެސްޓޯރެންޓުގެ ދެތިން ވެއިޓަރުން ވެގެން އަވަހަށް އެ ދިމާ ނިވާކުރުމަށް ރަބަރު ފަރުދާއެއް ތިރިކޮށްލިއެވެ. ބޭއިޚްތިޔާރުގައި މަގުމަތި ބަލާލެވުނު ވީރާއަށް ސައިފް ފެނުނީ އެހިނދުއެވެ. އޭނާ އަންހެންކުއްޖެއްގެ އަތުގައި ހިފައިގެން ކުރިމަތިން ފެންނަން ހުރި އިމާރާތެއްގެ އަސްކަނި ދަށަށް ވަންން ދުވެފައި ދިޔައެވެ. ވަށައިގެން އަޅާފައި ހުރި ފަތިތަކުގައި އަތްއަޅުވާލައި ވީރާގެ މޫނު ތިރިކޮށްފައިވާ ރަބަރު ފަރުދާގަ ޖެހޭނުޖެހޭ ހިސާބަށް ކައިރިކޮށްލިއެވެ. ސައިފްއާއެކު ހުރީ ޔަޝްފީއެއްނޫނެވެ. މީގެ ކުރީން ވީރާ ދުށް އަންހެންކުއްޖެއްނޫނެވެ.\n"ބޯކޮށްދޯ އެ އޮއްސާލީ" ވީރާ މަގުމަތި ބަލަނީއޭ ހިތާ ސަނާ ބުނެލިއެވެ. ވީރާ ހޫންއެއް ލައްވާލި ނަމަވެސް އޭނާގެ ނަޒަރު ހުއްޓިފައި ހުރީ މަގުމަތީގަ ހުރި ސައިފްއަށެވެ.\nސައިފްގެ ގާތުގައި ހުރި އަންހެންކުއްޖާ ވީރާމެން ތިބި ރެސްޓޯރެންޓަށް އިޝާރާތްކޮށްލައި ކޮންމެވެސް ވާހަކައެއް ދެއްކިތަން ފެނުނެވެ. ގިނައިރެއްނުވެ އެ ދެ މީހުން ދުއްވައިގަތީ މަގު ހުރަސްކުރާށެވެ. ވީރާ އިހު އިން ގޮތަށް ގޮނޑީގައި ހަމަޖެހިލިއެވެ. އޭނާ ކުއްލިއަކަށް ހިމޭންވީއެވެ. އެކަން ސަނާއަށް ފާހަގަވިއެވެ. ވީރާގެ ހަރަކާތްތަކަށް ބަދަލު އަންނަން ޖެހުނު ސަބަބެއް ސަނާއަކަށް ނުވިސްނުނެވެ. އޭނާ ގޮނޑިން ފޫހިއްލާލައި މަގުމަތި ބަލާލިއެވެ. އޭނާގެ ލޮލުގައި އެއްވެސް ކަމެއް އަޅައެއްނުގަތެވެ. ސަނާއަކީ ޒާތީ ދިރިއުޅުމުގެ ކަންކަން ޚިއްޞާކުރާހާ ވީރާއާ ގާތް ރަޙުމަތްތެރިއެއްނޫނެވެ. އެހެންނަމަވެސް ކިހިނެއްތޯވީ ސަނާ އަހާލިއެވެ. ވީރާގެ މޫޑު ގޯސްވެއްޖެހެން އޭނާއަށް ހީވެޔޭ ބުނެލިއެވެ.\n"ކަމެއްނުވޭ... މިތާ އެއްޗެހީގެ ރަހައަށް ބަދަލެއްނާދޭ ދޯ" ވީރާ ވާހަކަ އެހެން ދިމާއަކަށް އަނބުރާލީއެވެ. ސަނާ އެކަން ދެނެހުރެ ވީރާއާ އެއްބަސްވިއެވެ. އެހެންނަމަވެސް ސަނާއަށް ފާހަގަވީ ވީރާގެ ނަޒަރު އެމީހުން ތިބި ބަޔަށް އެރި ދެ މީހުންނަށް ހުއްޓިފައި ހުރި ކަމެވެ.\n"ދަންނަ މީހެއްތަ؟" ސަނާ އަހާލިއެވެ.\n"އެ ދެމީހުން ވަރަށް ކްލޯޒްހެން ހީނުވޭތަ؟" ވީރާ ވެސް ކުރީ ސުވާލެކެވެ. އޭނާއަށް ހީވާ އެއްޗެއް ޔަގީންކޮށް ބޭނުންވީ ފަދައެވެ.\n"އޭނާ ބިޓުކަންނޭނގެ... ވަރަށް ގުޅޭ ދޯ" ސަނާއަށް ބުނެވުނެވެ. ވީރާގެ މޫނުން ފާޅުވީ ރުޅިވެރިކަމެވެ. ބުނެވުނީ ރަނގަޅު އެއްޗެއްނޫނޭ ސަނާއަށް ހީވިއެވެ.\nސައިފްގެ ނަޒަރު ވީރާއާ އަމާޒުވިކަން ވީރާއަށް އެނގެއެވެ. އެހެންނަމަވެސް ސައިފް ހެދީ ނުފެންނަ ކަމަށެވެ. ވީރާއާ އެއްވެސް ގުޅުމެއް ބާއްވަން ސައިފް ބޭނުމެއްނޫނެވެ. އޭނާ އެކަން އެތައް ފަހަރަކު ވަރަށް ސާފުކޮށް ވީރާއަށް އަންގައިފިއެވެ. ނަމަވެސް ވީރާގެ ވިސްނުން ހުރީ ސައިފްއާ ވަކިވާގޮތަކަށްނޫނެވެ. އޭނާ ކޮންމެ ގޮތަކުން ވެސް ސައިފް ހާސިލުކުރަން ބޭނުމެވެ. ގޮނޑީގެ އަތްގަނޑުގައި ވީރާއަށް ބާރަށް ހިފާލެވުނެވެ. ތެދުވެގެން ގޮސް ސައިފްއާ ކުރިމަތިލާން އޭނާ ހިތަށް އެރިއެވެ. އެކަމަކު އެއްޗެކޭ ބުނާތަނުން ސައިފް ހަދާނޭ ގޮތެއް ވެސް ނޭނގޭތީ ވީރާ ފަސްޖެހުނީއެވެ. އޭނާ ވަގުތުން ނީލަމްއަށް ގުޅިއެވެ. ދެ މީހުން ބައްދަލުކޮށްލަން ޖެހޭ ކަމުގައި ވީރާ ބުނެ ގަޑިއެއް ކަނޑައެޅިއެވެ.\nކައި ނުނިމުނެއްކަމަކު ސަނާ ނިމުމުން ވީރާ ވެސް ނިންމާލީއެވެ. ދެމީހުން ބިލަށް ފައިސާ ދީފައި ތެދުވިއެވެ. ރެސްޓޯރެންޓުގެ ތިރިއަށް ފައިބަން ހުރި ސިޑިއާ ދިމާއަށް ސަނާއާއެކު އައި ވީރާ ފޭބުމުކުރީން ސައިފް އިން މޭޒަށް ބަލާލިއެވެ. ތަންކޮޅެއް ބާރަށް ސައިފްއަށް ގޮވާލައި އަތްހޫރާލީ ނިކަން ހިނިއައިސްފަ ހުރެއެވެ. ސައިފް ބަލާލިއެއްކަމަކު އެ މޫނުން އެއްވެސް އަސަރެއް ފާޅެއްނުވިއެވެ. އޭނާގެ ފުށުން ޖަވާބެއް ލިބެންދެން ވީރާ މަޑެއްނުކުރިއެވެ. އަނބިމީހާއާއި ދަރިފުޅު ކިހިނެއްތޯ އަހާލަމުން ސަލާމްބުނަން ވީރާ ބުނެލިއެވެ. ސައިފް ހިތްހަމަނުޖެހުނުހެން ވީރާއަށް ހީވިއެވެ. އެހެންނަމަވެސް އޭނާ އަތްހޫރާލައި "ޓާޓާ" ކިޔާލަމުން ފުޅާ ހިނިތުންވުމަކާއެކު ސިޑިން ފައިބަން ފެށިއެވެ.\nހަވީރު އޮފީސް ނިމުނު ގޮތަށް ވީރާ މިސްރާބު ޖެހީ ނީލަމް ބުނި ތަނަށް ދިއުމަށެވެ. އެގަޑިއަކީ އޭނާ ވެސް އޮފީސް ނިމުނު ގަޑިއެވެ. އެހެންވެ ދެ މީހުން ވެސް ބައްދަލުވާން ކަނޑައެޅީ ގްލޯރިއާޖީންސްގައެވެ. އެތަނަށް ކުރީން ދެވުނީ ނީލަމްއަށެވެ. އޭނާގެ އޮފީހާ ކައިރިވީމައެވެ. އޭނާ މޭޒުދޮށުގައި އިންދަ ވީރާ އަތުވެއްޖެއެވެ. ނީލަމް ފުރަތަމަ ވެސް ދެއްކީ ކަސްރަތުކުލާހަށް މިއަދު އޭނާ ވެސް ދާނޭކަމެވެ. އެމީހުން ބޭނުންވާ ކޮފީ ނެގުމަށްފަހު ދެ މީހުން މޭޒުގައި ހަމަޖެހިލިއެވެ. ވީރާ ދައްކަން އޮތީ ކޮންވާހަކައެއްތޯ ނީލަމް އެހީ ދެނެވެ.\n"ޔަޝްފީ ހަޒްގެ ވާހަކައެއް... އައި ނޯ ތީނައާ ޔަޝްފީއާ ވަރަށް ކްލޯޒްކަން" ވީރާ ބުންޏެވެ.\n"ސައިފް ކިހިނެއްވީ؟" ނީލަމްއަށް އަހާލެވުނެވެ.\n"އެ ދެމީހުން ރަނގަޅުތަ؟ ސައިފް... އޭނަ ބޭނުންވެގެންތަ ޔަޝްފީއާ މެރީކޮށްގެން އުޅެނީ" ވީރާގެ ވާހަކަ ދާންއުޅޭ މިސްރާބު ވަގުތުން ނީލަމްއަށް އެނގުނެވެ. އެކަމާ އޭނާ ހައިރާނެއް ވެސް ނުވިއެވެ.\n"ސައިފް އަންހެންކުއްޖަކާ އެކީ ފެނުނީ ދޯ" ނީލަމް ވަގުތުން އަހާލިއެވެ.\n"ހޫމް!... އެ ދެމީހުން ވަރިވާންތަ އުޅެނީ" ވީރާ އަހާލިއެވެ. ނީލަމް ޖަހާލީ ހިނިގަނޑެކެވެ.\n"އަހަންނަށް ވެސް ފެނޭ، ކުރީން ޔަޝްފީ ގާތު ބުނަން... ސައިފްއަކީ ބިޓިންމީހެއް، ޔަޝްފީއަށް ވާގޮތަކީ އެމީހުންގެ ދަރިފުޅު ސައިފްއާ ހެދި އެހާ ވަރުހުންނާތީ އޭނާއަށް ވެސް ސައިފް ބުނާ އެއްޗެއް ޤަބޫލުކޮށްލައިގެން ހުރެވެނީ، ހަނާއަށް އެއްއަހަރުގަ އެ ދެ މީހުން އުޅުނު ވަރިވާން، ސައިފް ރޮއެ އާދޭސްކޮށްގެން އޭނާއަށް ފުރުސަތެއް ދިނީ، އަސްލު ސައިފް ވަރިކުރި ނަމަވެސް ޔަޝްފީ ހާލަކުނުޖެހޭނެ، އެކަން އޭނާއަށް ވެސް އެނގޭ... އެހެންވިޔަސް ލޯތްބަކީ ފާޑެއްގެ އެއްޗެކޭ ބުނެއެއްނު... ޔަޝްފީއަށް ވެސް އެނގޭ ކަންނޭނގެ ސައިފް އަންހެންކުދީންނާ ވާހަކަދައްކާކަން، އެކަމަކު އެ އުނދަގޫ ގެއާ ހަމައަށް ނާންނާތީ އޭނާ ވެސް އަޅާނުލަނީހެން ހީވޭ... ދެން ނޭނގެ ބުނާކަށް އޭނާގެ ވިސްނުން ވެސް ހުރިގޮތެއް" ނީލަމް ކިޔާދިނެވެ.\n"ސައިފް އެހެން މީހަކާ އިންނަން ޔަޝްފީ ޤަބޫލުވާނެތަ؟" ވީރާ އަހާލިއެވެ.\n"ނޭނގެ... ހިޔެއްނުވޭ... ސައިފް އެހާ އަރާމުގަ އެ އުޅެނީ ޔަޝްފީގެ ލާރީގަ، އޭނާއަކީ ފޮނިކޮށް އުޅޭހިތްވާ ފިރިހެނެއް، އޭނާ އަދާކުރާ ވަޒީފާގަނޑުން ހީވޭތަ އެހާ އަރާމުގަ އުޅެވިދާނެހެން، ގަނޑުވަރެއްކަހަލަ ތަނެއްގަ އެމީހުން އެ އުޅެނީ... ވީރާ ވެސް ދިޔައީމެންނު އެގެއަށް، ސައިފު އެ ދުއްވާ ސައިކަލަކީ ވެސް ޔަޝްފީ ގަނެދީފަ ހުރި އެއްޗެއް، ކޮންމެ ތިންމަހަކުން ރާއްޖޭން ބޭރަށް ޔަޝްފީ ދާނެ ސައިފްއަށް ހެދުން ގަނެދެން، އަހަރު ފަހުކޮޅުގައި ދުނިޔެ ބަލާލަން އެކި ދިމާއަށް އެމީހުން އެ ދާ ދަތުރުތަކަކީ ވެސް ޔަޝްފީގެ ބައްޕަގެ ޚަރަދު.... ޔަޝްފީގެ އެއްވެސް އުނިކަމެއް ހުރީއެއްނޫން، އޭނާ ޤަބޫލުވާނެހެން ވަރަށް ހީނުވޭ" ނީލަމް ބުންޏެވެ.\n"ނޭނގޭނެއެއްނު ސައިފް ހަމަ ޔަޝްފީ ވަރިކޮށްފާނެއެއްނު" ވީރާ ބުންޏެވެ.\n"ނުކުރާނެ... އޭނާގެ އެ އަރާމު ދިރިއުޅުން އޭނާ ދޫކޮށްލާނެހެން ހީވޭތަ، އެއަށްވުރެ މާ ހިތްމޮޅު ފިރިހެނެއް އެއީ، ޔަޝްފީ ދިމާއަކަށް އެނބުރިދާނެތީ އޭނާ ހުންނާނީ އެލާޓްގަ، ޔަގީންކަމެއް އެއީ އޭނާ ކޮންމެ ވައްތަރަކަށް ތެޅުނަސް ޔަޝްފީ ވަރިއެއް ނުކުރާނެކަން، އެވަރުގެ ގަޓެއް ހުރެގެން އުޅޭ ފިރިހެނެއްނޫނޭ އެއީ" ނީލަމް ފޫހިކަމާއެކު ބުނެލިއެވެ.\n"އަހަންނަށް..." ވީރާ ބުނަން އުޅުނު އެއްޗެއް ނުބުނެ ހުއްޓާލިއެވެ. އޭނާއާއި ސައިފް ގުޅިގެން އުޅޭކަން ބުނުމަކީ ބުއްދިވެރި ޚިޔާލެއް ނޫނޭ ވީރާއަށް ވިސްނުނީއެވެ. އެކަމަކު އެކަން އޭނާ ޔަޝްފީއަށް ހާމަކުރާނެއެވެ. އެހެންމީހެއްގެ ފަރާތުން ޔަޝްފީއަށް ޚަބަރު ދިއުމުގެ ކުރީން ވީރާގެ ދުލުން ކިޔާދޭން އޭނާ ބޭނުންވެއެވެ. ޔަޝްފީމެންގެ ގެއަށް ވީރާ އެކި ބަހަނާގައި ގޮސް ހަދާތީ އޭނާގެ ދިރިއުޅުން ހުންނަ ގޮތް ވީރާއަށް ކޮންމެވެސް ވަރަކަށް އެނގެއެވެ. ދާންވީ ވަގުތެއް ވީރާ ކަނޑައެޅިއެވެ. ނަމަވެސް ނީލަމް ގާތު އެއިން އެއްވެސް ކަމެއް ނުބުނެއެވެ. އޭނާ ހާމަކުރީ މިއަދު އޭނާއަށް ފެނުނު މަންޒަރެވެ.\n"އަޅާނުލާ، އެއީ އެމީހުންގެ ދިރިއުޅުން، އަހަރެމެންނާ ބެހޭ ކަމެއްނޫން... އެހެންނޫނީ މީހުންގެ ވާހަކަދައްކާ ނުނިމޭނެ، ގާތް ރައްޓެހިންނެއްކަމަކު ބެހެންނުވާ ކަންކަން ހުންނާނެ" ނީލަމް ބުންޏެވެ. ޔަޝްފީއާއި ސައިފްގެ ވާހަކަ އިތުރަށް ދައްކާކަށް ނީލަމް ބޭނުމެއްނޫނެވެ. އެހެންވެ އޭނާ ދެން ފެށީ އެހެން ވާހަކައެކެވެ.\nރޭގަނޑުގެ ކެއުމަށް ސާރާ ގޮވައިގެން އަންނަން އިބާ ބުނުމުން ދާރިއަން ބަހަނާއެއް ދެއްކިއެވެ. އޭނާ ވަރަށް މުހިންމު ކަމަކު މީހަކާ ބައްދަލުކުރާން ދާންޖެހިފައި އޮތްކަން ބުންޏެވެ. ދަރިފުޅުގެ ހަރަކާތްތައް ފޮތްހަރުގަނޑު ކައިރީ ފޮތެއް ހިފައިގެން ހުރި ޒުކަންއަށް ފާހަގަވިއެވެ. އޭނާގެ ނަޒަރު ސޯފާގައި އިން އިބާއަށާއި އެތަނުގައި ކޮޅަށް ހުރި ދާރިއަންއަށް ހުއްޓެއެވެ. އެ ދެމެދުގައި ދެކެވޭ ވާހަކަތަކަށް ޒުކަން ހުރީ ސަމާލުވެއެވެ. އެއްގޮތަކަށް ވެސް ދާރިއަން އެއްބަހެއްނުވިއެވެ. އެންމެ ފަހުން އިބާގެ ވާހަކަ ނުނިމެނީސް ފޯނު ނަގައި ކަންފަތުގައި ޖަހާލަމުން ދާރިއަން ހެލޯއޭ ބުނެލިއެވެ. ދާންޖެހިއްޖެކަން އަތުން އަންގާލަމުން ދާރިއަން ހިނގައިގަތީއެވެ. އިބާ ހިތްހަމަނުޖެހިފައި އިންކަން އެ މޫނުން ފާޅުވެއެވެ. އަތުގައި އޮތް ފޮތް ލައްޕާލައި ހަރުގަނޑަށް ލާފަ ޒުކަން ހިނގައިގަތީ ދާރިއަންގެ ފަހަތުންނެވެ.\n"ކާކު؟" ދޮރުގައި ޓަކި ދިން އަޑަށް ދާރިއަން އަހާލިއެވެ. އިބާ ފަހަތުން އައީކަމަށް އޭނާ ހީކުރިއެވެ. ނަމަވެސް އިވުނީ ޒުކަންގެ އަޑެވެ. ތަޅުލާފައި ހުރި ދޮރު ހުޅުވާލަދިނުމަށް ޒުކަން އެދުނެވެ.\n"މަންމަ ދޯ ފޮނުވީ" ދޮރު ހުޅުވާލައި ކުރިމަތީ ހުރި ޒުކަންއަށް ދާރިއަން ބުނެލިއެވެ. ލުއި ހިނިތުންވުމެއް ޒުކަންގެ ތުންފަތަށް ވެރިވިއެވެ.\n"މަންމަ އެބުނަނީ ބޮޑުކަމެއްކުރާކަށްނޫނެއްނު... ސާރާ ގޮވައިގެން އެހެންޏާ ވެސް ދާރިއަން އަންނަމެންނު" ޒުކަން އެތެރެއަށް ވަދެ ކޮޓަރީގެ ދޮރު ލައްޕާލިއެވެ.


މާފުށީ ޖަލުގައި އަންހެނުންގެ ދުވަސް ފާހަގަ ކޮށްފި.\n09 މާރޗް 2018\nބައިނަލްއަޤްވާމީ އަންހެނުންގެ ދުވަސް ފާހަގަކުރުމުގެ ގޮތުން މާފުށީ ޖަލުގެ ފިރިހެން އޮފިސަރުންގެ ފަރާތުން އަންހެން އޮފިސަރުންނާ މަދަނީ އަންހެން މުވައްޒަފުންނަށް ރޭ އެޖަލުގައި ޚާއްޞަ ޙަފްލާއެއް ބާއްވައިފިއެވެ.\nމި ޙަފްލާ ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް އަޙްމަދު ޝިހާން އެވެ. މި ޙަފްލާގައި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް އާ މާފުށީ ޖަލުގެ ޑައިރެކްޓަރ އޮފް ޕްރިޒަން، ޑީއެސްޕީ މުޙައްމަދު ޠަލާލްގެ އިތުރުން އެޖަލުގެ ސީނިއާ އޮފިސަރުންނާ ހެޑް އޮފީހުގެ ސީނިއާ އޮފިސަރުންނާ މަދަނީ މުވައްޒަފުން ބައިވެރިވެލެއްވިއެވެ.\nރޭގެ ޙަފްލާގައި މާފުށީ ޖަލުގެ ސީނިއާ އޮފިސަރުންގެ ފަރާތުންވަނީ ޚާއްޞަ ނެށުމުގެ ޙަރަކާތެއް ހުށައަޅާދީފައެވެ. އަދި ދުވަހުގެ މުނާސަބާގައި ވަނީ އެޖަލުގެ ފިރިހެން އޮފިސަރުންގެ ފަރާތުން ތައްޔާރުކޮށްފައިވާ ޚާއްޞަ ކޭކެއް ފަޅާފައެވެ.\nދުނިޔޭގެ އެކި ކަންކޮޅުތަކުގައި އަންހެނުންގެ ދުވަސް ފާހަގަކުރާތާ ސަތޭކައަށްވުރެ ގިނަ އަހަރު ވެފައިވާއިރު، ތާރީޚުން އެނގޭގޮތުގައި ބައިނަލްއަޤްވާމީ އަންހެނުންގެ ދުވަހެއް އެންމެ ފުރަތަމަ ފާހަގަކޮށްފައިވަނީ ނަވާރަސަތޭކަ އެގާރަވަނަ އަހަރުގައެވެ.


Hamilton6Vana Faharah World Drivers Championship Kaamiyaabu Koffi - Vaguthu\nހެމިލްޓަން ހަވަނަ ފަހަރަށް ޗެމްޕިއަންޝިޕް ކާމިޔާބުކޮށްފި\nއިނގިރޭސިވިލާތުގެ މަޝްހޫރު ފޯމިއުލާ ވަން ޑްރައިވަރު ލެވިސް ހެމިލްޓަން އޭނާގެ ހަވަނަ ވޯލްޑް ޑްރައިވާސް ޗެމްޕިއަންޝިޕް ކާމިޔާބުކޮށްފިއެވެ.\nއުމުރުން 34 އަހަރުގެ ހެމިލްޓަން ޗެމްޕިއަންޝިޕް ހަވަނަ ފަހަރަށް ކާމިޔާބުކުރީ އިއްޔެ ކުރިއަށްދިޔަ ޔުނައިޓެޑް ސްޓޭޓްސް އޯޕަން ޖީޕީގެ ދެވަނަ ހޯދައި ލިބުނު 18 ޕޮއިންޓާއެކު އެވެ. ޗެމްޕިއަންޝިޕްގައި މިސީޒަންގައި ބާކީ އަދި ދެ ރޭސް އޮތްއިރު ހެމިލްޓަން އަށް ޗެމްޕިއަންޝިޕް ކަށަވަރުވެގެންދިޔައީ މިހާތަނަށް 381 ޕޮއިންޓް ހޯދައިގެންނެވެ. ދެވަނައިގައި އޮތް ފިންލޭންޑްގެ ވަލްޓެރީ ބޮޓާސް އަށް ލިބިފައިވަނީ 314 ޕޮއިންޓެވެ. މިދެ ޑްރައިވަރުންނަކީވެސް މާސެޑިޒްގެ ދަށުން ވާދަކުރާ ދެ ޑްރައިވަރުންނެވެ.\nހެމިލްޓަންގެ މި ކާމިޔާބާއެކު އޭނާ ވެފައިވަނީ ފޯމިއުލާ ވަންގެ ތާރީހުގައިވެސް އެންމެ ކާމިޔާބު އެއް ރޭސަރުގެ ގޮތުގައެވެ. އޭނާ ހޯދާފައިވާ ހަ ޗެމްޕިއަންޝިޕް އަކީ އެ ކުޅިވަރުގެ ތާރީހުގަައިވެސް ދެވަނަ އަށް ޑްރައިވަރަކު ހޯދާފައިވާ އެންމެ ގިނަ ތައްޓެވެ. ހެމިލްޓަންގެ ކުރިން ލިސްޓުގެ އެންމެ ކުރީގައި އޮތީ ރެކޯޑު ހަތް ޑްރައިވާސް ޗެމްޕިއަންޝިޕްއާއެކު ޖަރުމަން ރޭސަރު މައިކަލް ޝޫމޭކާ އެވެ. ދުނިޔެ ދުށް އެންމެ މޮޅު ފޯމިއުލާ ވަން ރޭސަރުގެ ގޮތުގައި ގިނަ ބަޔަކު ގަބޫލުކުރާ ޝޫމޭކާ ވަނީ އޭނާގެ ކެރިއަރުގައި ރެކޯޑު 91 ރޭސް ކާމިޔާބުކޮށްފައެވެ. ޝޫމޭކާގެ ފަހަތުން މި ލިސްޓުގެ ދެވަނައިގައި އޮތް ހެމިލްޓަން 83 ރޭސް މިހާތަނަށް ކާމިޔާބުކޮށްފައިވާއިރު ޝޫމޭކާ ފަހަތަށް ޖައްސާލައި އެއްވަނަ އަށް އެރުމުގެ ފުރުސަތު ހެމިލްޓަން އަށް އެބައޮތެވެ.\nހެމިލްޓަން އެންމެ ފުރަތަމަ ފޯމިއުލާވަން ޗެމްޕިއަންކަން ހޯދާފައިވަނީ 2008 އަށްވަނަ އަހަރުއެވެ. އޭގެ ފަހުން 2014، 2015 ގައި ޗެމްޕިއަންޝިޕް ކާމިޔާބުކުރުމަށްފަހު 2017 އިން ފެށިގެން މި ކުޅިވަރުގެ އެންމެ އުހުގައި އޭނާ އަންނަނީ ފިޔަޖަހަމުންނެވެ. ހެމިލްޓަންގެ ފަހުރުވެރި ކާމިޔާބީއާއެކު އިނގިރޭސިވިލާތުގެ ސެލެބްރިޓީންގެ އިތުރުން ކުޅިވަރުގެ ދުނިޔޭގައި ފާހަގަކޮށްލެވޭ ފަރާތްތަކުން އަންނަނީ އޭނާ އަށް މަރުހަބާ ކިޔަމުންނެވެ.


ހދ. ނޮޅިވަރަންފަރުގެ ފެނުގެ ނިޒާމުގެ ޢަމަލީ މަސައްކަތް ފަށައިފި – މިނިސްޓްރީ އޮފް އެންވަޔަރަންމަންޓް ހދ. ނޮޅިވަރަންފަރުގެ ފެނުގެ ނިޒާމުގެ ޢަމަލީ މަސައްކަތް ފަށައިފި – މިނިސްޓްރީ އޮފް އެންވަޔަރަންމަންޓް\nގްރީން ކްލައިމެޓް ފަންޑް ހިލޭ އެހީގެ ދަށުން ހދ. ނޮޅިވަރަންފަރުގައި ޤާއިމުކުރުމަށް ހަމަޖެހިފައިވާ ފެނުގެ ނިޒާމުގެ ޢަމަލީ މަސައްކަތް ފެށުމުގެ ރަސްމިއްޔާތު މިއަދު ހދ. ނޮޅިވަރަންފަރުގައި ބާއްވައިފިއެވެ. މި މަސައްކަތް އަމަލީ ގޮތުން ފައްޓަވައިދެއްވީ މިނިސްޓަރ އޮފް އެންވަޔަރަންމަންޓް ޑރ. ހުސައިން ރަޝީދު ހަސަނެވެ.\nގްރީން ކްލައިމެޓް ފަންޑު ހިލޭ އެހީގެ ދަށުން ހދ. ނޮޅިވަރަންފަރުގައި ފެނުގެ ނިޒާމް ޤާއިމުކުރުމުގެ އިތުރުން ބ. ދަރަވަންދޫ، ރ. މަޑުއްވަރީ، އަދި ށ. ފޯކައިދޫގައި ފެނުގެ ނިޒާމް ޤާއިމުކުރުން ހިމެނެއެވެ. މީގެ އިތުރުން ރާއްޖޭގެ 25 ރަށެއްގައި ވާރޭފެން ނަގާ ރައްކާކުރާ ވަސީލަތްތައް ޤާއިމުކޮށް، ފެނުގެ ޚިދުމަތުގެ ދާއިރާ ހަރުދަނާކޮށް ތަރައްޤީކުރުމަށް ގިނަ ކަންތައްތަކެއް ކުރެވިގެންދާނެއެވެ. އޭގެ ތެރޭގައި ފެނުގެ ޚިދުމަތުގެ ރެގިއުލޭޓަރ އާއި ޚިދުމަތް ފޯރުކޮށްދޭ ކުންފުނިތަކުގެ ޚިދުމަތުގެ ފެންވަރު ރަނގަޅުކުރުމަށް އެހީތެރިވުމާ، މި ދާއިރާއާއި ގުޅުންހުރި ޤާނޫނީ އޮނިގަނޑު ހަރުދަނާ ކުރުމާއި މި ދާއިރާއަށް ބޭނުންވާ މީހުން ތަމްރީނުކުރުން ހިމެނެއެވެ. މުޅި މަޝްރޫއަށް ޖީ.ސީ.އެފް އިން ޚަރަދުކުރުމަށް ހަމަޖެހިފައި ވަނީ 23,636,364.00 (ތޭވީސް މިލިއަން ހަސަތޭކަ ތިރީސް ހަ ހާސް ތިން ސަތޭކަ ފަސްދޮޅަސް ހަތަރު ޔޫ.އެސް ޑޮލަރު) ޔޫ.އެސް ޑޮލަރު ދިވެހި ސަރުކާރަށް ވަނީ ލިބިފައެވެ. މިފައިސާ ދިވެހި ސަރުކާރަށް ލިބިފައި ވަނީ 2017 ވަނަ އަހަރުގެ މާރިޗު މަހުގައެވެ.\nހދ. ނޮޅިވަރަންފަރު ފެނުގެ ނިޒާމުގެ އަމަލީ މަސައްކަތް ކުރިޔަށްގެންދަނީ ކެނޭޑިއަން ކްރިސްޓަލައިން ވޯޓަރ އިންޑިއަރ ލިމިޓެޑުންނެވެ. މި ޕްރޮޖެކްޓުގެ މަސައްކަތް އެ ކުންފުންޏާއި ޙަވާލުކުރެވިފައިވަނީ 01 ނޮވެންބަރު 2018 ގައެވެ.\nމި މަޝްރޫޢުގެ ދަށުން ހދ. ނޮޅިވަރަންފަރުގައި ބޯ ހޯލް ހެދުމާއި، ވޯޓަރ ކަލެކްޝަން ޓޭންކާއި ސްޓޯރޭޖް ޓޭންކް ޤާއިމުކުރުމާއި، އާރް.އޯ ޕްލާންޓް ޔުނިޓް އިންސްޓޯލް ކުރުމާއި ލެބޯރެޓްރީ ހިމެނޭގޮތަށް އެޑްމިނިސްޓްރޭޝަން ބިލްޑިން އެޅުމާއި މުޅި ރަށުގައި ފެން ހޮޅި އެޅުމުގެ އިތުރުން ފެން މީޓަރު ރަށުގެ ގޭބިސީތަކާއި އެހެނިހެން ޢިމާރާތްތަކުގައި ބަހައްޓައި ދިނުމުގެ މަސައްކަތް ކުރެވިގެން ދާނެއެވެ.\nމި މަޝްރޫޢުގެ އަމަލީ މަސައްކަތް ކެނޭޑިއަން ކްރިސްޓަލައިނާ ޙަވާލުކުރެވިފައި ވަނީ 31,846,106.82ރ. (ތިރީސް އެއް މިލިއަން އަށްސަތޭކަ ސާޅީސް ހަ ހާސް އެއް ސަތޭކަ ހަ ރުފިޔާ އަށްޑިހަ ދެ ލާރި) އަށެވެ. މި މަޝްރޫޢުގެ މަސައްކަތް ނިންމުމަށް ކަނޑައަޅާފައިވަނީ ނޮވެންބަރު 2019 އަށެވެ. މި މަޝްރޫޢުގެ މަސައްކަތް ނިމުމުން ހދ. ނޮޅިވަރަންފަރުގެ އެންމެހައި ރައްޔިތުންނަށް ސާފު ބޯފެނުގެ ޚިދުމަތް ލިބިގެންދާނެއެވެ.


ފްލިކް ހޯދަން މަސައްކަތްކުރުން\nޖަރުމަނުގެ ޤައުމީ ޓީމު ދޫކޮށްލަން ޔޮއަހިމް ލޯ ވަނީ ނިންމާފައި\nބަޔާނާއެކު ފްލިކް ހަދާފައިވާ އެއްބަސްވުން ހަމަވާނީ 2023 ވަނަ އަހަރު\n12 އޭޕްރިލް 2021 | ހޯމަ 18:51\nބަޔާން މިއުނިކުގެ ކޯޗު ހަންސީ ފްލިކް\nޖަރުމަނުގެ ޗެމްޕިއަން ބަޔާން މިއުނިކުގައި އެ ޓީމުގެ ކޯޗު ހަންސީ ފްލިކް މަޑުކުރާނެ ކަމަށް ބަޔާނުގެ ރައީސް ހާބާޓް ހައެނާ ވިދާޅުވެއްޖެއެވެ.\nމި އަހަރުގެ ހޫނު މޫސުމުގައި ބާއްވަ ޔޫރޯ ފުޓްބޯޅަ މުބާރާތަށްފަހު ޖަރުމަނުގެ ޤައުމީ ފުޓްބޯޅަ ޓީމުގެ ކޯޗުކަން 14 އަހަރަށްފަހު ދޫކޮށްލަން ޔޮއަހިމް ލޯ ވަނީ ނިންމާފައެވެ. އެއާއެކު ޖަރުމަނުގެ ޤައުމީ ޓީމުން އަންނަނީ ފްލިކް ހޯދަން މަސައްކަތްކުރަމުންނެވެ. ފްލިކަކީ 2014 ވަނަ އަހަރު ބްރެޒިލުގައި ބޭއްވި ފީފާ ވޯލްޑް ކަޕް ކާމިޔާބުކުރި ޖަރުމަން ޤައުމީ ޓީމުގެ އެސިސްޓަންޓް ކޯޗެވެ. އަދި ފްލިކް ވަނީ 2014 ވަނަ އަހަރުން ފެށިގެން 2017 ވަނަ އަހަރަށް ޖަރުމަން ފުޓްބޯޅަ ފެޑެރޭޝަނުގެ ސްޕޯޓިން ޑިރެކްޓަރެއްގެ ގޮތުގައި މަސައްކަތްކޮށްފައެވެ.\nމީގެ ކުރިންވެސް ބަޔާނުން ވަނީ ޖަރުމަނުގެ ޤައުމީ ޓީމުން ފްލިކަށް ހުށަހެޅުމެއް ލިބުނު ނަމަވެސް، ބަޔާނުން އޭނާ ދޫނުކުރާނެ ކަމަށް ބުނެފައެވެ. ދާދި ފަހުން ދިން އިންޓަވިއުއްގައި ހައެނާ ވިދާޅުވީ ފްލިކް ހޯދުމަށް ޖަރުމަނުގެ ޤައުމީ ޓީމުން މަޝްވަރާކުރަމުން އަންނަ ކަމަށާއި، އެކަމަކު ބަޔާން ދޫކޮށްލަން ބޭނުންވާކަން ފްލިކް މިހާތަނަށް ހާމަކޮށްފައި ނުވާ ކަމަށެވެ. އަދި ބަޔާނާއެކު ފްލިކް މިހާތަނަށް ރަނގަޅު މަސައްކަތްތަކެއް ކޮށްފައިވާއިރު، ބަޔާން ދޫކޮށް ފްލިކް ނުދާނެކަމުގެ ޔަގީންކަން އެބައޮތް ކަމަށްވެސް ހުއެނާ ވަނި ވިދާޅުވެފައެވެ.\nބަޔާނާއެކު ފްލިކް މިހާތަނަށް ގިނަ ކާމިޔާބީތަކެއް ހޯދާފައިވާއިރު، ފްލިކް އެންމެ ފުރަތަމަ ބަޔާނާ ގުޅުނީ 2019 ވަނަ އަހަރުގެ ޖުލައި މަހު ކްރޮއޭޝިއާގެ ނިކޯ ކޮވަޗްގެ އެސިސްޓަންޓެއްގެ ގޮތުގައެވެ. އެކަމަކު އެ އަހަރުގެ ނޮވެމްބަރު ކުރީކޮޅުގައި ބަޔާނުގެ ކޯޗުކަމުން ކޮވަޗް ވަކިކޮށް، ޓީމު ވަގުތީ ގޮތުން ވަނީ ފްލިކާ ހަވާލުކޮށްފައެވެ. އަދި ފަހުން ބަޔާނުގެ ކޯޗުކަން ފްލިކާ ރަސްމީކޮށް ހަވާލުކުރިއިރު، މިދިޔަ އަހަރުގެ އޭޕްރީލް މަހުގެ ތެރޭގައި އޭނާ ވަނީ އެއްބަސްވުން އާކޮށްފައެވެ. އެހެންކަމުން ބަޔާނާއެކު ފްލިކް މިހާރު ހަދާފައިވާ އެއްބަސްވުން ހަމަވާނީ 2023 ވަނަ އަހަރުގެ ޖޫން މަހުއެވެ.\nބަޔާނާ ހަވާލުވުމަށްފަހު ފްލިކް ވަނީ އެ ޓީމުގެ ހާލަތު ބަދަލުކޮށް، ބަޔާނަށް މިދިޔަ ސީޒަނުގެ ޖަރުމަން ލީގާއި، ޖަރުމަން ކަޕް އަދި ޔުއެފާ ޗެމްޕިއަންސް ލީގު ހޯދައިދީފައެވެ. އަދި ފަހުން ޖަރުމަން ސުޕަ ކަޕާއި، ޔުއެފާ ސުޕަ ކަޕް އަދި ކުލަބު ވޯލްޑް ކަޕުވެސް ފްލިކް ވަނީ ހޯދައިދީފައެވެ.\nފްލިކް ހޯދަން ޖަރުމަނުގެ ޤައުމީ ފުޓްބޯޅަ ޓީމުން މަސައްކަތްކުރަމުން އަންނައިރު، ލިވަޕޫލުގެ ކޯޗު ޔާގެން ކްލޮޕް ހޯދުމަށްވެސް ޖަރުމަނުން އަންނަނީ މަސައްކަތްކުރަމުންނެވެ. އެކަމަކު މީގެ ކުރިން ކްލޮޕް ވަނީ އަދި މި ދަނޑިވަޅުގައި ލިވަޕޫލް ދޫކޮށް ނުދާނެ ކަމަށް ބުނެފައެވެ.\nހަންސީ ފްލިކް ބަޔާން މިއުނިކް


ބީޓްރޫޓް ޖޫސް ބުއިމުން ލޭގެ ޕްރެޝަރ ދަށްވޭ – heyobas\nފުރަތަމަ ސަފްހާ ބީޓްރޫޓް ޖޫސް ބުއިމުން ލޭގެ ޕްރެޝަރ ދަށްވޭ\nބީޓްރޫޓް ޖޫސް ބުއިމުން ލޭގެ ޕްރެޝަރ ދަށްވޭ\nބީޓްރޫޓް ޖޫސް ބުއިމަކީ ލޭގެ ޕްރެޝަރ ދަށްކޮށްދޭ ކަމެއްކަމަށް ދިރާސާއަކުން ދައްކައިފިއެވެ. އޮސްޓްރޭލިއާގެ މެލްބޯންގައި ހުންނަ ބޭކަރ އައިޑީއައި ހާރޓް އެންޑް ޑައިބެޓީސް އިންސްޓިޓިއުޝަންގެ ޑޮކްޓަރުކުރި މި ދިރާސާއިން އެނގުނުގޮތުގައި ބީޓްރޫޓް ޖޫސް ބުއިމުން ލޭގެ ޕްރެޝަރު ހަތަރެއް ނުވަތަ ފަސް ޕޮއިންޓްވަރު އެވްރެޖްގޮތެއްގައި ދަށްވެއެވެ.\nމިއީ ދާދި ކުޑަ މިންވަރެއްކަމުގައި ވިއަސް މީގެ ސަބަބުން ހާޓް އެޓޭކް ޖެހިގެން މަރުވާ މީހުންގެ އަދަދު 10 ޕަސެންޓް ދަށްކުރެވިދާނެކަމަށްކަމަށް އިންސްޓިޓިއުޝަންގެ އެމްޑީ ބުނެއެވެ. ”ކުޑަކުޑަ މިންވަރަކުން ވެސް ނަތީޖާ ބަދަލުވެދާނެ. އަދި އާދަކޮށް ބީޓްރޫޓް ޖޫސް ބޯން ފަށައިފިނަމަ ލޭގެ ޕްރެޝަރު އިތުރަށް ދަށްވުން ވެސް އެކަށީގެންވޭ” ޑރ. ލީ ކޯލްސް ބުނެފައިވެއެވެ.\nމި ދިރާސާގައި ސިއްހަތު ރަގަޅު 15 ފިރިހެނުންނާއި 15 އަންހެނުން ބައިވެރިވެފައިވެއެވެ. މި އެންމެން ވެސް 17.5 އައުންސްގެ ދިޔާ އެއްޗެއް ދިރާސާގައި ބޭނުންކުރިއިރު އޭގެ ¾ އަކީ ބީޓްރޫޓް ޖޫހެވެ. އަދި ¼ އަކީ އާފަލު ޖޫހެވެ. ލޭގެ ޕްރެޝަރު ދަށްވާންފެށީ ބީޓްރޫޓް ޖޫސް ބުއިމުގެ6ގަޑިއިރު ފަހުންކަމުގައި ދިރާސާކުރި ފަރާތްތަކުން ބުނެއެވެ. އަދި ޕްރެޝަރު ބޮޑަށް ދަށްވެފައިވަނީ ބީޓްރޫޓް ޖޫސް ބޭނުންކުރި ފަރާތްތަކުގެ ތެރެއިން ފިރިހެނުންގެ ކަމުގައި ވެސް ދިރާސާގައިވެއެވެ. މިގޮތުން ފިރިހެނުންގެ ލޭގެ ޕްރެޝަރުވަނީ އެވްރެޖްކޮށް 4.7 ޕޮއިންޓް ދަށްވެފައެވެ.\nބީޓްރޫޓްގައި ހިތާ ރަށްޓެހި މާއްދާތައްކަމުގައިވާ ވިޓަމިން ސީ، ވިޓަމިން ކޭ، ފައިބަރ، ހިމެނޭކަމަށް ވިއަސް ސައިންސްވެރިން ބުނާގޮތުގައި ލޭގެ ޕްރެޝަރ ދަށްވުމުގެ ޙަޤީޤީ ސަބަބަކީ ބީޓްރޫޓްގައި ނައިޓްރޭޓް ހިމެނިފައިވުމެވެ.\nމި ދިރާސާ މިހާރު ވަނީ ‘ނިއުޓްރިޝަން ޖާރނަލް’ ގައި ޝާއިޢުކޮށްފައެވެ.


ސާފުކުރުމުގެ ހަރަކާތްތަކުގައި އެމްސީއެސް އިން ބައިވެރިވެއްޖެ.\n“އިންޓަރނޭޝަނަލް ކޯސްޓަލް ކްލީން އަޕް ޑޭ” ގެ ހަރަކާތުގައި މޯލްޑިވްސް ކަރެކްޝަނަލް ސަރވިސް އިން ބައިވެރި ވެއްޖެއެވެ.\nމި ހަރަކާތުގައި ކ. ހިންމަފުށްޓާއި ކ. މާފުށީގެ ގޮނޑުދޮށާއި ހޭޅިފަށާއި އަދި ވަށައިގެންވާ ސަރަޙައްދުތައް ވަނީ ސާފުކޮށްފައެވެ. ކ. މާފުށި ސާފުކުރުން ކުރިއަށް ގެންގޮސްފައިވަނީ މާފުށީ ކައުންސިލް އާއި ގުޅިގެންނެވެ. ހިންމަފުށީގައި ސާފުކުރުމުގެ ހަރަކާތުގެ ތެރެއިން އައްސޭރި ޖަލުގެ ބޭރުން އަތިރިމަތިވަނީ ސާފުކޮށްފައެވެ.\nމި ހަރަކާތުގައި، މޯލްޑިވްސް ކަރެކްޝަނަލް ސަރވިސްގެ ޖަލުތަކުގައި މަސައްކަތްކުރާ ގިނަ އަދަދެއްގެ ޕްރިޒަން އޮފިސަރުންނާއި ސިވިލް މުވައްޒަފުން ވަނީ ހަރަކާތްތެރިވެފައެވެ. އަދި މި މަސައްކަތުގައި އައްސޭރިޖަލުގެ ޤައިދީންވެސް ވަނީ ބައިވެރި ވެފައެވެ.\nމިފަދަ މަސައްކަތްތަކުގައި ޤައިދީންގެ ބައިވެރިވުން އޮތުމަކީ ވަރަށް މުހިންމު ކަމެއްކަމުގައި ކަރެކްޝަނަލް ސަރވިސްއިން ދެކެއެވެ. އެގޮތުން މުޖުތަމައުގެ މިފަދަ މަސައްކަތްތަކުގައި ގައިދީން ބައިވެރިކޮށް އެމީހުންގެ ވިސްނުމަށް ހެޔޮ ބަދަލުތަކެއް އަންނާނެފަދަ ގޮތަކަށް ކަންތައްތައް ރޭވުމަކީ އެމްސީއެސްގެ އަމާޒެކެވެ.


Mbappe Ge Hatrickun Barca Athun PSG Molhu Veje – adduLIVE\nއެމްބާޕޭގެ ހެޓްރިކުން ބާސާ އަތުން ޕީއެސްޖީ މޮޅުވެއްޖެ\nFeb 17, 2021, 11:26 ހަސަން ރަޝީދު\nޗެމްޕިއަންސް ލީގުގެ ދެވަނަ ބުރުގެ ފުރަތަމަ ލެގުގައި ރޭ ބާސެލޯނާގެ މައްޗަށް 4-1 އިން ޕީއެސްޖީން ކުރި ހޯދައިފިއެވެ.\nބާސާގެ ދަނޑުގައި ރޭ ކުޅުނު މި މެޗަށް ޕީއެސްޖީން ނިކުތީ އެޓީމުގެ އިތުބާރު ފޯވާޑް އަދި ބާސާ އަށް ކުރިން ކުޅުނު ނޭމާގެ އިތުރުން ޑިމަރިޔާ އާއި ނުލައެވެ. އެ ދެ ކުޅުންތެރިންނަށް މި މެޗުގައި ނުކުޅެވުނީ އަނިޔާގެ ސަބަބުންނެވެ.\nރޭގެ މެޗުގައި ފެނިގެންދިޔަ ފުރަތަމަ ގޯލު މެޗުގެ 27 ވަނަ މިނެޓްގައި ކާމިޔާބުކުރީ ބާސާ އިންނެވެ. އެގޮތުން ބާސާ އަށް ލިބުނު ޕެނަލްޓީ އަކުން މި ގޯލު އެޓީމަށް ކާމިޔާބުކޮށްދިނީ ލިއޮނަލް މެސީ އެވެ. ނަމަވެސް މެޗުގެ 32 ވަނަ މިނެޓްގައި ކިލިއަން އެމްބާޕޭ ވަނީ ޕީއެސްޖީ އަށް ނަތީޖާ އެއްވަރުކޮށްދީފައެވެ.\nފުރަތަމަ ހާފް ނިމުމުގެ ކުރިން ނަތީޖާ އަނބުރާލަން ޕީއެސްޖީ އަށް ރަނގަޅު ފުރުސަތުތަކެއް ލިބި ބޭކާރުވިއިރު މެޗުގެ 65 ވަނަ މިނެޓްގައި އެމްބާޕޭ ވަނީ ޕީއެސްޖީ އަށް ލީޑު ނަގާދީފައެވެ. އަދި މެޗުގެ 70 ވަނަ މިނެޓްގައި މޮއިސް ކީން ޕީއެސްޖީގެ ތިންވަނަ ގޯލު ކާމިޔާބުކޮށްދިންއިރު މެޗުގެ 85 ވަނަ މިނެޓްގައި އެމްބާޕޭ ވަނީ އޭނާގެ ހެޓްރިކް ފުރިހަމަކޮށް ޕީއެސްޖީގެ ހަތަރުވަނަ ގޯލު ކާމިޔާބުކޮށްދީފައެވެ.\nރޭގެ މޮޅާއެކު ޕީއެސްޖީ ވެގެން ގޮސްފައިވަނީ ޗެމްޕިއަންސް ލީގުގައި ބާސާގެ އަމިއްލަ ދަނޑުގައި އެޓީމުގެ މައްޗަށް ކުރި ހޯދި ފްރާންސްގެ ފުރަތަމަ ޓީމަށެވެ. މި ދެ ޓީމު ބައްދަލުކުރާ ދެވަނަ ލެގުގެ މެޗު އޮންނާނީ އަންނަ މަހުގެ 10 ވަނަ ދުވަހުއެވެ.\nމީގެއިތުރުން މުބާރާތުގެ ފުރަތަމަ ލެގުގައި ރޭ ލިވަޕޫލް އިން ވަނީ ރެޑްބުލް ލީޕްޒިގްގެ މައްޗަށް 2-0 އިން ކުރި ހޯދާފައެވެ. މި މެޗުގައި ފެނިގެންދިޔަ ދެ ގޯލު ލިވަޕޫލަށް ކާމިޔާބުކޮށްދިނީ މުހައްމަދު ސަލާހު އާއި ސަޑިއޯ މާނޭއެވެ.


އައްޝައިޚު އަބޫބަކުރު އިބްރާހީމް ޢަލީ – رحمه الله – DhiSalafiyyah\nއައްޝައިޚު އަބޫބަކުރު އިބްރާހީމް ޢަލީ – رحمه الله\nއަލް އިމާމު އިބްނުލް ޤައްޔިމް ވިދާޅުވިއެވެ. ގަސްދާއި އަދި ނިޔަތުގައި ޝިރުކު ކުރުމަކީ އައްސޭރިއެއްނެތް ކަނޑެކެވެ. އެއިން ސަލާމަތްވަނީ މަދުމީހެކެވެ. ފަހެ ތިމާކުރާ ކަންކަމުގައި ޔަޢުނީ ތިމާގެ ޢަމަލުގައި ﷲގެ ވަޖުހުފުޅުނޫން އެހެން އެއްޗެއް ގަސްދުކުރުވި ﷲ އާއި ކުއްތަންވެ އެކަލާނގެ ޙަޟްރަތުން ހެޔޮދަރުމަ ލިބުންނޫން ކަމެއް ހޯދުމުގެ ނިޔަތްނޫން އެހެން ނިޔަތެއް ނުވަތަ ގަސްދެއްވާނަމަ އޭނާގެ ގަސްދާއި ނިޔަތުގައި ޝިރުކު ކުރެވުނީއެވެ. ޢިޚްލާޞް ތެރިކަމަކީ ތިމާގެ ޢަމަލާއި ބަހާއި ގަސްދާއި އަދި ނިޔަތުގައިވެސް އިޚްލާޞްތެރިވުމެވެ. ﷲގެ…\n23/03/2014 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nކުދިޝިރްކުގެ ދެވަނަ ބައި: ކުދި ޝިރްކުގެ ދެވަނަބަޔަކީ ވަންހަނާ ޝިރުކެވެ. އެއީ ގަސްދާއި ނިޔަތުގައި ޝިރުކުކުރުމެވެ. އެއީ ދެއްކުމަށް ނުވަތަ އިއްވުމަށް އަޅުކަން ކުރުންފަދަ ކަންތަކެވެ. ﷲއަށް ކުއްތަންވެވޭ ފަދަ އަޅުކަމެއް ކުރަމުންދާއިރު މީސްތަކުން އެކަމަށް ތަޢުރީފުކޮށް ސަނާކިޔާނެކަމުގެ އެދުމުގައި އެމީހުންނަށް ދެއްކުމަށް އެއަޅުކަމެއް ކުރުމެވެ. މިސާލަކަށް ތިމަންކުރަންހުރި ނަމާދު މީހަކަށް ނުވަތަ ބަޔަކަށް ދެއްކުމަށް ކިޔެވުން ރީތިކޮށް ނަމާދުގެ ޙަރަކާތް ރީތި ކުރުމެވެ. އަދި ޞަދަޤާތް ދިނުމުގައިވެސް މީސްތަކުން ތިމާއީ ދީލަތި މީހެކޭ ބުނޭތޯ އަދި…\n19/03/2014 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nކުދި ޝިރުކުގެ ފުރަތަމަ ބައި: ފާޅުވެގެންވާ ޝިރުކެވެ. ލަފުޒުންނާއި ޢަމަލުންނެވެ. ފަހެ ލަފްޒުން ޝިރުކުވާ ގޮތަކީ ޝިރުގެ ލަފްޒު ނުވަތަ ޢިބާރާތް ބުނުމެވެ. މިސާލަކަށް ﷲ ފިޔަވައި އެހެންތަކެތި ގަންދީ ހުވާކުރުންފަދަ ކަންކަމެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. ((مَنْ حَلَفَ بِغَيْرِ اللَّهِ فَقَدْ كَفَرَ أَوْ أَشْرَكَ )) [رواه الترمذي وحسّنه وصَحَّحَهُ الحاكم] މާނައީ: ﷲ ފިޔަވައި އެހެން އެއްޗެއް ގަންދީ ހުވައިކޮށްފިމީހާ ހަމަކަށަވަރުން ކާފަރުވެއްޖެއެވެ. ނުވަތަ ޝިރުކު ކޮށްފިއެވެ.…\n17/03/2014 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nޝިރުކުގެ ދެވަނަ ވައްތަރަކީ ކުދި ޝިރުކެވެ. އެބާވަތުގެ ޝިރުކު ކުރުމަކުން އަދި އެއްފަހަރާ ދީނުން ބޭރުނުވާނެއެވެ.\n10/03/2014 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nކާފިރުކަމުގެ ތަޢުރީފާއި އޭގެ ވައްތަރުތައް 3\nބޮޑުކާފަރުކަމާއި ކުޑަކާފިރު ކަމާއި ދެމެދުގެ ފަރަޤު ކުރުގޮތަކަށް 1- ބޮޑު ކާފަރުކަން އިސްލާމްދީނުން ބޭރުކޮށްލައެވެ. އަދި އެންމެހާ ހެޔޮ ޢަމަލު ބާޠިލު ކޮށްލާނެއެވެ. ކުޑަކާފަރުކަން އިސްލާމްދީނުން ބޭރު ކޮށްނުލައެވެ. އަދި ހެޔޮޢަމަލުތައްވެސް އެކީ އެކަށް ބާޠިލް ނުކުރާނެއެވެ. އަކަމަކު އެކާފަރުކަމުގެ ނިސްބަތުން ހެޔޮ ޢަމަލު މަދުވަމުން ދާނެއެވެ. އަދި އެކަމުގެ ވެރިޔާ ބިރުވެރިކަމުގެ ތެރެއަށް ހުށަހެޅޭނެއެވެ. 2- ބޮޑު ކާފަރުކަމުގެ ވެރިޔާ ނަރަކައިގައި ދެމިހުންނާނެއެވެ. ކުޑަ ކާފަރުކަމުގެ ވެރިޔާ ނަރަކައަށް ވަނަސް ދެމިނުހުންނާނެއެވެ. އަދި ބައެއްފަހަރު އެފަދަ…\n14/02/2014 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nކާފިރުކަމުގެ ތަޢުރީފާއި އޭގެ ވައްތަރުތައް 2\nކާފަރުކަމުގެ ދެވަނަ ވައްތަރަކީ: އެކަމުން ދީނުން ބޭރުނުވާ ކުޑަ ކާފަރުކަމެވެ. އެއީ ޢަމަލީ ކާފިރުކަމެވެ. އަދި އެއީ ކީރިތި ޤުރްއާނާއި މާތްވެގެންވާ ސުންނަތުގައި ކާފިރުގެ ނަމުން ނަން ކިޔާފައިވާ ފާފަތަކެވެ. އަދި އެކަން ބޮޑު ފާފައިގެ ދަރަޖައަށް ވާސިލުނުވާ ކަންކަމެވެ. އެއީ އަންނަނިވި އާޔަތުގައި އެވާފަދައިން ނިޢުމަތަށް ކާފަރުވުމެވެ. ﷲ ތަޢާލާ ޥަޙީ ކުރައްވާފައިވެއެވެ. ﴿ وَضَرَبَ اللهُ مَثَلًا قَرْيَةً كَانَتْ آَمِنَةً مُطْمَئِنَّةً يَأْتِيهَا رِزْقُهَا رَغَدًا مِنْ كُلِّ مَكَانٍ فَكَفَرَتْ بِأَنْعُمِ…\n01/02/2014 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nއިސްލާމްދީނުގައި ޙައްދެއް ޤާއިމުކުރަން ވެއްޖިއްޔާ މީހަކު ނުވަތަ ރައްޔިތުން ރުހޭތޯ ނުވަތަ ނޫންތޯ ބަލަންޖެހޭނެތޯ؟\nމިސުވާލުގެ ޖަވާބު ފަސޭހައެވެ. މިސުވާލުގެ ޖަވާބަކީ އެންމެ ޙައްދެއްގައި ނޫނީ ރުހުން ހޯދާކަށް ނުޖެހޭނެއެވެ. އެއީ ހަމައެކަނި މަރަށް މަރުހިފުމުގައެވެ.\n27/01/2014 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nކާފިރުކަމުގެ ތަޢުރީފާއި އޭގެ ވައްތަރުތައް 1\nއަޞްލު ލިޔުއްވީ:صالح بن فوزان الفوزان ތަރުޖަމާ:أبو بكر إبراهيم علي ތަޢުރީފު: ބަހުގެ އަޞްލަށް ބަލާއިރު ކުފުރު މި ލަފްޒުގެ މާނައީ މަތިޖަހާ ބަންދުކުރުމެވެ. ނުވަތަ ނިވާކުރުމެވެ. ޝަރީޢަތުގެ އިޞްޠިލާޙުގައި ކުފުރަކީ، އީމާންކަމުގެ އިދިކޮޅެވެ. އެހެނީ ކާފަރުކަމަކީ ﷲއާއި އަދި އެ ކަލާނގެ ރަސޫލުންނަށް އީމާންނުވުމެވެ. އެދެފަރާތް ދޮގުކުރިޔަސް ނުކުރިޔަސް ހަމަހަމައެވެ. އަދި ކިޔެއްހެއްޔެވެ. ޝައްކު އުފެދިގެން ނުވަތަ މޫނު އަނބުރާލައި ނަމަވެސް ނުވަތަ ޙަސަދަވެރި ވެގެންނަމަވެސް ނުވަތަ ބޮޑާކަމުން ނުވަތަ ރަސޫލުންނާ ތަބަޢަވުމަށް ހުރަސްއަޅާފަދަ…\n27/01/2014 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nމުރުތައްދުވީކަން ސާބިތުވުމަށްފަހު އެކަމުގެ މައްޗަށް ކަނޑައެޅޭ ޙުކުމްތައް\n((مَنْ بَدَّلَ دِيْنَهُ فَقْتُلُوْه)) [رَوَاه البخاري وأبو داود]\nމާނައީ: “އެމީހެއްގެ ދީން ބަދަލުކޮށްފިމީހާ ދަންނާށެވެ! ފަހެކަލޭމެން އެމީހާ މަރާލާށެވެ.” މިއެވެ.\n23/01/2014 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nއިސްލާމްދީން ގެއްލޭ ކަންތަކުގެ ތެރެއިން ކަމަކަށް އަރައިގަތުމުން މުރުތައްދުވީއެވެ. އެކަން ޙާޞިލުވީއެވެ. ދެންފަހެ އިސްލާމްދީން ގެއްލޭ ކަންތައްތައް ވަރަށްވެސް ގިނައެވެ.\n21/01/2014 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚު އަބޫބަކުރު އިބްރާހީމް ޢަލީ – رحمه الله\nالضّلالއަކީ (މަގުފުރެދުމަކީ) ސީދާ މަގުން އެއްފަރާތް ވުމެވެ. އެއީ ތެދުމަގުގެ އިދިކޮޅެވެ.\n16/01/2014 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nއަލްޖާހިލިއްޔަތު އަލްފިސްޤު – މިކަންކަމުގެ ބައިތަކާއި ޙުކުމްތަކާއި ޙަޤީޤަތް ބަޔާންކޮށްދިނުން 3\n2- އަލްފިސްޤު: (ފާސިޤުކަން) ބަހުގެ އަޞްލަށް ބަލާއިރު އަލްފިސްޤު އަކީ އަލްޚުރޫޖުއެވެ. އެބަހީ ނުކުތުމެވެ. ޝަރީޢަތުގައި އޭގެ މުރާދަކީ ﷲ ގެ ކިޔަމަންތެރިކަމުން ނުކުތުމެވެ. އެކީ އެކަށް ނުކުތުމުގެ މާނަވެސް އެކުލެވިގެންވެއެވެ. އެގޮތަކީ ސީދާ ކާފަރުންނަށްވެސް ފާސިޤުންނޭ ކިޔާ މާނައިގައެވެ. އަދި އެއްބަޔެއް ނުކުތުމުގެ މާނަވެސް އެކުލެވިގެންވެއެވެ. އެހެނީ ބޮޑުފާފަތަކުގެ ތެރެއިން ފާފައަކަށް އަރައިގަންނަ މުއުމިނަކަށްވެސް ފާސިޤު ކިޔާ މާނައިގައެވެ. ވީމާ، މި ލަފުޒު ޝަރީޢަތުގައި އިސްތިޢުމާލުކުރެވެނީ ޝަރީޢަތުން އެކަށް ނުކުތުމުގެ މާނައިގަތްޔާއި ޝަރީޢަތުގެ އެއްބައިން ނުކުތުމުގެ…\n11/12/2013 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nއަލްޖާހިލިއްޔަތު އަލްފިސްޤު – މިކަންކަމުގެ ބައިތަކާއި ޙުކުމްތަކާއި ޙަޤީޤަތް ބަޔާންކޮށްދިނުން 2\nއިސްވެދިޔަ ވާހަކަކޮޅުގެ ޚުލާޞާއަކީ ޖާހިލިއްޔަތަކީ ޖާހިލުކަމަށް ނިސްބަތްވެގެންވުމެވެ.\n27/11/2013 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚު އަބޫބަކުރު އިބްރާހީމް ޢަލީ – رحمه الله\nއަޞްލު ލިޔުއްވީ: ޞާލިޙް ބިން ފައުޒާނުލް ފައުޒާން ތަރުޖަމާ: އަބޫބަކުރު އިބްރާހީމް ޢަލީ (ރަހިމަހުﷲ) އަލްޖާހިލިއްޔާ ޖާހިލިއްޔަތަކީ އިސްލާމްދީން އައުމުގެ ކުރިން އެޙާލެއްގެ މަތީގައި ޢަރަބީން ތިބި ޙާލެވެ. އެއީ ﷲއާއި އެކަލާނގެ ރަސޫލުބޭކަލުންނާއި އަދި ދީނުގެ ޝަރުޢު ތަކާއިމެދު އެއްވެސް އެނގުމެއްނެތް ޖާހިލުކަމާއި ނަސަބާއި މެދު ފަޚުރުވެރިވުމާއި ބޮޑާކަމާއި ޖައްބާރުކަމާއި އަދި މިނޫންވެސް މިބާވަތުގެ ކަންކަމެވެ. އެއީ އެއްވެސް ޢިލްމެއް އެނގުމެއް ނެތް ނުވަތަ އެއްވެސް ޢިލްމަކާއި ތަބާވުމެއް ނެތް ޖާހިލުކަން ނިސްބަތްވެގެންވުމެވެ. ޝައިޚުލް އިސްލާމް…\n11/09/2013 ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nމިފިލާޅުގައި އަޅުގަޑު ބަޔާންކުރަން ޤަސްތު ކުރަނީ އިސްލާމް ދީން އެކަންކަމުގެ މައްޗަށް ބިނާވެފައިވާ ތިން އުސޫލެވެ. އެއީ އިސްލާމް ކަމާއި އީމާން ކަމާއި އިޙްސާންކަން ބަޔާންކޮށް ދެއްވާ ﷲ ގެ ރަސޫލާ ޞައްލަﷲ ޢަލައިހި ވަސައްލަމެ ހަދީޘް ކުރައްވާފައިވާ “މަޝްހޫރު ޖިބްރީލް ޙަދީޘް” އެވެ. ހަމައެކަނި ޙަދީޘް ގައިވާ ތިން އަސްލާއި އޭގެ ތަރުޖަމާއެވެ. عَنْ عُمَرَ -رَضِي اللهُ تَعَالَى عَنْهُ- أَيْضًا قَالَ: بَيْنَمَا نَحْنُ جُلُوسٌ عِنْدَ رَسُولِ اللهِ -صَلّى الله…\n10/09/2013 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު އަބޫބަކުރު އިބްރާހީމް ޢަލީ – رحمه الله\n07/09/2013 ބިދުޢަ, ޢަޤީދާއާއި ފިރުޤާތައްއައްޝައިޚު އަބޫބަކުރު އިބްރާހީމް ޢަލީ – رحمه الله


Gelligen hoadhamundhaa Misbah Dubai magun Pakistan ah dhathurukuri, Visa hamavumun dhivehi High Commission ahves dhiya!\nގެއްލިގެން ހޯދަމުންދާ މިސްބާހު ދުބާއީ މަގުން ޕާކިސްތާނަށް ދަތުރުކުރި، ވިސާ ހަމަވުމުން ދިވެހި ހައިކޮމިޝަނަށްވެސް ދިޔަ!\n-3weeks ago 0\nހދ.ނޮޅިވަރަންފަރު/މޯނިންގް ސަން މިސްބާހު މުހައްމަދު ގެއްލިގެން އާންމުންގެ އެހީތެރިކަމަށް ފުލުހުން އެދިފައިވަނީ ނިމިދިޔަ މެއިމަހުގެ ތެރޭގައެވެ. އޭރު ފުލުހުން އެކަން އިއުލާން ކުރަމުންވެސް ބުނެފައިވަނީ އޭނާ ގެއްލުނުތާ މަހެއްހާ ދުވަސް ވެފައިވާކަމަށެވެ. އުމުރުން 25 އަހަރުގެ މިސްބާހުއާއި އޭނާގެ އާއިލާއިން އެންމެފަހުން ދިމާވެފައިވަނީ މިދިޔަ އަހަރުގެ ނޮވެމްބަރު މަހުގެ ތެރޭގައެވެ.\nމިސްބާހު ގެއްލިގެން އުޅޭކަން ފުލުހުން އިއުލާންކުރިތާ މާ ގިނަ ދުވަސްތަކެއް ނުވަނީސް ފެންމަތިވެގެންދިޔަ ޚަބަރަކީ އޭނާ ރާއްޖެއިން ބޭރަށް ފުރާފައިވާކަމަށެވެ. އެގޮތުން އޭނާ ނޮވެމްބަރ މަހުގައި ރާއްޖެއިން ބޭރަށް ފުރައިގެން ދިޔަގޮތަށް އަނބުރާ ރާއްޖެއަށް އައިސްފައި ނުވާކަމަށް ފުލުހުންވެސް ފަަހުން ހާމަކުރިއެވެ. ރޭގެ ވަގުތެއްގައި ފުލުހުން ވަނީ މިސްބާހު ރާއްޖެއިން ބޭރަށް ކުރި ދަތުރަކީ، ރާއްޖެއަށް މިދިޔަ އަހަރުގެ ތެރޭގައި އެތެރެކުރަން އުޅުނު ގިނައަދަދެއްގެ މަސްތުވާތަކެއްޗާއި ގުޅޫންހުރި ދަތުރެއްކަމަށް ބުނެފައެވެ.\nއިމިގްރޭޝަންގެ ރެކޯޑްތަކާއި ހަވާލާދީ ފުލުހުން ބުނެފައިވާ ގޮތުގައި މިސްބާހު ވަނީ ނޮވެމްބަރު މަހުގެ 11 ވަނަ ދުވަހުގެ ރޭ ފްލައި ދުބާއީ އެއާލައިނުގެ ފްލައިޓް ނަންބަރު އީޒެޑް 1570 އިން ރާއްޖެއިން ދުބާއީއަށް ފުރާފައެވެ. ފުލުހުން ބުނިގޮތުގައި އޭނާއާއި އެކުގައި ދުބާއީއަށް ދަތުރުކޮށްފައިވަނީ މިދިޔަ އަހަރުގެ ޑިސެމްބަރ މަހުގެ 8ވަނަ ދުވަހުގައި "މަސްޖަރީ 2" ނަމަކަށް ކިޔާ ދޯނިން ރާއްޖެއަށް 72 ކިލޯއަށްވުރެ ގިނަ މަސްތުވާތަކެތި ރާއްޖެއަށް އެތެރެކުރުމުގައި ހަރަކާތްތެރިވި އިރުފާން ތަގިއްޔުއެވެ. އެގޮތުން މި ދެމީހުން ދުބާއީއަށް ދާން ފުރުމަށްޓަކައި އެއާޕޯޓަށް ގޮސްފައިވަނީވެސް މި މައްސަލައިގައި ހިމެނޭ މަސްތުވާތަކެތިތައް މާލޭގައި އުފުލަން ބޭނުންކުރި ކާރުގައެވެ. މިއީ އިރުފާން ދުއްވާ ކާރެކެވެ.\nފުލުހުން ބުނިގޮތުގައި އިރުފާނާއި މިސްބާހު އެއްކޮށް ދުބާއީއަށް ދަތުރުކޮށްފައިވީނަމަވެސް، ނޮވެމްބަރު މަހުގެ 22 ވަނަ ދުވަހުގައި އިރުފާން ވަނީ އެމިރޭޓްސް އެއާލައިންގެ ފްލައިޓް އީކޭ656އިން އެނބުރި މާލެއަށް އަތުވެފައެވެ. އަދި ނޮވެމްބަރ މަހުގެ 23ވަނަ ދުވަހު ފްލައި ދުބާއީގެ ފްލައިޓް އެފްޒެޑް 0343 އިން މިސްބާހު ވަނީ ދުބާއީއިން ޕާކިސްތާނަށް ދަތުރުކޮށްފައެވެ.\nމިސްބާހު ޕާކިސްތާނުގައި، ވިސާ ހަމަވެގެން ހައިކޮމިޝަންގެ އެހީތެރިކަމަށް އެދުނު!\nފުލުހުން ގަބޫލުކުރާ ގޮތުގައި ދުބާއީއިން މިސްބާހު ޕާކިސްތާނަށް ދަތުރުކޮށްފައިވަނީ، އިރުފާން ރާއްޖެއަށް އެތެރެކުރަން އުޅުނު މަސްތުވާތަކެތީގެ ފައިސާގެ ކަންތައްތައް ނިމެންދެން މަސްތުވާތަކެތީގެ ނެޓްވޯކްގެ ބެލުމުގެ ދަށުގައި ހުންނާނެ "ގެރެންޓަރ"އެއްގެ ގޮތުގައެވެ. މި މުއްދަތުގެ ތެރޭގައި އޭނާ ވަނީ ޕާކިސްތާނުގައި ހުންނަ ދިވެހިރާއްޖޭގެ ހައިކޮމިޝަނަށްވެސް ގޮސްފައެވެ.\nމިކަމާއި ގުޅިގެން "ވޮއިސް"އަށް މައުލޫމާތުދެމުން ފޮރިން މިނިސްޓްރީގެ ކޮމިއުނިކޭޝަން ޑިރެކްޓަރ މިއުވާން މުހައްމަދު ވިދާޅުވީ، މިސްބާހު ދިވެހިރާއްޖޭގެ ހައިކޮމިޝަނަށް ގޮސްފައިވަނީ މި އަހަރުގެ މާޗްމަހުގެ މެދުތެރޭގައިކަމަށެވެ. އެއީ އޭނާގެ އަތުގައި އޮތް ވިސާ ހަމަވެފައި އޮތުމުން، ޕާކިސްތާނުން ފުރުމަށް ދަތިތަކާއި ކުރިމަތިލާން ޖެހިފައިވާކަމަށްބުނެކަމަށް މިއުވާން ވިދާޅުވިއެވެ. އެހެންކަމުން ދެން އަމަލުކުރަންޖެހޭނެ ގޮތް އޭނާއަށް ކިޔައިދިންކަމަށާއި، އިތުރުކަމެއްގައި އެހީތެރިކަމަކަށް އެދި އޭނާގެ ހާލަތުވެސް އަންގާފައި ނުވާކަމަށް އެބޭފުޅާ ވިދާޅުވިއެވެ.\nއޭގެ ފަހުން ޕާކިސްތާނުގައި ހުންނަ ހައިކޮމިޝަނަށްވެސް މިސްބާހުގެ ފަރާތުން ޚަބަރެއް ވެފައެއް ނުވެއެވެ. އެނގިފައިވާ ގޮތުގައި އޭނާ ހައިކޮމިޝަންގައިވެސް އުޅުނީ އެތަނުގެ މުވައްޒަފުންނަށް އެހާބޮޑަށް މައުލޫމާތުދޭފަދަ ގޮތަކަށް ނޫނެވެ. އޭނާ އެތަނަށް ގޮސްފައިވަނީވެސް އެކަނިކަމަށްވެއެވެ. މިހާތަނަށް މިސްބާހު ރާއްޖެއަށް އަނބުރާ އައިސްފައި ނުވާކަން ކަށަވަރުކުރެވޭއިރު، ގެރެންޓަރއެއްގެ ގޮތުގައި މަސްތުވާތަކެތީގެ ނެޓްވޯކްގެ ދަށުގައި އޭނާ ހުރި ހާލަތެއްވެސް އެނގޭކަށް ނެތެވެ.\nމަސްތުވާތަކެތީގެ ބާރުގަދަ ނެޓްވޯކްތަކުގެ އަތްދަށުގައި ދިވެހިން!\nމިފަހަކަށް އައިސް، މަސްތުވާތަކެތީގެ ބޮޑެތި ޑީލްތައް ހިނގާއިރުގައި އެކަމުގައި ހިމެނޭ ދިވެހިންގެ ފަރާތުން ބޭރުގެ މަސްތުވާތަކެތީގެ ނެޓްވޯކްގެ ބެލުމުގެ ދަށުގައި "ގެރެންޓަރ"އެއްގެ ހައިސިއްޔަތުން މީހަކު ބަހައްޓާ މައްސަލަތައް ވަނީ ފެންމަތިވާން ފަށާފައެވެ. އެގޮތުން މިފަދައިން ޕާކިސްތާނުގައި ހުރި މީހަކަށް އަނިޔާކޮށްފައިވާ ފޮޓޯތަކެއް ފުލުހުންނަށް ލިބިފައިވާކަމަށް މމިދިޔަ އަހަރުގެ ތެރޭގައި ވަނީ ބުނެފައެވެ.\nސަލާމަތީ ދާއިރާގެ ކަންތައްތައް ދިރާސާކުރައްވާ ބޭފުޅަކު "ވޮއިސް"އަށް މައުލޫމާތުދެއްވި ގޮތުގައި މަސްތުވާތަކެތީގެ ޑީލްތައް ހިނގާއިރު "ގެރެންޓަރ"އެއްގެ ގޮތުގައި މީހުން ބެހެއްޓުން އެންމެ ފުރަތަމަ ބޮޑަށް ފެށިގެންދިޔައީ ލެޓިން އެމެރިކާ ސަރަހައްދުގެ މެކްސިކޯ ފަދަ ތަންތަނުގެ ކާޓެލްތަކުގައެވެ. އެގޮތުން އެމީހުން ރަހުނެއްގެ ގޮތުގައި ޑްރަގް ގަންނަ ފަރާތުގެ އާއިލާ ނުވަތަ އާއިލާގެ މެންބަރަކު ބައިތިއްބާކަމަށާއި، އެމީހުން ބައިތިއްބާނީ އެ ޑްރަގް ކާޓެލްގެ ބެލުމުގެ ދަށުގައި އޮންނަ ތަނެއްގައިކަމަށް އޭނާ ވިދާޅުވިއެވެ. އަދި މިފަދައިން އަމަލުކުރާ ބައެއް ފަހަރުތަކުގައި އެ ރަހުނުތަކަށްވެސް އެމީހުން ރަހުނަށް ވެފައިވާކަން ނޭނގިދާ ކަމަށާއި، ފައިސާ އަނބުރާ ނުދެއްކުމުން މި ކާޓެލްތަކުން އެމީހުންގެ ގުނަވަންތައް ވިއްކައި ނެޓްވޯކްގެ ތެރެއަށް ވައްދައިގެން ނަމަވެސް ފައިސާ ހޯދާނެކަމަށްވެސް އޭނާ ފާހަގަކުރެއްވިއެވެ.\nއޭނާ އިތުރަށް ވިދާޅުވިގޮތުގައި ޕާކިސްތާނު ފަދަ ތަންތަނުގެ ޑްރަގް ނެޓްވޯކްތަކާއެކު ހިނގާ ޑީލްތަކުގައި، ޑްރަގް ގަންނަ ފަރާތުން އެޑްވާންސަށް ވަކި އަދަދަކަށް ފައިސާ ދެއްކުމަށްފަހު ބާކީބައި ދެއްކެންދެން ގެރެންޓަރއެއްގެ ހައިސިއްޔަތުން ނެޓްވޯކްގެ ބާރުގެ ދަށުގައި ކޮންމެވެސް މީހަކު ބަހައްޓައެވެ. އަދި ފައިސާ އަނބުރާ ނުދައްކާ ހާލަތުގައި ކޮންމެ ގޮތަކުންވެސް ފައިސާ ހޯދަން މަސައްކަތްކުރާނެކަމަށާއި އެގޮތުން އެ ނެޓްވޯކްގެ ތެރެއަށް ރަހުނު ވެއްދުމާއި، ފައިސާ އަނބުރާ ހޯދަން އޭނާގެ ހުރި ކޮންމެވެސް ހުނަރެއް ފަދަ އެއްޗެއް ބޭނުންކުރާނެކަމަށް ފާހަގަކުރެއްވިއެވެ. މިފަދަ ނެޓްވޯކްތަކުން މިހާރު ހަތިޔާރު ޑީލްކުރުން ފަދަ ކަންތައްތަކުގައިވެސް ބައިވެރިވެއެވެ. އެއާއި އެކު މި ނެޓްވޯކްތަކުން ޒަމާނީ ޓެކްނޮލޮޖީގެ ވަސީލަތްތަކުގެ ބޭނުން ހިފައި، މުއާމަލާތްތައް ކުރުމުގައި ކްރިޕްޓޯ ކަރަންސީ ފަދަ އެއްޗެހި ބޭނުންކުރާކަމަށްވެސް ދަނީ ތުހުމަތުކުރެެވެމުންނެވެ.\nރިޕޯޓަށް މައުލޫމާތުދެއްވި ބޭފުޅާ އިތުރަށް ވިދާޅުވި ގޮތުގައި ޑްރަގް ނެޓްވޯކެއްގެ ބެލުމުގެ ދަށުގައި ގެއެއް ނުވަތަ ހޮޓަލެއްގައި ހުންނަ މީހަކަށް އެހެން ތަންތަނަށް ދަތުރުކޮށް ހަދައި، ފުރައިގެން ދިއުމުގެ ގާނޫނީ ގޮތްތަކެއް ހޯދަން މަސައްކަތްކުރެވޭނީވެސް އެކަމަށްޓަކައި ނެޓްވޯކްގެ ރުހުން އޮތުމުންނެވެ. އެހެންކަމުން ޕާކިސްތާނުގެ ނެޓްވޯކާއި މާލެއިން ޑްރަގް ގަތް މީހުންނާއި މެދުގައި ރަނގަޅު ގުޅުމެއް އޮތްކަމަށް ބެލުމުގެ ފުރުސަތުވެސް އެބައޮތެވެ. އެ ގުޅުމުގެ ތެރެއިން ކޮންމެވެސް ސަބަބަކާއި ހުރެ މިސްބާހަށް ހައިކޮމިޝަނަށް ދިއުމާއި ހަމައަށް ބޮޑު އަނިޔާއެއް ނުކުރާކަމަށް ބެލެވިދާނެއެވެ. ނަމަވެސް މިއީ އެއްވެސް ހާލަތެއްގައި ފުރިހަމައަށް ކަށަވަރުކަމެއް ނޫނެވެ. އަދި އޭނާ މިހާރު ހުރި ހާލަތާއި ތަން އެނގިފައި ނެތުމަކީ ބޮޑު ކަންބޮޑުވުމެކެވެ.\nހިޔާކުރަން ކުރި ޚަރަދު މިލިއަނުން: ހިޔާ 15 ފުލެޓުގެ ފިނިޝިން ނިންމާލެވޭނެ ވަރުގެ ޚަރަދެއް!53 days ago\nމެއި 6ގެ ހަމަލާގައި އަނިޔާވި އާދަމަށް ދައުލަތުގެ އެއްވެސް އެހީއެއް އަދި ނުލިބޭ!02 weeks ago\nގެއްލިގެން ހޯދަމުންދާ މިސްބާހު ދުބާއީ މަގުން ޕާކިސްތާނަށް ދަތުރުކުރި، ވިސާ ހަމަވުމުން ދިވެހި ހައިކޮމިޝަނަށްވެސް ދިޔަ!03 weeks ago\nރާއްޖޭގެ ކޮވިޑް ވެކްސިން ޕްރޮގްރާމްގައި ޗައިނާގެ ވެކްސިން ނުހިމަނަން ސަރުކާރުން ނިންމެވީތޯއެވެ؟24 weeks ago\nބަންގްލަދޭޝްގެ އާރމީ ޗީފް ރާއްޖެ ވަޑައިގަތީ ކޮންކަމަކުބާ؟23 weeks ago\nރާއްޖެއިން ޗައިނާގެ ވެކްސިން ގަތުމުގެ ވިސްނުމެއްނެތް: އިންޑިއާގެ މީޑިއާ 13weeks ago


Akshaye Khanna aai Raveena Tandon furathama faharah eh screen ah - vNews.mv\nއަކްޝަޔޭ ކަންނާއާއި ރަވީނާ ޓަންޑަން ފުރަތަމަ ފަހަރަށް އެއް ސްކްރީނުން\nމަރިޔަމް ޝާހިދާ 14 April 2021, 14:33\n80 ގެ އަހަރުތަކުގެ ތެރޭގައި ހިންދީ ސިނަމާގައި ވިދާލި ބަތަލާ ރަވީނާ ޓަންޑަންއާއި އެކްޓަރު އަކްޝަޔޭ ކަންނާ ފުރަތަމަ ފަހަރަށް ފެނިގެންދާ ވެބް ސީރީޒް "ދަ އެކްސިޑެންޓަލް ޕްރައިމް މިނިސްޓަރ" ކުޅެން ސޮއިކޮށްފިއެވެ.\nރިލީޒްކުރާނެ ވަކި ޑިޖިޓަލް ޕްލެޓްފޯމްއަކާބެހޭ މައުލޫމާތު ހިއްސާކޮށްފައިނުވާ މިވެބް ސީރީޒް ޑައިރެކްޓަރުކުރާނީ ވިޖޭ ގުއްޓޭއެވެ.\nވިޖޭއަކީ ހިންދީ ފިލްމުތަކުގެ އިތުރުން ސައުތް އިންޑިއާގެ ފިލްމުތައްވެސް އުފައްދާފައިވާ ފަރާތެކެވެ.\nއެކްޓަރު އަކްޝަޔޭ ކަންނާ ސީރީޒްގެ ލީޑްއިން ފެނިގެންދާއިރު ބަތަލާ ރަވީނާ ޓަންޑަން ފެނިގެންދާނީ އަކްޝޭގެ ރައިވަލްއެއްގެ ގޮތުގައެވެ.\nމީގެކުރިން އަކްޝަޔޭއާއެކު ރަވީނާ ފެނިފައިވަނީ ޖޭޕީ ދައްތާގެ ފިލްމު "ލޮކް ކަރގިލް" އިންނެވެ. އެހެންނަމަވެސް ދެތަރިން އެކުގައި އެފިލްމުގެ އެއްވެސް މަންޒަރެއް ކުޅެފައެއް ނުވެއެވެ.\nމިސީރީޒްކީ ޑައިރެކްޓަރު ވިޖޭގެ ފުރަތަމަ ޑިޖިޓަލް ވެބް ސީރީޒްއަށްވެފައި ހުރިހާގޮތަކުންވެސް ވަރަށް ފުރިހަމައަށް ސީރީޒްގެ މަސައްކަތް ނިންމާލުމަށް މިޕްރޮޖެކްޓްގެ ޓީމުންދަނީ މަސައްކަތް ކުރަމުންނެވެ. މީގެ އޯޑިއަންސް ޓާގެޓަކީ ބައިނަލް އަޤްވާމީ އޯޑިއަންސްއަކަށްވެފައި ސީރީޒްގެ ގިނަ މަންޒަރުތައްވެސް ވަރަށް ގިނަ ބޭރު ޤައުމުތަކުގައި ނެގުމަށްވަނީ ނިންމާފައެވެ.\nމިސީރީޒްއާ ބެހޭގޮތުން ވާހަކަ ދައްކަމުން އެކްޓަރު އަކްޝަޔޭ ބުނެފައިވަނީ، މީގެކުރިންވެސް ޑައިރެކްޓަރު ވިޖޭއާއެކު މަސައްކަތް ކޮށްލުމުގެ ފުރުސަތު އޭނާއަށްވަނީ ލިބިފައެވެ.\nއެތައް އަހަރުތަކަކަށްފަހު ވިޖޭގެ ޕްރޮޖެކްޓެއްގައި މަސައްކަތްކޮށްލަން ފުރުސަތު ލިބުނުއިރު އެއީ އޭނާގެވެސް ފުރަތަމަ ވެބް ސީރީޒްއަށްވުމުން އަކްޝަޔޭހުރީ ވަރަށް ހިތްހަމަޖެހިފައި ކަމަށްވެސް އެކްޓަރުވަނީ ބުނެފައެވެ.\nހަމައެއާއެކު އޭނާއަށް އަދާކުރަން ހަމަޖެހިފައިވާ ރޯލު ވަރަށް ފުރިހަމައަށް ބެލުންތެރިންނަށް ގެނެސްދޭނެކަމުގެ ޔަގީންކަން އެކްޓަރުވަނީ ބެލުންތެރިންނަށް ދީފަފައެވެ.\nއަކްޝަޔޭ މިސީރީޒް ކުޅެން ސޮއިކޮށްފައިވާއިރު އޭނާދަނީ ޒީ-5އިން ދައްކަން ހަމަޖެހިފައިވާ "ސްޓޭޓް އޮފް ސީގް: ދަ ޓެމްޕްލް އެޓެކް"ގައި މަސައްކަތް ކުރަމުންނެވެ.\nމީގެއިތުރުންވެސް އަކްޝަޔޭވަނީ އެކްޓަރު އަމީތާބް ބައްޗަން ކުޅެފައިވާ ފިލްމު "އާންކޭން" ގެ ސީކުއެލް ކުޅެން ސޮއިކޮށްފައެވެ.